Guam aa dhekolhah Raajje nukunannee ekuverikamuge match eh nukulhe | Mihaaru\nގުއާމާ ދެކޮޅަށް ރާއްޖެ ނުކުންނަނީ އެކުވެރިކަމުގެ މެޗެއް ނުކުޅެ\n01 ސެޕްޓެމްބަރ 2019 - 11:34 14 comments\nގުއާމަށް ދިއުމަށް ޔޫއެސް ވިސާ ނަގަން ސްރީ ލަންކާގައި ދިގު މުއްދަތަކަށް ތިބެން ޖެހޭތީ ގައުމީ ޓީމު މިދިޔަ މަހުގެ 14 ވަނަ ދުވަހުން ފެށިގެން އޮތީ އެ ގައުމުގައި ކޭމްޕްކޮށްފަ އެވެ. ބެލެވިފައި އޮތީ އެ ގައުމުގައި ތިބޭ އިރު މެޗެއް ނުވަތަ މެޗުތަކެއް ކުޅޭނެ ކަމަށެވެ.\nއެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް ވިދާޅުވީ ލަންކާއާ ދެކޮޅަށް އެކުވެރިކަމުގެ މެޗެއް ކުޅެން ފުރުސަތު ލިބުނު ކަމަށާއި އެކަމަކު އެ ޓީމުން އެދުނީ، ރާއްޖޭން ޕްރެކްޓިސް ފެށިތާ ދެ ވަނަ ދުވަހު ކުޅެން ކަމަށްވުމުން އެ ފުރުސަތު ދޫކޮށްލީ ކަމަށެވެ. އެއީ އެކަށީގެންވާ ޕްރެކްޓިހެއް ނުކޮށް މެޗެއް ކުޅެގެން ލިބޭނެ ފައިދާއެއް ނޯންނާނެ ކަމަށް ކޯޗު ޕީޓާ ސެގާޓަށް ފެނުމުންނެވެ.\nއޭގެ ފަހުން ލަންކާ އިން ވަނީ ބަހުރޭނުގައި ކޭމްޕްކޮށް، ރޭ ޔޫއޭއީއާ ދެކޮޅަށް އެކުވެރިކަމުގެ މެޗެއް ކުޅެފަ އެވެ. އެ މެޗުން ލަންކާ 5-1 އިން ބަލިވީ އެވެ. ލަންކާ ތައްޔާރުވަނީ ވޯލްޑް ކަޕް ކޮލިފައިންގައި ބުރާސްފަތި ދުވަހު އަމިއްލަ ގައުމުގައި، ތުރުކުމެނިސްތާނާ ދެކޮޅަށް ކުޅޭ މެޗަށެވެ.\nރާއްޖެ ހިމެނޭ ގްރޫޕުގައި އޮތް ޗައިނާ އިން ވަނީ މި މަހުގެ 10 ވަނަ ދުވަހު ރާއްޖެއާ ދެކޮޅަށް މާލޭގައި ކުޅޭ މެޗެއް ތައްޔާރުވާން ހުކުރު ދުވަހު މިޔަންމާއާ ދެކޮޅަށް އެކުވެރިކަމުގެ މެޗެއް ކުޅެފަ އެވެ. އަމިއްލަ ދަނޑުގައި ކުޅުނު އެ މެޗުން ޗައިނާ 4-1 އިން ވަނީ މޮޅުވެފަ އެވެ.\nފުރަތަމަ ޑިވިޝަނުގެ ކޯޗަކު ނަން ނުޖަހާ ގޮތަށް ބުނީ ޕްރެކްޓިސް މެޗެއް ނުކުޅެ ވަރުގަދަ ދެ މެޗާ ރާއްޖެ ކުރިމަތިލާއިރު ކޯޗު ބޭނުންވާ ކުޅުން ނެރެވޭނެ ގޮތެއް ނުވިސްނޭ ކަމަށެވެ.\n"ގާތްގަނޑަށް 22 ދުވަހުގެ ޕްރެކްޓިސްތަކަށް ފަހު ގުއާމް މެޗާ އެ ކުރިމަތިލަނީ. އެއްވެސް މެޗެއް ނުކުޅެ ހަމައެކަނި ޕްރެކްޓިސްކޮށްލައިގެން ކިހިނެއް ކޯޗު ބޭނުންވާ އެއްޗެއް ނެރެވޭނީ؟،" އޭނާ ސުވާލު އުފެއްދި އެވެ.\nއެކުވެރިކަމުގެ މެޗެއް ނުކުޅޭތީއާ އަދި ގުއާމާއި ޗައިނާ މެޗުގައި ހުރިހާ ކުޅުންތެރިންނަށް ފުރުސަތު ނުދެވޭނެތީ، ގައުމީ ޓީމުގެ ބައެއް ކުޅުންތެރިން އެނބުރި ކްލަބްތަކާ ގުޅޭއިރު ތިބޭނީ މެޗެއް ނުކުޅެ ސާޅީހަކަށް ދުވަސްވެފަ އެވެ. އެއީ ވެސް އެ ކޯޗުގެ ކަންބޮޑުވުމެކެވެ.\n"ކްލަބްތަކުން ގައުމީ ޓީމަށް އިސްކަންދޭން ވެގެން ކުޅުންތެރިން ވީއްލީ ވަރަށް ކުރިން. އެކަމަކު ބައެއް ކުޅުންތެރިން އެނބުރި އަންނައިރު މެޗެއް ނުކުޅެ ވަރަށް ގިނަ ދުވަސްވެފައި ތިބޭނީ. އެއީ ކްލަބްތަކަށް ލިބޭނެ ގެއްލުމެއް،" އޭނާ ބުންޏެވެ.\nގައުމީ ކޯޗު ސެގާޓް ވަނީ ދިގު މުއްދަތަކަށް ފަހު ލީގު ފެށުމުން ކުޅުންތެރިންގެ ފިޓްނަސް ދަށް ކަމަށް ބުނެ ޝަކުވާކޮށްފަ އެވެ. އެކަމަކު އެ ކޯޗު ބުނީ، ޕްރީ ސީޒަނާއި ލީގާއި އަދި އިންޑިއަން އޯޝަން އައިލެންޑް ގޭމްސްއާ އެކު، ގައުމީ ޓީމުގެ ކުޅުންތެރިން ގާތްގަނޑަކަށް ކޮންމެ ތިން ދުވަހަކުން މެޗެއް ކުޅެފައިވާނެ ކަމަށާއި ފިޓްނަސް ނެތް ނަމަ އެއީ ކުރެވޭނެ ކަމެއް ނޫން ކަމަށެވެ.\n"ފިޓްނަސް ނެތި އެއް މެޗު ކުޅެވިދަނެ. އެކަމަކު އެ ކުޅުންތެރިން މި ސީޒަނުގައި ޖުމްލަ ވިއްސަކަށް މެޗު ކުޅެފި ޕްރީ ސީޒަނާއި ލީގާއި އިންޑިއަން އޯޝަން އައިލެންޑް ގޭމްސްއާ އެކު. އެހެންވީމާ ފިޓްނަސް ނެތުމުގެ އުޒުރެއް ދެއްކޭނެ ޖާގައެއް ނޯންނާނެ،" އެ ކޯޗު ބުންޏެވެ.


ޙަޤީޤީ ޙާދިޘާ : ފާހިޝް ޢަމަލަކަށް އަރައިގަނެވި އެކަމާއި ދެރަވެ ތަޢުބާވިފަހުން، ސަޖިދައިގައި އޮއްވާ ނިޔާވި މީހެއްގެ ވާހަކަ – Dhen.mv\nޙަޤީޤީ ޙާދިޘާ : ފާހިޝް ޢަމަލަކަށް އަރައިގަނެވި އެކަމާއި ދެރަވެ ތަޢުބާވިފަހުން، ސަޖިދައިގައި އޮއްވާ ނިޔާވި މީހެއްގެ ވާހަކަ\nMay 15, 2020 - 4:03 am\nއިންސާނުންނަކީ ތާއަބަދުމެ ފާފަތަކަށް ހުށަހެޅިގެންވާ ބައެކެވެ. ނަމަވެސް މިކަމާއި ފިކުރުކޮށް ފާފަތަކުން ތިބާގެ ނަފްސު ރައްކާތެރިކުރުމުގައި ކޮންމެ ހިނދަކުމެ ފާރަވެރިވާން ޖެހޭނެއެވެ. ފާފައެއް ކުރެވުނު ނަމަވެސް އެކަމުގެ މައްޗަށް ހިތާމަކޮށް ތައުބާވުމުގައި އަވަސްވެ ގަންނަށް ޖެހެއެވެ. އެހެނީ މަރަކީ ކޮންމެ ހިނދެއްގައި ވެސް ބައްދަލުކޮށްފާނެ އެއްޗެކެވެ.\nމިއީ ސައުދީ އަރަބިއާގެ މުސްލިމު ފިރިހެނެއްގެ ވާހަކައެވެ. ޝައިޚްގެ ދަރުހެއްގައި ގެނެސްދީފައިވާ މިވާހަކައިން ވެސް ދޭހަވަނީ އަވަހަށް ތައުބާވުމުގެ މުހިންމު ކަމެވެ.\n"މިއީ މުސްލިމް އަޚެއްގެ ވާހަކައެވެ. އޭނާ އިނގިރޭސިވިލާތަށް ދިޔައީ ބެޗެލާރސް ޑިގްރީ އެއް ޙާޞިލް ކުރުމަށެވެ. ޙަޤީޤަތުގައި އެއީ އޭނާ އަމިއްލައަށް ކަމެއް ކުރަން، އޭނާގެ އާއިލާއިން މިނިވަންކަން ދިން ފުރަތަމަ ފަހަރެވެ.\nއޭނާއަކީ ވަރަށް ދީންވެރި މީހުން އުޅޭ ހިސާބަކަށް އުފަންވި މީހެކެވެ. ދިރިއުޅުމުގައި އޭނާ ހާސިލް ކުރަން ބޭނުންވި އުފަލާއި ހިތްހަމަ ޖެހުން، އޭނާގެ އާއިލާގެ ގާތުގައި ހުރެގެން، އޭނާއަކަށް ހާސިލެއް ނުކުރެވުނެވެ. އެހެންކަމުން ލިބުނު ފުރުސަތުގައި އޭނާ ނިންމީ އިނގިރޭސިވިލާތަށް ދިޔުމަށެވެ.\nއިނގިރޭސިވިލާތުގައި އޭނާ ކިޔަވަން ދިޔައީ އަންހެނުންނާއި ފިރިހެނުން އެއްކޮށް ކިޔަވާ ޔުނިވަރސިޓީ އަކަށެވެ. އަންހެން ކުއްޖަކާއި ދިމާއަށް އިސް އުފުލާ ބަލާވެސް ނުލާ މާހައުލަކުން، އޭނާ ބަދަލުވީ އަންހެން ކުދިންނާއި އެކު އެކުގައި އިށީންދެ އުޅޭ މާހައުލަކަށެވެ. ބޭނުން އިރަކު އެމީހުންނާއި ވާހަކަ ދެއްކޭ މުޖުތަމަޢަކަށެވެ.\nކްލާސް ތެރޭގެ އެކިއެކި ވާހަކަތައް ދައްކަމުން، އޭނާއާއި އަންހެން ކުދިންގެ ވާހަކަތައް ދިޔައީ އިތުރުވަމުންނެވެ. އިނގިރޭސިން އޭނާ ވާހަކަ ދައްކާ ގޮތް ތަފާތު ވުމުންވެސް، އެއަންހެން ކުދިން އޭނާއާއި ބޮޑަށް ގާތް ވިއެވެ.\nކްލާހުގައި އުޅޭ އަންހެން ކުދިންނާއި އެކު ތަންތަނަށް ކާން ދިޔުމާއި، އެމީހުންނާއި އެކި ތަންތަނުން ބައްދަލު ކުރުމަކީ އޭނާގެ އާއްމުކަމަކަށް ވިއެވެ. އެއްރޭ އޭނާ އެމީހުންނާއި އެކު ޕާޓީއަކަށް ދިޔައެވެ. އަދި ޕާޓީ ނިމިގެން، އެތަނުން ކުއްޖަކާއިއެކު އޭނާފާހިޝް ޢަމަލަކަށް އަރައިގަނެވުނެވެ. ކުރެވުނު ކަންތަކާއި މެދު ވިސްނާލެވުނީ ފަހުންނެވެ. ކުރެވުނު ފާފައިގެ ބޮޑުކަން ވިސްނި އަމިއްލަ ނަފްސު ހަލާކު ކޮށްލެވުނީއޭ ހިތަށް އަރާ ވިސްނެން ފެށިއެވެ.\nއޭނާ ގޮތް ހުސްވިއެވެ. ދެން ކުރާނެ ކަމެއް އޭނާއަކަށް ނުވިސްނުނެވެ. ރަނގަޅު މަގު ދައްކާ ދޭނެ ރަޙްމަތްތެރިއެއް އޭނާގެ ގާތަކު ނެތެވެ. އެކަމުން އޭނާއަށް ރަނގަޅު ހެޔޮ މަގެއް ފެންނާނީ އޭނާގެ އަމިއްލަ ޤައުމަށް ގޮސްގެންކަން އޭނާއަށް ވިސްނުނެވެ. އެހެންކަމުން ސައުދީ އަރަބިއާ އަށް އެނބުރި ދާން ޓިކެޓެއްގަނެ ފްލައިޓަށް އެރިއެވެ.\nސައުދީ އަށް ދިޔަ މަގުމަތީގައި ޤަތަރުގައި ފްލައިޓު މަޑުކުރިއެވެ. އަދި ޤަތަރުން ރިޔާޟަށް ދާން އޮތް ފްލައިޓާއި ދޭތެރޭ ވަގުތު އޮތުމާއެކު އެއާޕޯޓަށް ފައިބަން ލިބުނު ފުރުސަތުގައި އެއާޕޯޓްގެ ނަމާދުކުރާ ކޮޓަރީގައި އޭނާ ނަމާދަށް އެރިއެވެ. ނަމާދުކޮށް ނިމިގެން ދުޢާ ކުރަން އިނދެ އޭނާއަށް ރޮވުނެވެ. ގިސްލަ ގިސްލާފައި އޭނާ ރޯން އިންތަން އުއްމަތުގެ މަޝްހޫރު ޝައިޚް އިބްން ބާޛް ރަޟިއަﷲ ޢަންހު ގެ އަރިހުން ޢިލްމު ލިބިވަޑައިގެން ހުންނެވި ޝައިޚަކަށް ފެނުނެވެ. އެ ޝައިޚް އޭނާގާތަށް ގޮސް އޭނާއަށް ވީކީއްތޯ ސުވާލު ކުރިއެވެ.\nޝައިޚަށް އޭނާ ހުރިހާ އެއްޗެއް ކިޔައި ދިނެވެ. ޒިނޭ ކުރެވިއްޖެކަމާއި، އެކަމުގެ ސަބަބުން އޭނާގެ އަމިއްލަ ނަފްސު ހަލާކު ވެއްޖެ ކަމަށް އޭނާ ކިޔައިދިނެވެ. އެފާފައިން އޭނާ ސަލާމަތްވެ ސާފު ތާހިރު ވެވޭނީ އޭނާގެ އަމިއްލަ ޤައުމަށް އެނބުރި ގޮސް، އިސްލާމީ ޝަރީޢަތުގައި އެކަމަށް އޮންނަ އަދަބު ލިބިގެން ކަމަށް ވެސް އޭނާ ކިޔައިދިނެވެ.\nޝައިޚް އޭނާ މަސަލަސް ކުރިއެވެ. އެކަމާއި ގުޅިގެން އެއްވެސް ފިޔަވަޅެއް ނާޅާ މަޑުކޮށްލަން ބުނެ، އެކަމަށް ހައްލެއް ހޯދަން ޝައިޚާއެކު ރިޔާޟަށް ދާން އެދުނެވެ. ރިޔާޟަށް ދިޔަ މަގުމަތީގައި ވެސް އޭނާގެ ރުއިން ނުހުއްޓުނެވެ. ރިޔާޟަށް ދިޔުމަށްފަހު، އަރާމުކޮށްލަން ގެއަށް ދިޔުމަށް ޝައިޚް އޭނާގާތު ބުންޏެވެ. އަދި އެކަމާ ގުޅިގެން އެއްވެސް ކަމެއް ނުކުރުމަށް އަނެއްކާވެސް ހަނދާން ކޮށްދިނެވެ.\nއޭގެ އަނެއް ދުވަހުގެ ހެނދުނުގެ ވަގުތު ޝައިޚް އޭނާގެ އުސްތާޛު ޝެއިޚު އިބްނު ބާޛް ރަޟިއަﷲ ޢަންހު އަށް ފޯނު ކުރިއެވެ. އަދި އެ ޒުވާނާގެ ވާހަކަ ކިޔައިދިނެވެ. އޭނާގެ ފާފަ ހަމައެކަނި ފުއްސަވާނީ ޙައްދު ޖަހައިގެން ކަމަށް އޭނާ ޤަބޫލު ކުރާ ވާހަކަ ވެސް ޝައިޚް ކިޔައިދިނެވެ. ޝައިޚް އިބްން ބާޛް އެ ޝައިޚަށް ވިދާޅުވިއެވެ.\n'ކަމާއި ބެހޭ ފަރާތްތަކާއި ހަވާލު ނުވާން އޭނާއަށް ނަސޭޙަތް ދޭށެވެ. އޭނާގެ ފާފަ މީސްތަކުންނަށް ވަނީ ފޮރުވިފައެވެ. އެފާފަ އެގޮތަށް ވަންހަނާ ކޮށްފައި ބާއްވަން އޭނާއަށް ވިސްނައިދޭށެވެ. އަދި މާތް ﷲ އަށް ތަޢުބާވެ ގިނަ ގިނައިން ކީރިތި ޤުރުއާން ކިޔެވުމުގައި ވަގުތު ހޭދަ ކުރަން އޭނާ ގާތު ބުނާށެވެ. މާތްﷲ އޭނާއަށް ތެދުމަދު ދައްކަވާނެއެވެ.'\nއުސްތާޛުގެ ނަސޭޙަތް އޭނާއަށް ދިނުމަށްޓަކައި ޝައިޚް ޒުވާނާއަށް ގުޅިއެވެ. އަދި އެޒުވާނާއާއި ބައްދަލު ކުރުމަށްފަހު އުސްތާޛުގެ ނަސޭޙަތް އޭނާ ކިޔައިދިނެވެ. އަދި ކަމާއިބެހޭ ފަރާތްތަކަށް އަމިއްލަ ނަފްސު ހަވާލު ކުރުމަކީ މިހާރު އެލިބެމުންދާ ވޭނަށް އޮތް ހައްލެއް ނޫން ކަމަށްޝައިޚް އޭނާ ގާތު ބުންޏެވެ. އަދި މާތް ﷲ އަށް ފުރިހަމައަށް ތަޢުބާވުމަށާއި ގިނަގިނައިން ނަމާދުކޮށް އަޅުކަން ކުރުމަށް ވެސް ނަސޭޙަތްތެރިވިއެވެ.\nއޭނާ އެފަދައިން ކަންތައް ކުރަން ފެށިއެވެ. ގަވައިދުން ނަމާދު ކުރަން ފެށިއެވެ. މާތް ﷲ ގެ ޙަޟްރަތަށް ތަޢުބާވިއެވެ. އަދި ޤުރުއާން ކިޔެވުމުގައި ވީހާވެސް ގިނަ ވަގުތު ހޭދަކުރިއެވެ. އޭގެ ފަހުން އެންމެ ނަމާދެއް ވެސް ނާޅައެވެ.\nއެގޮތުގައި އެޒުވާނާ ދެމިހުރިތާ ދެ ހަފްތާ ވިއެވެ. ޒުވާނާގެ ހަޔާތުގައި ދިމާވި ޝައިޚާއި އޭނާއާއި ފަހުން ބައްދަލުވާ ގޮތެއް ނުވެއެވެ.\nއެއްދުވަހު ޝައިޚަށް ޒުވާނާ ގުޅިއެވެ. ނަމަވެސް ޝައިޚަށް އެކޯލު ނުނެގި މިސްވެފައި އޮތުމުން ، ފަހުން ޒުވާނާއަށް ގުޅާލަން ނިންމިއެވެ.\nއޭގެ ދުވަސް ކޮޅެއް ފަހެވެ. ޝައިޚަށް ދެން ގުޅާފައި އޮތީ ޒުވާނާގެ ގެއިންނެވެ. ޒުވާނާގެ ގެއިން ހައެއްކަ ގުޅާފައި އޮތެވެ. ޝައިޚް އެނަންބަރަށް ގުޅާފައި ސަލާމް ގޮވުމަށްފަހު ހާލު ކިހިނެއްތޯ އެހިއެވެ. އޭނާގެ އާއިލާއިން ބުނީ ޝައިޚާއި ވާހަކައެއް ދައްކާލަން ބޭނުންވާ ކަމަށެވެ. އަދި ޒުވާނާގެ އާއިލާގެ މެމްބަރުން ދަރިވަރުގެ އެހީތެރިކަން ބޭނުންވާ ވާހަކަ ވެސް ބުންޏެވެ. އެދުވަހުގެ ޢިޝާ ނަމާދަށްފަހު އެގެއަށް ދާނެ ކަމަށް ދަރިވަރު ބުންޏެވެ.\nޢިޝާ ނަމާދަށްފަހު ޝައިޚް އެގެއަށް ދިޔައެވެ. ނަމަވެސް އެގެއަށް ވަންނަން ދިޔައިރު، ކޮންމެވެސް ކަމެއް ވެއްޖެ ކަމުގެ އިޙުސާސް ޝައިޚަށް ކުރެވުނެވެ. އެގޭގައި ތިބި މީހުންގެ މޫނުމަތިން ކޮންމެ ވެސް ކަމެއް ހިނގައިފިކަން ފާޅުވާން ހުއްޓެވެ.\nއޭނާގެ ބައްޕައާއި ބައްދަލުވުމުން ޝައިޚް ސަލާމް ގޮވާލިއެވެ. ސަލާމް ބަލައިގަތުމަށްފަހު، އޭނާގެ ބައްޕަ ބުނީ ޝައިޚަށް ޝުކުރު އަދާކުރާނެ ގޮތެއް ވެސް ނޭނގޭ ކަމަށެވެ. ޝައިޚްގެ އެހީތެރިކަމާއި ނުލާ އެދިމާވި ކަންތައް މެދުވެރި ނުވީސް ކަމަށް ވެސް އޭނާގެ ބައްޕަ ބުންޏެވެ.\nޝައިޚް ހައިރާންވިއެވެ. އަދި އޭނާއަށް ކުރެވުނީ ކޮންކަމެއްތޯ، އަދި ވެގެން އުޅެނީ ކޮން ކަމެއްތޯ ސުވާލު ކުރިއެވެ. އޭނާގެ ބައްޕަ ކިޔައިދިނެވެ.\n'އޭނާ މިރޭގެ ޢިޝާ ނަމާދު ކުރަން މިސްކިތަށް ދިޔައެވެ. އަދި ޢިޝާ ނަމާދު ކުރުމަށްފަހު ގެއަށް އައިސް އޭނާގެ ކޮޓަރިއަށް ވަނީ ސުންނަތް ކުރާށެވެ. ކޮޓަރިއަށް ވަނުމަށްފަހު ނުނިކުމެ ގިނައިރު ވުމުން އޭނާގެ ޚަބަރެއް ބަލައިލަން އަހަރުމެން ކޮޓަރިއަށް ވަނީމެވެ.'\nއޭނާގެ ބައްޕަ ޝައިޚްއާއެކު ޒުވާނާގެ ކޮޓަރިއަށް ދިޔައެވެ. ކޮޓަރިއަށް ވަތްއިރު ޝައިޚަށް ފެނުނީ ޒުވާނާ ސަޖިދާގައި އޮއްވައެވެ.\n'އޭނާގެ ފުރާނަ މާތްﷲ ގެންދެވީ އެއިލާހަށްސަޖިދާގައި އޮއްވާ' އޭނާގެ ބައްޕަ ދަރިވަރުގާތު ބުންޏެވެ.\nއުއްތަމަ ފަނޑިޔާރާއި ކުރީގެ ޖަސްޓިސް މިނިސްޓަރުގެ މަންމާފުޅު އަވަހާރަވެއްޖެ\nވިޔަފާރިއާއި ކުޅިވަރުގެ ދާއިރާއަށް ގިނަ ޚިދުމަތްތަކެއް ކޮށްދެއްވައިފައިވާ ލޯޖެހި އަޙުމަދު މަނިކު އަވަހާރަވެއްޖެ


Dhauvaa ufulee furiham nuvaa thahgeegehge mahchah: Azima\nރައީސް އޮފީހުގެ ކުރީގެ ލީގަލް އެފެއާޒު މިނިސްޓަރު އާޒިމާގެ ޝުކޫރު މީގެ ކުރިން ކުރިމިނަލް ކޯޓަށް ހާޒިރުވަނީ--- ފޮޓޯ: އަވަސް އާކައިވް\nކުރީގެ ރައީސް އަބްދުﷲ ޔާމިން އަބްދުލްގައްޔޫމްގެ އެކައުންޓަށް ހިޔާނާތުގެ ފައިސާ ޖަމާކުރި އެސްއޯއެފްގެ އެކައުންޓުން އެއް މިލިއަން ޑޮލަރު ޓްރާންސްފާ ކުރި އެއްވެސް މީހަކާ ސުވާލުކޮށް އެ މީހުންގެ މައްޗަށް ވެސް އެއްވެސް މިންވަރަށް ތަހުގީގުކޮށްފައި ނުވާ ކަމަށް ވިދާޅުވެ ރައީސް އޮފީހުގެ ކުރީގެ ލީގަލް އެފެއާޒު މިނިސްޓަރު އާޒިމާގެ ޝުކޫރުގެ މައްޗަށް އުފުލާފައިވާ ދައުވާތައް ފުރިހަމަ ނޫން ކަަމަށް އެކަމަނާ މިއަދު ވިދާޅުވެއްޖެ އެވެ.\nއާޒިމާގެ މައްޗަށް އުފުލާފައިވަނީ ރަސްމީ އިދާރާއަކަށް ދޮގު މައުލޫމާތު ދިނުމުގެ ދައުވާ އާއި މަނީ ލޯންޑަރިންއަށް މަގުފަހިކޮށް ދިނުމުގެ ދައުވާ އެވެ.\nމި މައްސަލާގައި މިއަދު ކްރިމިނަލް ކޯޓުން ބޭއްވި އިބްތިދާއީ އަޑުއެހުމުގައި އާޒިމާ ވަނީ އޭނާގެ މައްޗަށް ތުހުމަތުކޮށްފައިވާ ދައުވާތައް ފުރިހަމައަށް ތަހްގީގު ކޮށްފައިނުވާ ކަމަށް ވިދާޅުވެފަ އެވެ. އެގޮތުން މި ދެ ދައުވާގައިވެސް އޭނާ އާއި އެއް ހަމައެއްގައި އަމަލު ކޮށްފައިވާ އެއްވެސް މީހަކާ މިހާތަަނަށް އެއްވެސް ސުވާލެއް ކޮށްފައިނުވާ ކަމަށާއި އަދި އެމީހުންގެ މައްޗަށް އެއްވެސް ދައުވާއެއްވެސް ކޮށްފައިނުވާ ކަމަށް ވިދާޅުވިއެވެ. މި ދައުވާތައް ފުރުހަމަ ނުވާ ކަމަށް އޭނާގެ ފަރާތުން މިއަދު ޝާރީއަތުގެ މަޖިލީހަށް ވަނީ ހުށަހަޅާފަ އެވެ.\nއެސްކްރޯ އެކައުންޓްގައިވާ ފައިސާ އާއި ގުޅޭ އެއްބަސްވުން އެކުލަވާލަން ރައީސް ޔާމީނަށް ލަފާދީ އެންގެވީ އެންޓި ކޮރަޕްޝަން ކޮމިޝަން (އޭސީސީ) ގެ އޭރުގެ ރައީސް ހަސަން ލުތުފީގެ ބަޔާނުން ހާމަވާއިރު އާޒިމާ އަށް އެކަނި ދައުވާ ކުރަންވީ ކޮން ހަމައަކުންތޯ އޭނާ އުފެއްދެވިއެވެ. އަދި ރައީސް ޔާމީންގެ އެކައުންޓަށް އެއްމިލިއަން ޑޮލަރު ޖަމާކުރި އެއްވެސް މީހަކާއި ސުވާލު ކޮށްފައިނުވާއިރު ބޭންކުގެ މުއައްޒަފަކާވެސް މި މައްސަލައިގައި ސުވާލު ކޮށްފައިނުވާކަމަށް ވިދާޅުވިއެވެ.\nބޭންކުގެ ލިޔުމެއް ހޯދިކަމަށް ދައުލަތުން ހާމަކުރުމުން އާޒިމާ ވިދާޅުވީ އެ ލިޔުމެއް އޭނާ ހޯއްދެވި ކަމަށެވެ. އަދި އެ ލިޔުން ހޯއްދެވީ ދައުލަތުގެ ފައިސާ ކަމަށް ބެލެވޭ ފައިސާ އެކްސްކްރޯ އެކައުންޓަށް ޖަމާކުރިކަން ޔަގީން ކުރުމަށް ކަަމަށާ އެއީ ކުށެއް ނޫން ކަމަށާއި އޭނާގެ މަގާމުގެ ގާނޫނީ ޒިންމާއެއް ކަމަށްވެސް ވިދާޅުވި އެވެ.\n"އަޅުގަނޑާ އެއް ހަމައެއްގައި މިމައްސަލައިގައި އަމަލު ކޮށްފައިވާ ހުރިހާ ފަރާތެއްވާކަން އެނގެން އޮތް އިރު ޕީޖީ އޮފީހުން އަޅުގަނޑުގެ މައްޗަށް އެކަނި ދައުވާ އުފުލާފައިވަނީ ކީއްވެތޯ؟ އަދި ފުރިހަމަނުވާ ތަހުގޫގެއްގެ މައްޗަށް މިގޮތަށް އެއްވެސް މީހެއްގެ މައްޗަށް ދައުވާތަކެއް އުފުލިދާނެތޯ؟" އޭނާ ވިދާޅުވި އެވެ.\nމިއަދުގެ އަޑުއެހުމުގައި ދައުލަތުގެ ފަރާތުން މި މައްސަލާގައި އެއްވެސް ހުށަހެޅުމެއް ހުށަހަޅާފައެއްނުވެ އެވެ. އެހެންކަމުން މި މައްސަލަ ބައްލަވާ ގާޒީ ގޮތެއް ނިންމެވީ އާޒިމާގެ ފަރާތުން ހުށަހަޅުއްވާފައިވާ ހުށަހެޅުންތަކުގެ މައްޗަށް ބިނާކޮށެވެ.\nއާޒިމާގެ ހުށަހެޅުންތަކަށް ދައުލަތުން ރައްދު ދިނުމުން އާޒިމާގެ ވަކީލް ވިދާޅުވީ ދައުލަތުގެ ފަރާތުން މިއަދުގެ ޝަރީއަތުގައި އެއްވެސް ހުށަހެޅުމެއް ހުށަހަޅާފައިނުވާތީ ރައްދު ނުދެވޭނެ ކަމަށެވެ.\nރައީސް އަބްދުﷲ ޔާމީން ކްރިމިނަލް ކޯޓް އޭސީސީ + އާޒިމާ ޝަކޫރު ޕޮލިޓިކްސް\nދައުވާތައް ބާތިލުކޮށް ދިނުމަށް އާޒިމާ އެދިވަޑައިގެންފި\nއަހަރެއް ފަހުން އާޒިމާގެ ޝަރީއަތް މާދަމާ


Addu City ga residential housing unit thakeh alhanee! - vNews.mv\nއައްޑޫ ސިޓީގަ ރެސިޑެންޝަލް ހައުސިން ޔުނިޓްތަކެއް އަޅަނީ!\nމުހައްމަދު ހަފީޒް S. Hithadhoo | 14 January 2022, 10:54\nއައްޑޫ ސިޓީގައި ރެސިޑެންޝަލް ހައުސިންގް ޔުނިޓް އެޅުމަށް އައްޑޫސިޓީ ކައުންސިލް އާއި ތުރުކީގެ ވިޒްޔޮން ވިލާ ކުންފުންޏާއި އެކު އެމްއޯޔޫއެއްގައި ސޮއިކޮށްފިއެވެ.\n17 ފަންގިފީލާ ހިމެނޭ ގޮތަށް ހަދާ މި ރެސިޑެންޝަލް ހައުސިން ޔުނިޓްގެ އެއްބަސްވުމުގެ ދަށުން އައްޑޫގައި ދުވަސްވެފަ ހުރި ފަޅުގޯތި ތަކުގައި ގެ ނޭޅި ހުރި މައްސަލައަަށް ހައްލު ލިބިގެންދާނެ ކަމަށް އައްޑޫ މޭޔަރ ނިޒާރު ވިދާޅުވިއެވެ.\nނިޒާރު ވިދާޅުވީ ގެތައް ހުންނާނެ ގޮތުގެ މޮޑެލް ތަކާއި ބޭނުންކުރާނެ މެޓީރިއަލް ފަދަ ހުރިހާ މައުލޫމާތުތަކެއް މިހާރު ލިބިފައިވާ ކަމަށާއި ވަރަށް އަވަހަށް މި މަސައްކަތް ފެށި ރައްޔިތުންނަށް އޭގެ ފައިދާ ކުރަން ފަށާނެ ކަމަށެވެ.\nއަދި މީގެ އިތުރުން ނިޒާރު ވިދާޅުވީ ތުރުކީ ކުންފުނީގެ މައިގަނޑު މަސައްކަތަކަށް ވާނީ އައްްޑޫގައި މީހުން ދިރިއުޅެން ދޫކޮށްފައިވާ އެކަމަކު ތަފާތު ސަބަބުތައް މެދުވެރިވެގެން އަދި ދިރިނޫޅޭ ގޯތިތަކުގައި އިމާރާތްތަކެއް އެޅުން ކަމަށެވެ. އެގޮތަށް ހުރި ގޯތިތަކުގެ ވެރިންނާ ތުރުކީ ކުންފުންޏާ އެކު ވެވޭ އެއްބަސްވުންތަކަށް ފަހު ގިނަ ވެގެން ތިން މަސް ތެރޭގައި އެ މަސައްކަތް ފަށާނެ ކަމަށްވެސް ވިދާޅުވި އެވެ.\nމި މަސައްކަތް ކުރިއަށް ދާނީ ވިޒްޔޮން އާއި ކައުންސިލާއެކު ވެވޭ އެއްބަސްވުމުގެ ދަށުން އަދި ކައުންސިލާއި ގެ އެޅުމަށް އެއްބަސްވެވޭ ފަރާތާއެކުވެސް އެއްބަސްވުމެއް އޮވެގެން އޭގެ ދަށުންނެވެ.\nމި ރަސްމިއްޔާތުގައި ވާހަކަ ދައްކަވަމުން ވިޒްޔޮންގެ ފަރާތުން ބުނީ އައްޑޫއަކީ މާލެ ފިޔަވައި އެންމެ އާބާދީ ބޮޑު ސަރަހައްދު ކަމަށްވުމާއި އަދި ލޯކަލް އައިލެންޑެއްގައި މިފަދަ މަސައްކަތެއް ފެށުމަށް ބަލާއިރު އައްޑޫއަކީ އެންމެ ރަނގަޅު ތަން ކަމަށެވެ.\nމި މަސައްކަތް ފެށުމަށް ބޭނުންވާ ސާމާނުގެ ފުރަތަމަ ޝިޕްމަންޓް އަންނަ ފެބުރުއަރީ މަހުގެ ކުރީކޮޅު އައްޑޫއަށް ގެނެވޭނެ ކަމަށާއި ގެތައް އެޅުމަށް ނިންމާފައިވަނީ ރާއްޖޭގެ މާހައުލާއި ގުޅޭ ގިނަ ދުވަހަށް ބޭނުންވެވޭ ރަނގަޅުފެންވަރުގެ މެޓީރިއަލުން ކަމަށް އޭނާ ވިދާޅުވިއެވެ.\nއަދި ތިމާވެއްޓާއި ރައްޓެހި ގޮތަކަށް ތައްޔާރު ކުރެވޭ މި ގެތަކަކީ 50 އަހަރަށް ވުރެ ދިގު މުއްދަތަށް މައްސަލައެއް ދިމާނުވެ ބޭނުންކުރެވޭނެ ފެންވަރުގައި ހަދާ ތަންތަން ކަމަށް ވެސް އޭނާ ފާހަގަ ކުރެއްވެވިއެވެ.


ގއ. އަތޮޅު ތަޢުލީމީ މަރުކަޒު\nތާރީޚް:04 މާރޗް 2020 ނަންބަރު: GS05-HR/IUL/2020/22\nސްޕެޝަލް އެޑިޔުކޭޝަން ޓީޗަރ\nބިޒްނަސް ސްޓަޑީސް ޓީޗަރ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 15 މާރޗް 2020 ވާ އާދިއްތަ ދުވަހުގެ 13:30 ގެ ކުރިން، ގއ. އަތޮޅު ތަޢުލީމީ މީ މަރުކަޒަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ،17 މާރޗް 2020 އާއި 18 މާރޗް 2020 އާ ދެމެދު، ގއ.އަތޮޅު ތަޢުލީމީ މަރުކަޒު ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6820029 އަށެވެ. އީ-މެއިލް ކުރާނީ [email protected] އަށެވެ.\nޕަބްލިޝްކުރި ގަޑި: 1343\nސުންގަޑި: 15 މާރިޗު 2020 1300


Fuluhunge hidhumathah bodethi badhaluthakeh, gaidheennah eheetherikan - One Online\nސަރުކާރަށް ތިން އަހަރު: ފުލުހުންގެ ހިދުމަތަށް ބޮޑެތި ބަދަލުތަކެއް، ގައިދީންނަށް އެހީތެރިކަން\n5 ޖުލައި 2020: ރައީސުލް ޖުމްހޫރިއްޔާ އިބްރާހީމް މުހައްމަދު ސޯލިހު ފުލުހުންނާ ބައްދަލުކުރެއްވުމަށް ބޭއްވެވި ރަސްމިއްޔާތުގައި ހޯމް މިނިސްޓަރު އިމްރާން އަބްދުﷲ އަދި ޕޮލިސް ކޮމިޝަނަރު މުހައްމަދު ހަމީދު އެމަނިކުފާނު އަރިހުގައި --- ވަން ފޮޓޯ: މުހައްމަދު ހައްޔާން\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ވެރިކަމަށް ތިން އަހަރު ފުރިގެންދިޔަ އިރު، ފާހަގަކޮށްލެވޭ މަސައްކަތްތަކެއް އަދި މުއައްސަސާތަކަށް ހަރުދަނާ ބަދަލުތަކެއް ގެނެވުމަށް މަސައްކަތްތަކެއް އަންނަނީ ކުރަމުންނެވެ. އެގޮތުން ގާނޫނު ނެގެހެއްޓުމަށް ކުރެވުނު މަސައްކަތްތަކުގެ ތެރެއިން އެންމެ ބޮޑު ބަދަލެއް ގެނެވުނު މުއައްސަސާއަކީ ފުލުހުންގެ މުއައްސަސާއެވެ.\nފުލުހުންގެ މުއައްސަސާ ރިފޯމްކުރުމުގެ މަސައްކަތުގެ ދަށުން ސަރުކާރުން ރައްޔިތުންގެ މަޖިލީހަށް ހުށަހަޅައި، މިދިޔަ އަހަރު ފުލުހުންގެ ހިދުމަތުގެ ބިލު ވަނީ ފާސްކޮށްފައެވެ. އަދި ރައީސް ސޯލިހު ވަނީ މިދިޔަ އަހަރުގެ ޑިސެމްބަރު މަހުގެ ތެރޭގައި އެ ބިލު ތަސްދީގުކުރައްވައިފައެވެ.\nދިވެހި ފުލުހުންގެ ހިދުމަތާއި ޕޮލިސް ބޯޑު!\nދިވެހި ފުލުހުންގެ ހިދުމަތުގެ ގާނޫނުގެ ދަށުން ފުލުހުން، ކާކުކަން އެނގޭނެހެން ޔުނީފޯމުގައި ނަމާއި ސާވިސް ނަންބަރު ފެންނަން ހުންނަން ޖެހެއެވެ. އަދި ދިވެހި ފުލުހުންގެ ހިދުމަތުގެ އެންމެހައި ކަންކަމަކީ ގާނޫނުއަސާސީއާއި ގާނޫނުއަސާސީގައި ބަޔާންކޮށްފައިވާ ދުސްތޫރީ ހަމަތަކާއި އިންސާނީ ހައްގުތަކާއި ކަރާމަތަށް އިހުތިރާމުކުރުމާއެކު ގާނޫނުގެ ހުކޫމަތުގެ ތެރެއިން ދެވޭ ހިދުމަތެއްކަން ކަށަވަރުކުރަން ވެސް ޖެހެއެވެ.\nއެ ގާނޫނާއެކު ފުލުހުން ވަކި ފަރާތަކަށް ޖެހުމެއް ނެތި، އަދި ވަކި ނުފޫޒަކަށް ލެނބުމެއް ނެތި، ހަމަހަމަކަމާއެކު ގާނޫނު ނަގަހައްޓައި އަދި ތަންފީޒުކުރަން ޖެހެއެވެ. އޭގެ އިތުރުން ފުލުހުންނަށް ލިބިދީފައިވާ ބާރު ނަހަމަގޮތުގައި ބޭނުންކުރިޔަ ނުދިނުމަށާއި، ފުލުހުންގެ ވާޖިބަށް އެމީހުން އިހުމާލުވިޔަ ނުދިނުމަށް ޓަކައި ތައުދީބީ ފިޔަވަޅު އެޅޭނެ ހަރުދަނާ ނިޒާމެއް އެކަށައަޅައިދީފައިވެއެވެ.\nދާހިލީ ސަލާމަތާއި ރައްކާތެރިކަމާއި އަމަންއަމާންކަން ދެމެހެއްޓުމަށް ކުރަން ޖެހޭ ކަންކަމާއި، ޖިނާއީ ކުށްކުރުން ހުއްޓުވައި، ތަހުގީގުކޮށް، ގާނޫނު ތަންފީޒުކުރުމާއި ގާނޫނު ނެގެހެއްޓުމަށް ބޭނުންވާ ގާނޫނީ ބާރާއި އިހުތިޔާރު ލިބިފައިވާ ފުލުހުންގެ ހިދުމަތް ފޯރުކޮށްދޭ މުއައްސަސާއެއް ގާއިމުކުރުމަށް ގާނޫނުގައި ބާރު އަޅާފައިވެއެވެ. އަދި ފުލުހުންގެ ހިދުމަތަކީ ލާމަރުކަޒީ އުސޫލުން ފޯރުކޮށްދޭ ހިދުމަތަކަށް ހެދުމާއި ޒިންމާދާރު، ޖަވާބުދާރީކުރުވަނިވި ހިދުމަތަކަށް ހެދުމަށް ވެސް ވަނީ ބާރު އަޅައިފައެވެ.\nއެ ގާނޫނުގެ ދަށުން ޕޮލިސް ބޯޑެއް އެކުލަވާލައި، އެ ބޯޑުގެ ޒިންމާތައް ވެސް ވަނީ ކަނޑައަޅައިފައެވެ. މިހާރު ޕޮލިސް ބޯޑު އެކުލަވާލައި، އެ ބޯޑުގެ މަސައްކަތްތައް ވެސް ކުރެވެމުންދެއެވެ. އެ ބޯޑުގެ މަސައްކަތްތަކުގެ ތެރޭގައި ފުލުހުންގެ ހިދުމަތް ގާނޫނު އަސާސީ އާއި ގާނޫނާ އެއްގޮތަށް ހިނގަމުން ދޭތޯ ބެލުމާއި، ފުލުހުންގެ ޚިދުމަތުގެ ފެންވަރު ވަޒަންކޮށް ދިރާސާކޮށް ޑިމޮކްރަޓިކް އަދި އިންސާނީ ހައްގުތައް ނެގެހެއްޓޭ ފަދަ ގޮތަކަށް ހިދުމަތް ދެވޭފަދަ ގޮތަކަށް ފުލުހުންގެ ހިދުމަތް ބައްޓަން ކުރުމުގައި ލަފައާއި މަޝްވަރާ ދިނުން ހިމެނެއެވެ. އޭގެ އިތުރުން ޕޮލިސް ކޮމިޝަނަރަކު އައްޔަންކުރުމަކީ ވެސް އެ ބޯޑުގެ މަސްއޫލިއްޔަތެކެވެ.\n08 މެއި 2021، މާލެ، ފުލުހުންގެ ހާއްސަ އޮޕަރޭޝަން -- ވަން ފޮޓޯ/ އަހުމަދު އައިހަމް\nމި ސަރުކާރު ފެށުނީއްސުރެ ވެސް މިންތީގެ ހަމަހަމަކަން ގާއިމުކުރުމަށް ގިނަ މަސައްކަތްތަކެއް ކުރެވިގެންދިޔައެވެ. އެގޮތުން ގާނޫނު އިސްލާހުކޮށް، ލޯކަލް ކައުންސިލުތަކުގައި އަންހެނުންގެ ދައުރު އިތުރުކުރުމާއި އެކިއެކި މުއައްސާސާތަކުގައި އަންހެނުންނަށް ފުރުސަތު ހޯދައިދިނުމަށް ގިނަ މަސައްކަތްތަކެއް ކުރެވިގެންދިޔައެވެ. އޭގެ ތެރެއިން ސަރުކާރުން ވަނީ ފުލުހުންގެ ހިދުމަތުގައި މަސައްކަތްކުރާ އަންހެން ފުލުހުންގެ އަދަދު އިތުރުކުރުމަށް ވެސް ނިންމައިފައެވެ. ސަރުކާރުން ނިންމާފައިވަނީ އަންހެން ފުލުހުންގެ އަދަދު ދެގުނަ ކުރުމަށެވެ.\nމީގެ ކުރިން އަތޮޅުތަކުން ފާހަގަކުރާ އެންމެ ބޮޑު ކަންބޮޑުވުމަކީ ބައެއް ރަށްރަށުގައި ފުލުހުން ނުތިބުމެވެ. އެކަމަށް ހައްލު ހޯދުމަށްޓަކައި މި ސަރުކާރުން ވަނީ ބައެއް ރަށްރަށުގައި ޕޮލިސް ސްޓޭޝަންތައް ނުވަތަ ޕޮލިސް ޑެސްކުތައް ގާއިމުކޮށްފައެވެ. އެގޮތުން ސަރުކާރުން ވަނީ އަށް ރަށެއްގައި ޕޮލިސް ސްޓޭޝަން ނުވަތަ ޕޮލިސް ޑެސްކުތައް ގާއިމުކޮށްފައެވެ.\nމިދިޔަ ތިން އަހަރުގެ ތެރޭގައި ސަރުކާރުން ވަނީ ނ. މާފަރުގައި ޕޮލިސް ސްޓޭޝަނެއް، އއ. ތޮއްޑޫގައި ޕޮލިސް ޕޯސްޓެއް، ފ. ބިލެއްދޫގައި ފުލުހުންގެ ހިދުމަތް، ދ. މާއެނބޫދޫގައި ޕޮލިސް ޑެސްކެއް، އދ. އޮމަދޫގައި ފުލުހުންގެ ހިދުމަތް، ރ. ހުޅުދުއްފާރުގައި ޕޮލިސް ޕޯސްޓެއް، ށ. ފޭދޫގައި ޕޮލިސް ޕޯސްޓެއް އަދި ހއ. ތުރާކުނުގައި ފުލުހުންގެ ހިދުމަތް ގާއިމުކޮށްފައެވެ.\nއޭގެ ތެރެއިން ގިނަ ރަށްރަށުގައި އެތަންތަން ހުޅުވާފައިވަނީ މިއަހަރުގެ ތެރޭގައެވެ. އެ ރަށްރަށުގެ އިތުރުން ވެސް ސަރުކާރުން ވަނީ އަތޮޅުތެރޭގެ ރަށްތައް ހިމެނޭހެން ފުލުހުންގެ 61 އިމާރާތެއް އެޅުމަށް ނިންމައި، އީޕީސީ އެގްރިމެންޓް އަދި ލޯން އެއްބަސްވުމުގައި ސޮއިކޮށްފައެވެ.\nސަރުކާރުން ވަނީ ނެއިބާހުޑް ޕޮލިސިންއަށް ވެސް ހާއްސަ އިސްކަމެއް ދީފައެވެ. އެގޮތުން މިހާރު މާލެ، ހުޅުމާލެ، ވިލިމާލެ، އައްޑޫ ސިޓީ، ފުވައްމުލަކު ސިޓީ، ގދ. އަތޮޅު، ގއ. އަތޮޅު، އއ. އަތޮޅު، އދ. އަތޮޅު އަދި ކުޅުދުއްފުށީގައި މިހާރު ވަނީ ނެއިބާހުޑް ޕޮލިސިން ފަށައިފައެވެ.\nގައިދީންނަށް ތަމްރީނާއި އެހީތެރިކަން!\nސަރުކާރުގެ މަސައްކަތްތަކުގެ ތެރެއިން ޖަލުތަކުގައި ބަންދުކުރާ ގައިދީންގެ ހައްގުތައް ރައްކާތެރިކުރުމަށް "ނެލްސަން މަންޑޭލާ ރޫލްސް"ގެ މިންގަނޑުތައް ގާއިމުކުރުމަކީ ވެސް ފާހަގަކޮށްލެވޭ މަސައްކަތެކެވެ. އޭގެ އިތުރުން ސަރުކާރުން ވަނީ ޖަލުތަކުގައި ބަންދުކުރެވޭ މީހުންގެ 20 އިންސައްތަ މަދުކޮށްފައެވެ.\nސަރުކާރުން ވަނީ ގައިދީންނަށް ތަމްރީނާއި އެހީތެރިކަން ފޯރުކޮށްދިނުމަށް ވެސް ޕްރޮގްރާމުތަކެއް ހިންގައިފައެވެ. އެގޮތުން ސަރުކާރުގެ ތަފާސްހިސާބުތައް ދައްކާގޮތުގައި 1800 އަށްވުރެ ގިނަ ގައިދީންނަށް ވަނީ ތަމްރީނާއި އެހީތެރިކަން ފޯރުކޮށްދީފައެވެ. އޭގެ ތެރެއިން 446 ގައިދީއަކު ރިހެބިލިޓޭޝަން ނިންމާފައިވާ އިރު، 1071 ގައިދީއަކަށް ވަނީ ތައުލީމު ކޯސްތައް ކުރިއަށްގެންގޮސްފައެވެ. އަދި 378 ގައިދީއަކަށް ވަނީ ވޮކޭޝަނަލް ކޯސްތައް ކުރިއަށް ގެންގޮސްފައެވެ. އޭގެ އިތުރުން ޕެރޯލްގެ ދަށުން ދޫކޮށްލި 26 މީހަކަށް ސްޓެލްކޯ އިން ވަނީ ވަޒީފާ ހަމަޖައްސައިދީފައެވެ.\nމަސްތުވާތަކެތީގެ ފަރުވާ ފޯރުކޮށްދިނުމަށް ސަރުކާރުން އަންނަނީ ފެސިލިޓީތައް ގާއިމުކުރުމުގެ މަސައްކަތްތަކެއް ވެސް ކުރަމުންނެވެ. އެގޮތުން ގއ. ވިލިނގިލީގައި ގާއިމުކުރާ ކޮމިއުނިޓީ ރިހެބިލިޓޭޝަން ސާވިސް، "ދަގެނާ"ގެ މަސައްކަތް މިހާރު ވަނީ ނިމިފައެވެ.\nއޭގެ އިތުރުން މަސްތުވާތަކެތި ބޭނުންކުރާ މީހުންނަށް ފަރުވާދިނުމަށް އައްޑޫ ސިޓީ ހުޅުމީދޫގައި ޑްރަގް ޓްރީޓްމަންޓް އެންޑް ރިހެބިލިޓޭޝަން ސެންޓަރު ތަރައްގީކުރުމުގެ މަސައްކަތާއި ހދ. ހަނިމާދޫގައި ޑިޓޮކްސިފިކޭޝަން އެންޑް ކޮމިއުނިޓީ ސާވިސް ގާއިމުކުރުމުގެ މަސައްކަތް ވެސް މިހާރު އަންނަނީ ކުރަމުންނެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ޕޮލިސް ގައިދީން ރައީސް އޮފީސް ސަރުކާރު މޯލްޑިވްސް ކަރެކްޝަނަލް ސާވިސް


galehiri: މަޑަވެލީ މޫސިޔާގެ ޢާއިލާއިން ފަސްވަނަބައި\nމަޑަވެލީ މޫސިޔާގެ ޢާއިލާއިން ފަސްވަނަބައި\nޙާޖީ މުހަންމަދު ކަލޭގެފާނު މީގެފަހުން ހުންނެވީ، ހަވަރު ތިނަދޫ ގޮއިވެރިކަމާއި، އިސްކަތީބެއްގެ މަޤާމުގަ އެވެ. އަތޮޅު ވެރީންނާއި، އަތޮޅުގެ ކަންތައްތަކުގައި ތެދުވެރި އަދި ހީވާގި ޚާދިމެއްގެ ގޮތުގަ އެވެ. ވީރު ޢަލި ދީދީގެ މި ދަވްރުގައި އަތޮޅުގައި އުފައްދަވާފައިވާ ވިޔަފާރި ޖަމްޢިއްޔާގެ ޚަޒާންދަރަކީ ވެސް މުޙަންމަދު ކަލޭގެފާ ނެވެ. މީނާ އަވަހާރަވީ ދެވަނަ ފަހަރަށް ޙައްޖަށް ވަޑައިގަތުމަށް ކުރެއްވި ދަތުރުފުޅުގައި ޝަޢުބާން 25، 1370ހ. (މެއި 31، 1951މ.) ވަނަ އަހަރުގަ އެވެ. އޭނާގެ މަޤްބަރާ ވަނީ، މައްޗައްގޮޅީ އާމިސްކިތު ޤަބްރުސްތާނުގަ އެވެ.\nއަލްމަރުޙޫމް ޙާޖީ މުޙަންމަދު ކަލޭފާނުގެ ފުރާނަފުޅަށް ސުވަރުގޭގެ ދާއިމީ ނިޢުމަތް މިންވަރުކުރައްވާށި. އާމީން!"\n(ފާޠުމަތު ޒީދާ ޢަބްދުﷲ/ މަދަރުސާދޮށުގެ، ގދ.ތިނަދޫ)\nއަލްމަރުޙޫމް ޙާޖީ މުޙަންމަދު ކަލޭފާނާއި ބެހޭގޮތުން ފާޠިމަތު ޒީދާ ޢަބުދުﷲ ލިޔުއްވާފައިވާ އެލިޔުއްވުމުގައި، ޙާޖީ މުޙައްމަދު ކަލޭފާނާއި އަދި އެދުވަސްވަރާ ބެހޭގޮތުން ވަރަށްގިނަ މަޢުލޫމާތު ގެނެސްދީފައިވެ އެވެ. އެގޮތުން، އެދުވަސްވަރު އަތޮޅުގެ ވެރިކަމުގެ ދާއިރާގައި ކަންކަން ހިނގަމުންދިޔަގޮތާއި، އަތޮޅުގެ އިޖްތިމާޢީ، ތަޢުލީމީ، ތިޖާރީ، ޞިއްޙީ، ޢިމްރާނީ ކަންކަން ބައްޓަންވެފައިވާގޮތް ވަރަށްސާފުކޮށް ގެނެސްދީފައިވެ އެވެ. އަދި މީގެއިތުރަށް އެދުވަސްވަރު ދިވެހިދައުލަތް ހިންގެވުމުގެ އެންމެ އިސްވެރިޔާގެ ޙައިސިއްޔަތުން އަލްއަމީރު މުޙަންމަދު އަމީން ދޮށިމޭނާ ކިލެގެފާނު، އައްޑު އަތޮޅަށް ކުރެއްވި ދަތުރުފުޅުގައި، ހުވަދު އަތޮޅުން އެ މަނިކުފާނަށް ފެނިވަޑައި ގެންނެވި މަންޒަރުތަކާއި، އެ އަތޮޅުގެ އޭރުގެ ޙާލަތާއި، މުޙަންމަދު ކަލޭފާނުގެ އަތޮޅު ވެރިކަމުގެ މަސްއޫލިއްޔަތާއި، ބާރުގެމައްޗަށް އަލްއަމީރު މުޙައްމަދު އަމީން ގެންނެވި ބަދަލުތައް (އަމީންދީދީ ލިއުއްވާފައިވާ ސިޓީއެއްކަމަށްވާ) "ކަނޑުން ފިރުކެމުން ވައިން އުނދުހެމުން" މިފޮތުން އެނގެ އެވެ. އެ ސިޓީގައި އަމީން ދީދީ ލިއުއްވާފައިވާ ބައެއް މަޢުލޫމާތު ތިރީގައި ބަޔާންކޮށްފައިވާނެ އެވެ.\nދިވެހި ރާއްޖޭގައި ފައިލޭރިއާގެ ބަލިމަޑުކަން މާލޭން ދެކުނުގައި ތަންކޮޅެއް ގިނަކަމަށް ފާހަގަކުރެވިފައިވެ އެވެ. މިކަމުގެ ދިރާޘާ އަކާ ހަމަޔަށް ފުރަތަމަ ދެވުނީ ވެސް 1951މ. (1370ހ.) ވަނަ އަހަރުގަ އެވެ. ޑަބްލިއޯ.އެޗް.އޯގެ ފަރާތުން ދުރުވި ބޭކަލަކު ހުވަދު އަތޮޅު ގައްދުއަށް ކުރެއްވި ޒިޔާރަތެއްގައި ޓެސްޓްތަކެއް ހައްދަވައިގެން ނެވެ. އޭރު އެކުރެއްވި ޓެސްޓުގެ ނަތީޖާ ދެއްކީ ރަށުގެ އާބާދީގެ 19 އިން ސައްތައަށް ފައިލޭރިއާ ޖެހިފައިވާ ކަމަށެވެ. (ވިހިވަނަ ޤަރްނުގެތެރޭގައި ދިވެހި ރާއްޖެ އެއްވަނަ ބައި، ޞަފްޙާއިން 118 އިން 129އަށް)\nފައިފަލަބަލީގެމީހުން އެއްވެސް ދުވަސްވަރެއްގައި ހަވޮއްޑާއަށް ގެންދިއަކަމެއް ލިއުމަކުން ނުވަތަ ކިއުމަކުން ކަމަށް ވިއަސް އެނގޭކަށް ނެތެވެ. ހަމައެކަނި އެކަން އެނގެން އޮތީ ތިނަދޫ ޖަނަވަރީގޭ ޙަސަން ޙިލްމީ ލިޔުއްވާފައިވާ ލިއުމަކުންނެވެ. ޙަސަން ޙިލްމީ އެގޮތަށް ލިއުއްފާއި އެވަނީ، ކުރުމުއްދަތަކަށް ކަމަށް ވިއަސް އެރަށަށް މީހުން ގެންގޮސްފައިވާތީ ކަމަށް ވެދާނެ އެވެ. މިހެނީ، އޭނާއަކީ، އެދުވަސްވަރު ރަށުގެ ވެރިކަމުގެ ދާއިރާގައި ވަރަށް އިސްކޮށް އުޅުއްވާފައިވާ ބޭފުޅެކެވެ. އެހެން ނަމަވެސް އެދުވަސް ވަރުގެ ލިޔެކިއުމަށް ލިބެންހުންނަ ވަޞީލަތްތަކަށް ބަލާއިރު ތާރީޚުތަކުގައި ޚިލާފު ހުރުމަކީވެސް އެކަށީގެންވާ ކަމެކެވެ. ފައިފަލަ ބަލީގެ މީހުން ހަވޮއްޑާއަށް ގެންދިއުމަކީ، އެކަށީގެންވާ ކަމެއްކަމަށް ބާރުލިބޭ، އަނެއް މަސްދަރަކީ، އައްޑު އަތޮޅު ގަމުގައިވެސް ފައިފަލަބަލީގެ މީހުން އެކަހެރިކޮށްފައި ތިބުމެވެ. އެމީހުން ފަހުން ގެނައީ، ހުވަދު އަތޮޅު މަގުއްދުވަށެވެ. އެ ދުވަސްވަރަކީ، ޙަސަން ޙިލްމީގެ މިދެންނެވި އިދާރީ ދުވަސްވަރެވެ. ފައިފަލަބަލީގެ މީހުން ޢާއްމުންގެތެރެއަށް ދޫކުރާގޮތަށް ހަމަޖެއްސެވީ 1951މ، ވަނަ އަހަރުގެ ކުރީކޮޅުގައި ކަމަށް ބެލެވެނީ، ޑަބްލިޔޫ.އެޗް.އޯ އިން ފޮނުއްވި މެޑިކަލް ޓީމަކުން އެ މަސައްކަތް ކޮށްފައި ވަނީ، އެ އަހަރުގެ މާރޗް ކަމަށް ވާތީއެވެ. "އަލްފާޟިލް މުޙަންމަދު އިސްމާޢީލް ފުޅު (ޅ.ނައިފަރު) ލިޔުއްވާފައިބާ ޞިއްޙީ ޚިދުމަތުގައި އިއްޔެއާއި އިހަށް ދުވަސް" އެ ފޮތުގައި މި މަޢުލޫމާތު ވަރަށް ތަފްޞީލުކޮށް ބަޔާންކޮށްފައިވެ އެވެ.\nއާދެ! ހުވަދު އަތޮޅު ހަވަރު ތިނަދޫގައި ތިބި ފައިފަލަބަލީގެ މީހުން މާގޮނޑިރެހާއަށް ގެންދިޔައީ 1933މ. ވަނަ އަހަރު (ޙާޖީ މުޙަންމަދު ކަލޭފާނުގެ އަތޮޅުވެރިކަމުގަ) އެވެ. އެ ބައްޔަކީ، ގައިގަޔަށް ފެތުރޭ ބައްޔެއް ނޫންކަމަށް ޑޮކްޓަރުން ލަފާ ދެއްވުމުން 1946މ. ވަނަ އަހަރު އެމީހުން ރަށަށް ގޮސް ވަޒަންވެރިވީ އެ ރަށްރަށުގެ ބަރާސިލު އަވަށުގަ އެވެ. މީހުން ދިރިއުޅޭ ރަށްރަށުގައި ފައިފަލަބަލީގެ މީހުން ދިރިއުޅޭ އަވަށް ތަކަށް "ބަރާސިލެވެ" ކިޔަންފެށުނީ، އޭގެ ފަހުން ކަމަށް ބުނެވެ އެވެ. ހަވަރު ތިނަދޫގައި ބަރާސިލު އަވަށަށް، އެރަށުގައިތިބި ފައިފަލަ ބަލީގެ މީހުން އެކަހެރިކޮށްފައިވަނިކޮށް، ހަވޮއްޑާ ފަޅުކޮށްފައި އެރަށުންއައި މީހުން، ހަވަރު ތިނަދުވަށް އައުމުން، އެމީހުންގެތެރޭގައިތިބި ފައިފަލަ ބަލީގެ މީހުންނާއި، ހަވަރުތިނަދޫ ބަރާސިލު އަވަށުގައިތިބި ފައިފަލަބަލީގެ މީހުންނާއި، އެ ދެބައިމީހުން ގެންދިޔައީ، މާގޮނޑިރެހާ އަށެވެ. ނަމަވެސް ހަވޮއްޑާއިންއައި، މީހުންގެތެރޭގައިތިބި އެބަލިނުޖެހޭ މީހުން ތިބީ ހަވަރު ތިނަދޫގަ އެވެ. ހަވޮއްޑާއިން މީހުން ފޭބިއިރު ހަވޮއްޑާގައި ދިރިއުޅެނީ ވަރަށް މަދު ބައެކެވެ. ޖުޒާމްބަލީގެ މީހުން ހަވޮއްޑާއަށް ގެންދިޔައީ އެ ރަށުން މީހުން ފައިބައި، ރަށް ފަޅުވެފައި އޮންނަތާ 15 ވަރަކަށް އަހަރަށް ފަހުގައެވެ. (ދޮންތުއްކަލާގެ އައްޑޫ ދަތުރު ޞ167،168 އަދި ޒޫރިޔާގޭ ޢަލީ އިބްރާހީމު ދިން މަޢުލޫމާތުގެ ދިރާޘާ)\nހަވަރު ތިނަދޫގެ ކުރީގެ މިސްކިތްތައް\nފެންނަންހުރި ބައެއް ހެކިތަކަށް ރިޢާޔަތްކުރުމުން ލަފާކުރެވެނީ، ކުރީޒަމާނުގައި ހަވަރު ތިނަދޫގައި އެންމެ ފުރަތަމަ މިސްކިތެއް ބެހެއްޓުނީ، އެރަށު އުޖާލާގޭ އިރުމަތީގައި، އަލިހަނދުވަރުގޭ ގޯތިތެރޭގައިކަމަށެވެ. އެގޮތަށް ލަފާކުރެވޭ ސަބަބަކީ، އެތަނުން އިންދިރާސް ވެފައިވާ މިސްކިތެއްގެ އުސް ފާރުތަކާއި މިސްކިތެއްގެ ތަރަހަ ދެކެފައިވާ މީހުން މިހާރު އެރަށުގައި ތިބުމެވެ. އެގޮތަށް އެކަން ހިނގާފައިވާ ނަމަ ހަވަރު ތިނަދޫގައި ހުރި ބުދުދީނުގެ ފައްޅި ނުވަތަ ވޭރު ނުވަތަ އުސްތޫޕާ ހުރި ތަނަކަށް ވާނީ ވެސް އެތަނެވެ. އެ ގޭގެ ދެކުނަށް ޤަބްރުސްތާނެއް އޮތްކަމުގެ ވެސް އެތަނުން ލިބެއެވެ. ހަވަރު ތިނަދޫގެ ހަނގުރާމަ ހިނގާފައި ވަނީ، އެތަނާއި މާ ދުރުނޫން ހިސާބެއްގައި، ހުޓުކޮޑޭ މިސްކިތް އެހުރި ސަރަޙައްދުގައެވެ. އާދެ! ކުރިން މިދެންވި އަލިހަނދުވަރުގޭ ގޯތިތެރޭގައި ހުރި ބްޑިސްޓް ފައްޅި މުގުރާލައްވައި، އެތަނުގައި އެންމެ ފުރަތަމަ މިސްކިތެއް ބިނާކުރެވުނީ، އުތީމު ރަދުންގެ ހަވަރުތިނަދޫ ހަނގުރާމައަށް ފަހު، ނުވަތަ ރާއްޖެ އިސްލާމްވުމަށްފަހުގައި ކަމަށް ވެސް ލަފާކުރެވެ އެވެ. ދެން އުފެދޭ ސުވަލަކީ، އެކަން ހިނގާފައި ވަނީ، އުތީމު ރަދުންގެ ޒަމާނުގައި ކަމަށްވާ ނަމަ، ރާއްޖެ އިސްލާމް ވުމަށްފަހު، އުތީމު ރަދުންނާ ހަމަޔަށް އައިއިރު ވެސް ހަވަރު ތިނަދޫގެ މީހުން ތިބީ، އިސްލާމް ދީން ޤަބޫލުނުކޮށް ހެއްޔެވެ؟ ނުވަތަ އެރަށުގައި ބުދުދީން ނުވަތަ ހިންދީ ދީނަށް ތަބަޢަވާ ބަޔަކު ތިބީ ހެއްޔެވެ؟ ނުވަތަ ފިލައިގެން އައި ޣައިރުދީނުގެ ކޮންމެ ވެސް ބަޔަކު އެރަށުގައި ތީބީ ހެއްޔެވެ؟\nއާދެ! އެކަން ކޮންމެފަދަ ގޮތަށް އޮތްކަމަށް ވިއަސް، ބޮޑުތަކުފާނު ނުވަތަ އެ ތަކުރުފާނުގެ ހަވަރު ނުވަތަ ސިފައިން އެރަށަށް ވަޑައިގެން އެ ރަށުގައި ތިބި ޣައއިރުދީނުގެ ބަޔަކާއި ހަނގުރާމަކޮށް، އެ ރަށް ހަވަރުގެ ނުވަތަ ސިފައިންގެ ބާރުގެ ދަށަށް ގެނެސް އެރަށުގެ ރައްޔިތުން އަޅުވެތި ކުރެއްވިއެވެ. 1573މ. ން 1979މ. ށް، ގާތްގަނޑަކަށް 406 އަހަރު ވަންދެން އެ ރަށް އޮތީ އެ ނަމުގަ އެވެ. އަދި ރާއްޖޭގެ އެހެނިހެން ރަށްތަކާ ޚިލާފަށް 1580މ ން 1960މ. ށް އެރަށުގެ ރައްޔިތުން ލައްވައި މަސައްކަތް ކުރުވައިގެން ސަރުކާރަށް ވަރަށްބޮޑު ޢާއްމުދަނީއެއް (ޖިޒީ) ނަންގަވާފައިވެ އެވެ.\nއަޅުވެތި ކުރުވަނިވި ނަމެއް އޮތްކަމަށް ވިއަސް އެ ރަށުގެ މީހުންނަށް ވެސް އެކަމުގެ ސަބަބުން ޝަރަފުވެރި ނަމަކާއި އަދި ނަފާ ވެސް ލިބެމުން ދިޔަ އެވެ. އެކަމަށް މުޅީން ނިމުމެއް އައީ 1957މ. ވަނަ އަހަރު އައްލަފާޟިލް އިބްރާހީމް ނާޞިރަށް ބޮޑުވަޒީރުކަން ލިބިވޑައިގަތުމާއި، ގުޅިގެން، ފަރުދީ ޖީބުތަކުގެ މުއްސަނދިކަމުގެ ބަދަލުގައި، ޖަމާއީ ޖީބުތަކުގެ މުއްސަނދިކަމަށް ޖާގަ ދެއްވުމުގެ ގޮތުން ސަރުކާރު ހިންގެވުމަށް ގެންނެވި ބަދަލުތަކުގެތެރޭގައި ފަޅުރަށްތައް ވަދުވާއަށް ލިޔެދެއްވާ ގޮތަށް ހަމަޖެއް ސެވުމުންނެވެ. ނަމަވެސް ޙަސަން ނޫރައްދީންގެ ރަސްކަމުގައި އަތޮޅުގެ ވާރާއި ރަށްރަށުން ވާރުގެ ގޮތުގައި ނަގާ ތަކެތިވަނީ ކަޑުއްވާލައްވާފައެވެ. ނާޞިރު ގެންނެވި ބަދަލުތަކުގެ ތެރޭގައި އޮޑިދޯނިފަރުން ފީ (މަޢުމޫލް) ނެންގަވައި، މުދަލުން ޑިއުޓީ ނަންގަވާ ގޮތަށް ހަމަޖެއްސެވުމާއި ގުޅިގެން ދެބަސްވުންތައް އުފެދުނު ދުވަސްވަރަކީ، އައްޑޫ މައްސަލަ ފުރާވަރަށް އަރަމުން އައި ދުވަސްވަރު ކަމަށްވާތީ، ހަވަރު ތިނަދޫގައި، ދިވެހި ސަރުކާރާ ދެކޮޅަށް ކުރި ބަޣާވާތާއޮ އައްޑޫ މައްސަލަޔާއި ތިމާގެކަންއުފެދި (އެ ނަމުގައި) ހަވަރު ތިނަދޫން މީހުން ބާލުއްވައި އެ ރަށް، ސަރުކާރުން ދަރަހަނާ ކޮށްލެއްވިއެވެ.\nޑިއުޓީ ނަންގަވަން (މާފަހުން) ބޮޑުވަޒީރު އިބްރާހީމް ނާޞިރު ފެއްޓެވިކަމަށް ވިއަސް 1932މ. ވަނަ އަހަރު ފާސް ކުރެއްވި ޤާނޫނު އަސާސީގައި އެމާއްދާ ލިޔެފައިވެއެވެ. ވަގުތާއި، ޙާލަތު ތަންނުދޭތީ، އެމާއްދާއަށް ޢަމަލުނުކޮށް އޮތީ އެވެ.\nއާދެ! ހަވަރު ތިނަދޫގައި ދެވަނަޔަށް ބެހެއްޓުނު މިސްކިތަކީ، ގިނަމީހުންނަށް ހުކުރުނަމާދު ކުރެވޭގޮތަށް (އެރަށުގެ ކުރީގެ ހުކުރު މިސްކިތް މިހާރު އެހުރި ތާނގައި) އިމާރާތްކުރި މިސްކިތެވެ. ފޮޓޯއިން އެފެންނަނީ ކުރީގައި ދެންނެވި މިސްކިތް ފަހުން ބޮޑުކޮށް ޢިމާރާތް ކުރުމުން މިސްކިތުގެ އިރުއުތުރުން މިސްކިތް ފެންނަ ގޮތެވެ. ފޮޓޯއިން މިފެންނަ މިސްކިތް ރާނައި ނިންމީ ޝަޢުބާން 15، 1371ހ. (މެއި 9، 1951މ.) ގަ އެވެ. އެ މިސްކިތުގައި، އުވަޖެހީ ވާރެއިން މިސްކިތުގެ ބޭރުހިޔާކުރުމަށް އެޒަމާނުގެ އޮޅުނދޫ އޮޑިފަހަރުގެ ހަތަރެސްކަން ރިޔާ ދަމައިގެން ހަތަރު ދުވަހުގެ ތެރޭގަ އެވެ. މިސްކިތް ހުޅުއްވައިދެއްވުމަށް ހަމަޖެހި ހުޅުއްވާދެއްވީ (ހަވަރު ތިނަދޫން މީހުން ބޭލުމުގެ ކުރީގައި) އެމިސްކިތް ޢިމާރާތްކުރެއްވުމުގެ މަސައްކަތް އިސްކޮށް ބަލަހައްޓަވައި ހިންގެވި އޭރުގެ ހަވަރުތިނަދޫގެ ކަތީބެއްކަމަށްވާ ޖަނަވަރީގޭ ޙަސަން ޙިލްމީ (ތުއްތުކަތީބު) އެވެ. މި ފޮޓޯ ނަގާފައި ވަނީ 1959މ. ޖުލައިގަ އެވެ. ތިނަދޫގައި މިހާރު ފެންނަންހުރި ކުރީގެ ހުކުރު މިސްކިތަކީ، ހަވަރު ތިނަދޫގައި ދެވަނަ ފަހަރަށް މީހުން ވަޒަންވެރިވުމަށްފަހު، އެ މިސްކިތުގެ ފުރާޅާއި މޫނުމައްޗާއި ވަށައި ކުޑަދޮރުތަކަށް ބަދަލުގެނެސް މަރާމާތުކުރެވި (ސަރުކާރުން ތަކެތި ދެއްވައިގެން) ފެބްރުއަރީ 8، 1979މ. ގައި ހުޅުވައި ނަމާދުކުރަންފެށުނު މިސްކިތެވެ.\nނޯޓް: 1962މ. ވަނަ އަހަރު އެރަށު މީހުން ބޭލުމަށްފަހު އެއްވެސް ކަހަލަ މަރާމާތެއް ނުކޮށް ހުރުމުގެ ސަބަބުން ވަރަށް ބޮޑަށް ހަސްފަސްނެތިފައި ވަނިކޮށް (ސަރުކާރުން ތަކެތިދެއްވައިގެން) ރައްޔިތުންގެ މަސައްކަތުން އައުބައުތުރަފިލުވީ 1979މ. ވަނައަހަރު އެވެ. ފަހުގެ ތާރީޚެއްގައި އެންމެ ފުރަތަމަ ސަރުކާރުން ތަކެތިދެއްވި މިސްކިތަކީ، އެ މިސްކިތެވެ. ހަވަރު ތިނަދޫގައި ތިންވަނައަށް ޢިމާރާތްކުރި މިސްކިތަކީ، ހުޓުކޮޑޭ މިސްކިތްކަމަށް ބެލެވެ އެވެ. ހަވަރުތިނަދޫން މީހުން ބޭލުމުގެ ކުރިން (އެންމެ ފަހުން) އެ މިސްކިތް މަރާމާތުކުރެއްވީ، ޢަބްދުﷲ ކަތީބުކަމަށް ބުނެވެ އެވެ.}


ވެލިދޫ އަށް ނަރުދަމާގެ ހިދުމަތް ދޭން ފަށައިފި\nނޫނު ޑެއިލީ 08 މާރޗް 20190ކޮމެންޓް ހަބަރު، އަތޮޅު ހަބަރު،\nނ. ވެލިދޫ ގޭގެ އަށް ނަރުދަމާގެ ހިދުމަތްދޭން ފަށައިފި އެވެ.\nއެންޑީ އަށް މައުލޫމާތު ލިބިފައިވާ ގޮތުން މިހާތަނަށް އަށް ގެއަކުން ވަނީ ނަރުދަމާ ނެޓްވޯކާ ގުޅާލައި ހިދުމަތް ހޯދަން ފަށާފަ އެެވެ. ފެނަކައިގެ ބެލުމުގެ ދަށުން ހިދުމަތްދޭން ފަށަފައިވާއިރު، ކޮންމެ ގެއެއްގައި ވެސް ނެޓްވޯކް ގުޅާލުމަށް އަމިއްލަ އަށް ކުޑަ ޖަންގްޝަނެއް ހަދަންޖެހެ އެވެ.\nނަރުދަމާގެ ނެޓްވޯކް ގާއިމްކޮށްނިމި، ހިދުމަތް ނުދީ ލަސްވަމުންދިއުމުގެ ސަބަބުން ރައްޔިތުންގެ ޝަކުވާ ވަނީ ވަރަށް ބޮޑުވެފަ އެވެ. އަދި ބައެއް ގޭގެއިން އަމިއްލަ އަށް ހަދާފައި ވަޅުތައް ފުރި އޭގެ ދަތި ވަނީ ފޯރާފަ އެވެ. ނަމަވެސް މިހާރު ހިދުމަތްދޭން ފެށުމުން ވަރަށް ގިނަ ގޭގެއިން ހިދުމަތަށް އެދި ވަނީ ސިޓީލާފަ އެވެ.\nހިދުމަތަށް އެދި ސިޓީ ލާފައިވާ ފަރާތްތަކަށް ފެނަކައިން އަންނަނީ ދާ ގަނޑެއް ދޫކުރަމުންނެވެ. މި ދާ ގަނޑުގެ ބޭނުމަކީ ގޭގައި ހަދައި ކުޑަ ޖަންގްޝަން އިން މައި ނެޓްވޯކަށް ފޮތި ފަދަ އެއްޗެހި ދިއަނުދީ ހިފެއްޓުން ކަމަށް ފެނައިކައިން މައުލޫމާތު ދެ އެވެ. އަދި ހިދުމަތަށް އެދޭ ގޭގެއިން މައި ނެޓްވޯކާ ގުޅާލުމުގެ މަސައްކަތް ކުރިޔަށްދާ ކަމަށް ވެސް ފެނަކައިން މައުލޫމާތު ދެ އެވެ.\nދާއިރާގެ ތިން ރަށަށް ބާއްވާ ފުޓްސަލް މުބާރާތެއް ވެލިދޫ ސްޕޯޓްސް ކައުންސިލުން އިއުލާން ކޮށްފި\nވެމްކޯއިން ނ. އަތޮޅުގެ ރަށްރަށުން ކުނި ނެގުމުގެ މަސައްކަތް އަލުން ފަށަން ނިންމައިފި\nފޮއްދޫ ކައުންސިލް ގުރުއާން މުބާރާތަށް އިނާމު ހުށަހެޅުމަށް ފުރުސަތު ހުޅުވާލައިފި\nމަގޫދޫ ފުޓްސަލް ދަނޑުގެ އަމަލީ މަސައްކަތް ހަފްތާއެއް ތެރޭ ފެށޭނެ: ކައުންސިލުގެ ރައީސް\nފިތުރު އީދުގައި ފޮއްދޫގަައި ބާއްވާ ފުޓްބޯޅަ މުބާރާތުގައި ބައިވެރިވާން ފުރުސަތު ހުޅުވާލައިފި\nޅޮހީ ސްކޫލް އެއްދަންފަޅިއަށް ބަދަލުކޮށް، އިތުރު6ކުލާސްރޫމް އަޅާނަން: ރައީސް


Shahid Kapoor aai Abbas Zafaruge film ge namakee 'Bloody Daddy' - vNews.mv\nޝާހިދު ކަޕޫރުއާއި އަލީ އައްބާސް ޒަފަރުގެ ފިލްމުގެ ނަމަކީ، "ބްލަޑީ ޑެޑީ"\nމަރިޔަމް ޝާހިދާ 09 December 2021, 17:57\nމިއަހަރުގެ ޑިސެމްބަރު މަހު 31 ގައި ރިލީޒްކުރުމަށް ތައްޔާރުވަމުން އަންނަ ފިލްމު "ޖާރޒީ" ގެ އެކްޓަރު ޝާހިދު ކަޕޫރު ދެން އެންމެ އަވަހަށް މަސައްކަތް ފެށުމަށް ތައްޔާރުވަމުން އަންނަ ފިލްމުގެ ނަމަކީ، "ބްލަޑީ ޑެޑީ" ކަމަށް ރިޕޯޓުތައް ބުނެފިއެވެ.\nމިފިލްމަކީ މަޝްހޫރު ފްރެންޗައިޒް "ޓައިގަރ ޒިންދާހޭ" ގެ ޑައިރެކްޓަރާއެކު ޝާހިދު މަސައްކަތްކުރާނެ ފުރަތަމަ ފިލްމެވެ.\nވަރަށް ވަރުގަދަ އެކްޝަން ރޯލްއަކުން ޝާހިދު ފެނިގެންދާ މިފިލްމުގައި އޭނާ ފެންނާނީ އަމިއްލަ ދަރީން ބޮޑު ލޭއޮހޮރުވުމަކުން ސަލާމަތްކޮށްދޭން މަސައްކަތްކުރާ ޒިންމާދާރު ބައްޕައެއްގެ ރޯލްއިންނެވެ.\nމިފިލްމަކީ، 2011 ވަނަ އަހަރު ނެރުނު ފްރާންސްގެ ފިލްމެއްކަމަށްވާ "ނުއީ ބްލާންޗް" (ސްލީޕްލެސް ނައިޓްސް) އަސްލަކަށް ބަލައިގެން އުފައްދާ ފިލްމެކެވެ.\nފިލްމުގެ ނަން ރަސްމީކޮށް އިއުލާންކޮށްފައި ނުވީނަމަވެސް ފިލްމުގެ ޓީމް މެމްބަރަކާ ހަވާލާދީ މީޑިއާތަކުގައި ބުނެފައިވަނީ "ބްލަޑީ ޑެޑީ" މިވަގުތަށް ބޭނުންކުރަމުންދަނީ ވޯކިންގް ޓައިޓްލް ނުވަތަ ވަގުތީ ޓައިޓްލްއެއްގެ ގޮތުގައެވެ. އެހެންނަމަވެސް ފިލްމުގެ ރަސްމީ ނަމަކަށް އެނަން ވުމަކީ ވަރަށް ގާތްކަމެއް ކަމަށްވެސް އޭނާވަނީ ބުނެފައެވެ.\nމިހާރު ޑުބާއީގައި ޝޫޓިންގް ފަށާފައިވާ މިފިލްމުގައި ފެންނާނެ އަންހެން ބަތާލާއަކާ ބެހޭގޮތުން އަދި ވަކި އެއްޗެއް ހާމަކޮށްފައެއް ނުވެއެވެ.\nޝާހިދު ކަޕޫރުގެ ފިލްމު "ޖާރޒީ" އަންނަ މަހު ތިއޭޓަރުގައި ރިލީޒްކުރުމަށް ތައްޔާރުވަމުން އަންނައިރު އޭނާވަނީ އެމޭޒަން ޕްރައިމް ވީޑިއޯގެ ވެބް ސީރީޒް "ފޭކްސް"އާއި ފިލްމު "ބުލް" ގެ މަސައްކަތްވެސް ފަށާފައެވެ.\nފިލްމު "ކަބީރް ސިންގް" އިން ގިނަ ބައެއްގެ މަގުބޫލަކަން ލިބިފައިވާ އެކްޓަރުގެ ކާމިޔާބު ފިލްމުތަކުގެ ތެރޭގައި، 2007 ވަނަ އަހަރު ނެރުނު "ޖަބް ވީ މެޓް"، 2014 ވަނަ އަހަރު ނެރުނު "ހައިދަރް" އަދި 2016 ވަނަ އަހަރު ނެރުނު ފިލްމު "އުޅްތާ ބަންޖާބް" ހިމެނެއެވެ.


MDP ge candidatun ge mauloomaathu fonuvan EC in edhefi | Mihaaru\nއެމްޑީޕީގެ ކެންޑިޑޭޓުންގެ މައުލޫމާތު ފޮނުވަން އީސީން އެދެފި\n22 މެއި 2018 - 11:25 22 comments\nރިޔާސީ އިންތިހާބަށް އެމްޑީޕީން ބާއްވާ ރިޔާސީ ޕްރައިމަރީގައި ވާދަކުރާ ކެންޑިޑޭޓުންގެ މައުލޫމާތު ފޮނުވަން އިލެކްޝަންސް ކޮމިޝަން (އީސީ) އިން އެ ޕާޓީ އަށް އިއްޔެ އަންގައިފި އެވެ.\nއެމްޑީޕީގެ ރިޔާސީ ޕްރައިމަރީ މި މަހު 30 ގައި ބާއްވަން ތައްޔާރުވަމުން އަންނަނިކޮށް، އީސީން އެ ޕާޓީ އަށް އިއްޔެ ފޮނުވި ސިޓީގައި އެދިފައިވަނީ ޕްރައިމަރީ ބޭއްވުމުގެ ތިން ދުވަސް ކުރިން، ވާދަކުރާ ކެންޑިޑޭޓުގެ މައުލޫމާތާއި ބާއްވާ ތާރީޚު އެ ކޮމިޝަނަށް އެންގުމަށެވެ. އަދި ޖުލައި 1 ގެ ކުރިން ޕްރައިމަރީ ބާއްވަން ޖެހޭނެ ކަމަށް ވެސް ބުނެފައިވެ އެވެ.\nއެމްޑީޕީގެ ޕްރައިމަރީ އަށް ކުރިމަތިލެއްވީ، ޓެރަރިޒަމްގެ ކުށުގައި 13 އަހަރުގެ ޖަލު ހުކުމެއްގައި ހުންނެވި ކުރީގެ ރައީސް މުހައްމަދު ނަޝީދު އެކަންޏެވެ.\nކެންޑިޑޭޓުންގެ މައުލޫމަތު ހޯދަނީ، އެ ކޮމިޝަނުން ބުނެފައިވާ ގޮތުގައި، ސިޔާސީ ޕާޓީތަކުގެ ގާނޫނަށް ގެނައި އިސްލާހާ ގުޅިގެން، ސިޔާސީ ޕާޓީއެއްގެ ޕްރައިމަރީގައި ވާދަކޮށްފައިވާ މެމްބަރަކު އެ އިންތިހާބުގައި އެއްވެސް ހައިސިއްޔަތަކުން ކެންޑިޑޭޓެއްގެ ގޮތުގައި ކުރިމަތި ނުލެވޭނެ ކަމަށް ބަޔާންކޮށްފައިވާތީ އެވެ.\nއެ އިސްލާހުގައި ބުނެފައި ވަނީ، ގާނޫނީ ގޮތުން ބާއްވާ އެއްވެސް އިންތިހާބެއްގައި ސިޔާސީ ޕާޓީގެ ޓިކެޓް ހޯދުމަށް އެ ޕާޓީގެ ޕްރައިމަރީގައި ވާދަކޮށްފައިވާ މެމްބަރަކު، އެ އިންތިހާބުގައި އެހެން އެއްވެސް ހައިސިއްޔަތަކުން ވާދަކޮށްގެން ނުވާނެ ކަމަށެވެ. އަދި އެ މެމްބަރު އިންތިހާބުގައި ކުރިމަތިލުމަށް ހުށަހަޅައިފި ނަމަ ކެންޑިޑެސީ ބާތިލްކުރަން ޖެހޭނެ ކަމަށް ވެސް އެ އިސްލާހުގައިވެ އެވެ.\nއިލެކްޝަންސުން އެދިފައި ވަނީ، އެ ކޮމިޝަނުން އިއުލާންކުރި އުސޫލާ އެއްގޮތަށް ޕްރައިމަރީ ކުރިއަށް ގެންދިއުމަށެވެ. އެ އިއުލާނުގައި ބުނެފައިވާ ގޮތުން، ކުށެއް ސާބިތުވެފައިވާ މީހަކަށް ރިޔާސީ ޕްރައިމަރީގައި ވާދައެއް ނުކުރެވޭނެ އެވެ.\nއިތުރު ލިޔުންތައް ސަރުކާރު އިދިކޮޅު ފަރާތްތައް އިލެކްޝަންސް ކޮމިޝަން ރައީސް މުހައްމަދު ނަޝީދު


BREAKING:2Dhivehinnaai Pakistan Meehaku Raajje In Covid19 Ah Positive Vejje\nދެ ދިވެހިންނާއި ޕާކިސްތާނު މީހަކު ރާއްޖެއިން ކޮވިޑް19 ޕޮޒިޓިވްވެއްޖެ\nދެ ދިވެހިންނާއި ޕާކިސްތާނު މީހަކު ރާއްޖެއިން ކޮވިޑް19 އަށް ޕޮޒިޓިވްވެފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފިއެވެ.\nދާދި ދެންމެ އަކުވެސް ވަނީ 11 މީހަކު މި ބައްޔަށް ޕޮޒިޓިވްވެފައެވެ. އަދި މިއަދު މީގެކުރިން 36 މީހަކު ކޮވިޑް19 އަށް ވަނީ ޕޮޒިޓިވްވެފައެވެ. މިއާއި އެކު މި ބައްޔަށް މިއަދު މިވަނީ ރާއްޖެއިން 50 މީހަކު ޕޮޒިޓިވްވެފައެވެ. މިއީ ރާއްޖެއިން ކޮވިޑް19 ފެނުނު ފަހުން މި ބައްޔަށް އެންމެ ގިނަ މީހުން ޕޮޒިޓިވްވި ދުވަހެވެ.\nއަލަށް ޕޮޒިޓިވްވި މީހުންނާއި އެކު މުޅި ރާއްޖެއިން މި ބައްޔަށް ޕޮޒިޓިވްވި މީހުންގެ އަދަދު ވަނީ 191 އަށް އަރާފައެވެ. މިއަދު ޕޮޒިޓިވްވި އެއްވެސް ކޭސްއަކީ މީގެކުރިން މި ބައްޔަށް ޕޮޒިޓިވްވި ކޭސްތަކާއި ގުޅުންހުރި ބައެއް ކަމެއް ނުވަތަ ނޫން ކަމެއް ނޭނގެއެވެ.\nAn additional3cases (MAV0189 to MAV0191) of 1 Pakistani and2Maldivians have been confirmed.


Thin membarunnaa eku broadcom gaanoonee hus kamehge thereygai! - vNews.mv\nތިން މެމްބަރުންނާއެކު ބްރޯޑްކޮމް ގާނޫނީ ހުސްކަމެއްގެ ތެރޭގައި!\nޙައްވާ މިންހާ 29 October 2019, 17:00\nރާއްޖޭގައި، ބްރޯޑްކާސްޓް ކުރުމާ ބެހޭ ގާނޫނު ރައްޔިތުންގެ މަޖިލީހުން ފާސްކުރީ 2010 ވަނަ އަހަރުގެ އޮގްސްޓް މަހުގެ ތިން ވަނަ ދުވަހުއެވެ. މިބިލު ތަސްދީގުކޮށްފައިވަނީ ހަމަ އެމަހުގެ 22 ވަނަ ދުވަހުއެވެ. މޯލްޑިވްސް ބްރޯޑްކާސްޓިން ކޮމިޝަން އުފައްދާފައިވަނީ މިގާނޫނުގެ ދަށުންނެވެ.\nބްރޯޑްކާސްޓް ކުރުމުގެ ގާނޫނޫގެ ފަސް ވަނަ މާއްދާގައި ކޮމިޝަނުގައި7މެމްބަރުން ތިބެންޖެހޭނެ ކަމަށް ބުނެފައިވެއެވެ. އެއާ ވިދިގެން ހަވަނަ މާއްދާގައި މެމްބަރުން އައްޔަންކުރުމުގައި އަމަލުކުރުަންޖެހޭ އުސޫލުތައްވެސް ބަޔާންކޮށްފައިވެއެވެ. ކޮމިޝަނަށް އައްޔަން ކުރާ މެމްބަރެއްގެ ދައުރަކީ އައްޔަނުކުރާ ދުވަހުން ފެށިގެން ފަސް އަހަރު ދުވަހުގެ މުއްދަތެވެ. މެންބަރެއްގެ މަގާމު ހުސްވެއްޖެނަމަ އެ މަގާމެއް ހުސްވާތާ ގިނަވެގެން 60 ދުވަސް ތެރޭގައި އެމަގާމަށް މީހަކު އައްޔަން ކުރަންވާނެ ކަމަށްވެސް ގާނޫނުގައި ލާޒިމްކޮށްފައިވެއެވެ.\nބްރޯޑްކޮމް މިވަގުތު އޮތް ހާލަތަށް ބަލާލާއިރު، ހަތް މެމްބަރުންގެ ތެރެއިން ތިން މެމްބަރަކު އިސްތިއުފާ ދެއްވައި އަދި އިތުރު މެމްބަރަކު މަގާމުން ވަނީ ވަކިކޮށްފައެވެ. އިސްތިއުފާ ދެއްވާފައިވާ ތިން މެމްބަރުންނަކީ ހަސަން ނަބާހު، އިސްމާއީލް ސޮފްވާން އަދި ކޮމިޝަނުގެ ރައީސަކަށް ހުންނެވި މުހައްމަދު ޝަހީބެވެ. ސޮފްވާން އިސްތިއުފާ ދެއްވީ ޖޫން މަހުގެ 26 ވަނަ ދުވަހުއެވެ. ނަބާހު އިސްތިއުފާ ދެއްވީ އޭގެ ފަހުން ހަފްތާއެއްވެސް ނުވަނީސް ޖޫން މަހުގެ 30 ވަނަ ދުވަހުއެވެ. ކޮމިޝަނުގެ ރައީސް މުހައްމަދު ޝަހީބު އިސްތިއުފާ ދެއްވީ އޮކްޓޫބަރު9ވަނަ ދުވަހުއެވެ. މީގެ ތެރެއިން ސޮފްވާނާއި ޝަހީބު އިސްތިއުފާ ދެއްވީ ރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީން އެބޭފުޅުން ކޮމިޝަނުން ވަކިކުރުމަށް ނިންމާފައި ވަނިކޮށެވެ.\nޝަހީބު ކޮމިޝަނުން ވަކިކުރުމަށް ކޮމިޓީން ނިންމި ދުވަހު ވަނީ ނައިބް ރައީސާ ފަތިމަތު ޒައިނާވެސް ވަކިކުރުމަށް ނިންމާފައެވެ. އޭގެ ފަހުން މަޖިލީހުގެ ތަޅުމުގައި ވޯޓުނަގައި އޮކްޓޫބަރު 14 ވަނަ ދުވަހު ވަނީ ޒައިނާ ކޮމިޝަނުން ވަކިކޮށްފައެވެ. މަގާމެއް ހުސްވާތާ ގިނަވެގެން 60 ދުވަސް ތެރޭގައި އެމަގާމަށް މީހަކު އައްޔަން ކުރަންވާނެ ކަމަށް ގާނޫނުގައި ލާޒިމްކޮށްފައި ވާއިރު، ނަބާހާއި ސޮފްވާނުގެ މަގާމު ހުސްވިތާ އޮގަސްޓް މަސް ތެރޭގައި ވަނީ އެމުއްދަތު ހަމަވެފައެވެ. މި ދެމަގާމަށް 36 ބޭފުޅެއްގެ ނަން ރައީސް ސޯލިހު ރައްޔިތުންގެ މަޖިލީހަށް ހުށަހަޅުއްވައި، އެ ނަންތައް ދިރާސާކުރުމަށް މިނިވަން މުއައްސަސާތަކާ ބެހޭ ކޮމިޓީއަށް ވަނީ ފޮނުވިފައެވެ.\nއޮގަސްޓް 27 ވަނަ ދުވަހުގެރޭ މި މައްސަލަ ކޮމިޓީއަށް ފޮނުވާފައިވާއިރު، އޭގެ ފަހުން މިވަނީ ދެމަސް ދުވަސް ފާއިތުވެފައެވެ. ޝަހީބު އިސްތިއުފާ ދެއްވުމާ ގުޅިގެން އެމަގާމަށް ކުރިމަތިލުމަށް ހުޅުވާލި މުއްދަތު ހަމަވީ އޮކްޓޫބަރު މަހުގެ 21 ވަނަ ދުވަހުއެވެ. އަދި ޒައިނާގެ ބަދަލުގައި އެމަގާމަށް ކުރިމަތިލުމަށް ހުޅުވާލި މުއްދަތު ހަމަވީ އޮކްޓޫބަރު މަހުގެ 27 ވަނަ ދުވަހުއެވެ. އެކަމަކު މިއިން އެއްވެސް މަގާމަކަށް މީހުން އައްޔަންކުރުމަށް ރައީސް އަދި އެއްވެސް ނަމެއް މަޖިލީހަށް ހުށަހަޅުއްވާފައެއް ނުވެއެވެ. ހަތް މެމްބަރުން ތިބެންޖެހޭ ބްރޯޑްކޮމްގައި މިވަގުތު ތިއްބެވީ ތިން މެމްބަރުންނެވެ. އެއީ ޒީނާ ޒާހިރާއި، އަމްޖަދު ވަހީދު އަދި ސަހާރަތު އިއްޒަތެވެ.\nކޮމިޝަނުގެ ޖަލްސާއެއް ބޭއްވުމަށް ބޭނުންވާ ކޯރަމް ވެސް ހަމަނުވެ، ކޮމިޝަނުގެ މަސައްކަތް މިހާރު ވަނީ ހުއްޓިފައެވެ. ކޮމިޝަނުގެ މެމްބަރު ޒީނާ ޒާހިރު ވިދާޅުވީ އެންމެ ފަހުން ކޮމިޝަންގެ ބައްދަލުވުމެއް ބޭއްވީ އޮކްްޓޫބަރު މަހުގެ 14 ވަނަ ދުވަހު ކަމަށެވެ. ކޯރަމް ހަމަނުވާތީ ދިމާވާ ދަތިތައް ހިއްސާކޮށް މަޖިލީހަށް ސިޓީއެއްވެސް ފޮނުވި ކަމަށް ޒީނާ ވިދާޅުވިއެވެ.\nދައުލަތުގެ ބަޖެޓުން ބޮޑު ހޭދައެއް ކޮށް، އެހެން ނަމަވެސް ގާނޫނީ ޒިންމާ އަދާނުކުރެވި، ގިނަ ދުވަސްތަކެއް މިގޮތަށް ފާއިތުވެދިއުމަކީ މައްސަލައެކެވެ. ބްރޯޑްކޮމް މިހާލަތުގައި އޮތްއިރު، އެ ކޮމިޝަނާއި މީޑިއާ ކައުންސިލް އުވާލައި މީޑިއާ ރެގިއުލޭޓް ކުރުމަށް އައު މުއައްސަސާއެއް އުފެއްދުމަށް ރައްޔިތުންގެ މަޖިލީހުން މިހާރު ވަނީ މަސައްކަތް ފަށާފައެވެ.


Brazil aa Argentina kulhemundhanikoh Fuluhun Match Huttuvaifi\nބްރެޒިލް އާއި އާޖެންޓީނާ ކުޅެމުންދަނިކޮށް ފުލުހުން މެޗު ހުއްޓުވައިފި\nވޯލްޑްކަޕް ކޮލިފައިންގެ ދެކުނު އެމެރިކާގެ ކޮލިފައިންގައި ބްރެޒިލް އާއި އާޖެންޓީނާ މެޗު ކުޅެމުންދަނިކޮށް ބްރެޒިލްގެ ފުލުހުންނާއި ސިއްހީ އޮފިޝަލުން ދަނޑަށް އަރާ ކުޅުންތެރިންތަކެއް ހައްޔަރުކުރުމުން މެޗު ސަސްޕެންޑުކޮށްފި އެވެ.\nމި ހަތަރު ކުޅުންތެރިން މިހާރު ތިބީ ބްރެޒިލް ފުލުހުންގެ ބެލުމުގެ ދަށުގައެވެ. މިއަދުގެ ވަގުތެއްގައި އެ ކުޅުންތެރިން ބްރެޒިލް އިން ޑީޕޯޓުކުރާނެ އެވެ.\nހައްޔަރުކުރި ކުޅުންތެރިންނަކީ އިނގިރޭސިވިލާތުން ބްރެޒިލްއަށް އެތެރެވި އާޖެންޓީނާގެ ކުޅުންތެރިންނެވެ. އެއީ އެސްޓަންވިލާ އަށް ކުޅެމުން އަންނަ އެމިލިއާނޯ ބުއެންޑިއާ އާއި އެމިލިއާނޯ މާޓިނޭޒްގެ އިތުރުން ޓޮޓެންހަމްގެ ޖިއޮވާނީ ލޮކެލްސޯ އާއި ކްރިސްޓިއަން ރޮމޭރޯ އެވެ.\nމީގެތެރެއިން މެޗު ފެށީ ތިން ކުޅުންތެރިންނާއެކު އެވެ. ބްރެޒިލް ފުލުހުން އަދި އެ ގައުމުގެ ސިއްހީ އޮފިޝަލުން ދަނޑުމައްޗަށް އެރީ މެޗު ފަށައިގެން ހަވަނަ މިނެޓުގައެވެ.\nބްރެޒިލްގެ އިން ނެރެފައިވާ ރެޑް ލިސްޓުގެ ގައުމުތަކުގެ ތެރޭގައި އިނގިރޭސިވިލާތް ހިމެނެއެވެ. އިނގިރޭސިވިލާތުން ބްރެޒިލްއަށް އެތެރެވާ މީހެއް ނަމަ 14 ދުވަހުގެ ކަރަންޓީނު މުއްދަތެއް ފުރިހަމަކުރަން ޖެހެއެވެ. ނަމަވެސް މި ހަތަރު ކުޅުންތެރިން ބްރެޒިލްއަށް އެތެރެވެ ކަރަންޓީނެއް ނުވެއެވެ. މި ހަަތަރު ކުޅުންތެރިން ހައްޔަރުކުރީ ކަރަންޓީނު އުސޫލާއި ހިލާފުވުމުންނެވެ.\nމީޑިއާ ރިޕޯޓުތައް ބުނާގޮތުން އާޖެންޓީނާއިން އެ ހަތަރު ކުޅުންތެރިން ސްކޮޑުގައި ހިމަނާ މި މެޗުގައި ކުޅުވަން ނިންމީ ބްރެޒިލްގެ ކަމާބެހޭ އިދާރާތަކުން އެކަމަށް ހުއްދަ ދިނުމުންނެވެ.\nރޭޕްއާއި ދެކޮޅަށް ނިކުތުމުން ފުލުހުން ބާރުގެ ބޭނުން ކޮށްފި019 hours ago\nރަސްފަންނުގެ މޫދަށް ގިނައަދަދެއްގެ ތެޔޮ ޖަމާވެއްޖެ019 hours ago


bilimagun cancer in rahkaatheri kohdhey! - AO News\nބިލިމަގުން ކެންސަރު ޖެހުން ރައްކާތެރި ކޮއްދޭ!\nބިލިމަގަކީ ކާމަރަނގަ އާއި އެއް އާއިލާކަށް ނިސްބަތްވާ ހުތް ފޮނިމޭވާ އެކެވެ. އާންމުކޮއް ދިވެހިން ބޭނުން ކުރާ އަދި ފަސޭހައިން ލިބޭ މި މޭވާ ގައި ހަކަތަ ،ފައިބާރ،ވިޓަމީން އޭ،އީ،ސީ،ކޭ އަދި ފެޓް،ފައިބާރ،ޕޮރޮޓީން އެކުލެވިގެން ވެއެވެ.\nބިލިމަގަކީ ވިޓަމިން ސީން މުއްސަދި މޭވާ އެކެވެ. އެހެންކަމުން ކަށިތަކާއި ދަތްތައް ވަރުގަދަކޮށް ،ދިފާޢީ ބާރު ވަރުގަދަކޮށް، ހަމާއި، ތެތްދުލިފަށަލަ ތައް ވަރުގަދަކޮށް އަދި ކެންސަރުން ހިމާޔަތް ކުރެއެވެ. އަރިދަފުސް ރޯގާ ފަދަ ތަފާތު ބަލިތަކުން ދުރުކޮށް،ފާރުގަނޑު އަވަހަށް ފަސޭހަވެދެއެވެ. ކެންސަރާއި ދެކޮޅަށް މަސައްކަތްކޮއް ވައިރަސްތަކާއި ދެކޮޅަށް މަސައްކަތްކުރުމުގެ ބާރު ހުރެއެވެ.\nހަށިގަނޑުގެ ސެލްތައް ދުޅަހެޔޮކަންމަތީ ދެމެހެއްޓުމާއި ދަރިފަނިތައް ދުޅަހެޔޮކަންމަތީ ހުރުމަށް އެހީތެރިވެދެއެވެ ކުދި ލޭހޮޅިތަކާއި ލޭނާރުތައް ދުޅަހެޔޮކަންމަތީ ދަމަހައްޓާ،އަނގަފާރުން ރައްކާތެރިކޮށް ދެއެވެ.\nކެންސަރުން ރައްކާތެރިވުމައްޓަކައި ބިލިމަގުގައި ހިމެނޭ ވިޓަމިން ސީ އަކީ އެންޓި އޮކްސިޑެންޓް ތައް އެހީތެރިވެދެއެވެ. އަދި މިނޫން އެންޓި އޮކްސިޑެންޓްތައް ވެސް ބިލިމަގުގައި ހުރެއެވެ. އެހެންވުމުން ފްރީ ރެޑިކަލްތަކުގެ ސަބަބުން ހަށިގަނޑުގެ ސެލްތަކަށް ލިބޭ ގެއްލުންތައް ކުޑަކޮށް ދެއެވެ. ފްރީ ރެޑިކަލްތަކުން ހަށިގަނޑުގެ ސެލްތައް ރައްކާތެރިކޮށްފައި ބެހެއްޓުމަކީ މުސްކުޅިވުން ލަސްވެ، އެކިބާވަތުގެ ކެންސަރުތަކަށް ހަށިގަނޑުން ހުށަހެޅުން ކުޑަކޮށްދޭނޭ ކަމެކެވެ.\nބިލިމަގުން އަދިވެސް އެތައް ބަލިއެއް ފަސޭހަ ކޮއްދެއެވެ.އޭގެތެރޭގައި\nބިލިމަގު ޖޫސް، ލޮލަށް ޖައްސާ ތިއްކެއްގެ ގޮތުގައި ލޮލުގެ ބަލިތަކަށް ފަރުވާ ކުރުމުގައި ބޭނުން ކުރެއެވެ.\nބިލިމަގު ފަތު ދިޔަ އަކީ ޖިންސީގުޅުމުން އަރާ ބަލިތަކަށް ފަރުވާ ކުރުމަށް ބޭނުންކުރާ އެއްޗެކެވެ.\nބިލަމަގު ފަތް ކައްކައިގެން އެއިން ނެގޭ ދިޔަ، ފުރަގަސްފަރާތު ދޮރުގެ ވަށައިންގެން އުފެދޭ ދުޅަ އާއި، ރިހުން ތައް ލުއިކޮށް، ތިރިކުރުމަށް ބޭނުން ކުރެވެއެވެ.\nއަނގައިގެ ހުދުމާ އެޅުން، އަދި ކެއްސުން ލުއިކުރުމަށް ބިލިމަގު މަލުގެ ދިޔަ ބޭނުންކުރެވިދާނެ އެވެ.\nބިލިމަގު ފަތު ދިޔަ ކެއްސުމަށާއި، ވިހެއުމަށް ރަހިމުގެ މަސްތައް ހަމައަކަށް އެޅުމަށް ބޭނުން ކުރެވެއެވެ.\nކޯފުއްޕި ޖެހުމުން ދުޅަވެފައި ހުންނަ ކޮލުގަޔާއި، ރާއްޖެ ބަލި ޖެހުމުން ދުޅަވެފައި ހުންނަ ހުޅުތަކުގައި ދުޅަކަން ތިރިކުރުމަށް ބިލިމަގު ފަތް ޗިސްޗިސްކޮށްފައި އުގުޅައެވެ.\nފަނިފަކުސަ އާއި ދިރޭތަކެތި ދަތްއަޅާ ތަންތަނުގައި ބިލިމަގުގެ އިތުރުން އެގަހުގެ ފަތް އުގުޅިދާނެއެވެ.\nބިލިމަގު ގިނަގިނައިން ބޭނުން ކުރުމަކީ ފައިދާ ކުރުވާ ކަމެކެވެ.\nސިޔާސީ ގޮތުން ބަސްބުނާ އައްޑޫ މީހުންނަށް ފުރައްސާރަކުރުމަކީ ރޭވިގެން ހިނގާކަމެއް\nއެމްޑީޕީން ހޯދަން ނިކުތް އެތި މިހާރު އެ ޕާޓީއަށްވެސް އޮޅިއްޖެ: މެމްބަރު ޝިޔާމް\nޝީޝާގެ އޮފީހެއްގައި އަލިފާނުގެ ހާދިސާ އެއް ހިނގައިފި\nވިއްސާރާގައި އައްޑޫ ދެ ގެއަކަށް ގެއްލުންވެއްޖެ


ކުރީގެ ރައީސް މައުމޫނު އަބްދުލްގައްޔޫމް އަދި އަނބިކަނބަލުން ނަސްރީނާ އިބްރާހިމް ކޮވިޑް19 ދިފާއު ވެކްސިންގެ ދެވަނަ ޑޯޒް ޖައްސަވައިފިއެވެ. މިދެބޭފުޅުންވެސް ވެކްސިންގެ ދެވަނަ ޑޯޒް ޖައްސަވާފައިވަނީ މިއަދު...\nރައްޔިތުކަން ދޫކޮށްލުމުގައި ކަންބޮޑުވާންޖެހޭކަމެއް އޮތްކަމަކަށް ނުފެނޭ: މައުމޫނު\nއިސްމާއިލް ރިޒާ 28 މާރޗް 2021\nދިވެހި ރައްޔިތުކަން ދޫކޮށްލުމާބެހޭ ގަވާއިދުގައި ދީނީ ގޮތުން ކަންބޮޑުވާންޖެހޭ ކަމެއް ނެތް ކަމަށް ކުރީގެ ރައީސް މައުމޫން އަބްދުލްގައްޔޫމް ވިދާޅުވެއްޖެއެވެ.ދިވެހި ރައްޔިތުކަން ދޫކޮށްލަން ބޭނުންވާ މީހުންނ...\nދިވެހިރާއްޖެ އަބަދުވެސް ކުރިއަށް ދާނީ ގައުމީ އަދި އިސްލާމީ ވިސްނުމެއްގައި ކަމަށް ކުރީގެ ރައީސް މައުމޫނު އަބްދުލް ގައްޔޫމު ވިދާޅުވެއްޖެ އެވެ. ޓުވީޓެއް މެދުވެރިކުރައްވައި މައުމޫނު މިއަދު ވިދާޅުވީ ވޭތުވެ...\nސަރުކާރު ހިންގާ ކޯލިޝަންގައި ހިމެނޭ އެމްއާރުއެމްގެ ސްލޮޓެއްގައި ފިޝަރީޒް މިނިސްޓަރުގެ މަގާމުގައި ހުންނެވި ޒަހާ ވަހީދަށް ރައްޔިތުންގެ މަޖިލީހން މިއަދު ނޯޓިސް ފޮނުވައިފި އެވެ. މިއަދު ފޮނުވާފައިވަނީ އޭނާ...\nކުރީގެ ރައީސް އަދި މޯލްޑިވްސް ރިފޯމް މޫވްމަންޓް (އެމްއާރްއެމް) ގެ ރައީސް މައުމޫން އަބްދުލްގައްޔޫމް އިދިކޮޅު ޕްރޮގްރެސިވް ކޮންގްރެސް ކޯލިޝަން އާ ގުޅި ވަޑައިގަތުމަށް ނިންމާފައިވާ ކަމަށް ބުނެ ފެތުރިފައިވ...\nއަޒްހާން އިބްރާހިމް 14 ފެބްރުއަރީ 2021\nކީރިތި ގުރުއާނުގައި ބަޔާން ކުރައްވާފައިވާ ކަންކަމުގެ ތެރޭގައި ލަވައާއި މިޔުޒިކު ނުހިމެނޭ ކަމަށް ކުރީގެ ރައީސް އަދި ދީނީ އިލްމުވެރިޔާ މައުމޫނު އަބްދުލް ގައްޔޫމު ވިދާޅުވެއްޖެ އެވެ. ރައީސް މައުމޫނު މިފަދ...\nފާތިމަތު މުހުސިން 10 ފެބްރުއަރީ 2021\nކުރީގެ ރައީސް އަލްއުސްތާޒް މައުމޫނު އަބްދުލް ގައްޔޫމު ކޮވިޑް ވެކްސިން ޖައްސަވައިފިއެވެ. ރައީސް މައުމޫންއާއި އެކު އަނބިކަނބަލުން ނަސްރީނާ އިބްރާހިމް ވެސް ވަނީ ވެކްސިން ޖައްސަވައިފަ އެވެ. މިދެބޭފުޅުންވެ...\nވެކްސިނާއެކު ކޮވިޑްގެ ނުރައްކާތެރިކަމުންވެސް އަރައިގަނެވޭނެ ކަމަށް ގަބޫލުފުޅު ކުރައްވާ ކަމަށް މިނިސްޓަރ އޮފް އާރޓްސް ކަލްޗަރ އެންޑް ހެރިޓޭޖް ޔުމުނާ މައުމޫނު ވިދާޅުވެއްޖެއެވެ. ކޮވިޑް19 އިން ރައްކާތެރިވ...\nއަޒްހާން އިބްރާހިމް 25 ޖެނުއަރީ 2021\nރާއްޖޭގައި އަނެއްކާވެސް ކޮވިޑް-19 ކޭސްތައް އިތުރުވަމުންދާތީ ފިޔަވަޅުތައް ވަރުގަދަ ކުރަންޖެހޭ ކަމަށް ވިދާޅުވެ ކުރީގެ ރައީސް މައުމޫނު އަބްދުލް ގައްޔޫމު ކަންބޮޑުވުން ފާޅު ކުރައްވައިފި އެވެ. މައުމޫން މިއަ...\nކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގެ ކެބިނެޓް ޖަލްސާތަކުގެ އެޖެންޑާތަކެއް ދޫކުރަން އިންފޮމޭޝަން ކޮމިޝަނަރުގެ އޮފީހުން އަންގައިފި އެވެ. ރައީސް މައުމޫންގެ ވެރިކަމުގެ 2004 އަދި 2005ގައި ބ...\nޝައިހާން ޒަރީރު 26 މިނެޓު ކުރިން


ޖުޑީޝަލް ސާރވިސް ކޮމިޝަން: ސިޔާސީ ހަތިޔާރެއްތަ ނުވަތަ ކޯޓެއްތަ؟\nޝިފްޒާން އަހްމަދު3ނޮވެމްބަރު 2019 19:52\nޖުޑީޝަލް ސާވިސް ކޮމިޝަނަކީ ޤާނޫނު އަސާސީއިން ޤާއިމުކޮށްފައިވާ ދުސްތޫރީ މުއައްސަސާއެކެވެ. އެއީ ދައުލަތުގެ ތިން ބާރުގެ ތެރެއިން އެއް ބާރުގެ މައްޗަށް ފާރަވެރިވުމަށް އެކަށައެޅިފައި އޮންނަ މުއައްސަސާއެކެވެ. ނަމަވެސް އެމުއައްސަސާ އުފެދުނީއްސުރެ އެއީ ސިޔާސީ ވާދަވެރިކަމުގައި، ސިޔާސީ މަސައްކަތްކުރުމަށް ބޭނުންކުރާ ތަނެއް ކަމުގައި ވެފައި އޮތް ކަމުގައި ދެންނެވުމުން އެކަމާ ތިޔައިގެ ތެރެއިން މާގިނަ ބޭފުޅުން ދެބަސްވެވަޑައިނުގަންނަވާނެއެވެ. ކޮންމެ ސަރުކާރަކުންވެސް ވަޢުދުވަނީ ޝަރުޢީ ދާއިރާގެ މިނިވަންކަން ކަށަވަރުކޮށްދިނުމަށެވެ. އަމުދުން މިއަދުގެ ސަރުކާރަކީ ޝަރުޢީ ދާއިރާއަށް ކުރީ ވެރިކަމުގައި ބާރުފޯރުވައި، އެދާއިރާ ހަންމަތަކޮށް ވަކި ގޮތަކަށް ބައްޓަންކުރާ ކަމުގެ ތުހުމަތުކުރަމުން، އެކަން ހުއްޓުވަން އައި ސަރުކާރެކެވެ. ނަމަވެސް ހިތާމަވެރި ޚަބަރަކީ މިސަރުކާރެކޭ އިހު އޮތްތަނުގައި ފާއިތުވި ސަރުކާރުތަކޭ މާބޮޑު ތަފާތެއް ނެތުމެވެ. ތަފާތެއް އޮތްނަމަ އެތަފާތަކީ ޖުޑީޝަލް ސަރވިސް ކޮމިޝަން ޤާނޫނު އަސާސީއާއި ޤާނޫނުތަކުގެ އިމުން ބޭރުވެ ދުސްތޫރީ އޮނިގަނޑުގައި އެމުއައްސަސާއާ ހަވާލުވެފައި ނެތް އިޚުތިޞާޞެއް ބޮލު އަޅައިގެން އުޅެ ގަތުމެވެ.\nޖުޑީޝަލް ސަރވިސް ކޮމިޝަނުގެ އިޚުތިޞާޞު:\nޖޭއެސްސީގެ އިޚުތިޞާޞަކީ ޤާނޫނު އަސާސީގައި ބަޔާންވެގެންވާ އިޚުތިޞާޞެކެވެ. ޖޭއެސްސީއަށްވެސް އަދި ދުސްތޫރީ އެހެނިހެން މުއައްސަސާތަކަށްވެސް ހަރަކާތްތެރިވެވޭނީ ޤާނޫނު އަސާސީގައި ބަޔާންކޮށްފައިވާ އިޚުތިޞާޞި ދާއިރާގެ އިމުގެ ތެރޭގައެވެ. އެއިމުން ބޭރުވެގަތުމާއެކު، އެހިސާބުން އެކުރެވެނީ ކުށެކެވެ. އެހެދުނީ ގޯހެކެވެ.\nޖޭއެސްސީގެ މަސްއޫލިއްޔަތުތައް ބަޔާންކޮށްފައިވަނީ ޤާނޫނު އަސާސީގެ 159ވަނަ މާއްދާގައެވެ. އެމާއްދާގައި ބަޔާންކޮށްފައިވާ މަސްއޫލިއްޔަތުގެ ތެރެއިން ފުރަތަމަ ކަމަކީ އުއްތަމަ ފަނޑިޔާރާއި ސުޕްރީމް ކޯޓުގެ ފަނޑިޔާރުން ފިޔަވައި އެހެނިހެން ފަނޑިޔާރުން ޢައްޔަންކުރުމާއި، މަޤާމުގެ ކުރިއެރުން ދިނުމާއި ބަދަލުކުރުމާއި، އުއްތަމަ ފަނޑިޔާރާއި ސުޕްރީމް ކޯޓުގެ ފަނޑިޔާރުން ޢައްޔަންކުރުމުގައި ރައީސުލްޖުމްހޫރިއްޔާއަށް މަޝްވަރާ ދިނުމެވެ. ދެވަނައަށް އޮތީ ފަނޑިޔާރުންނާ ގުޅޭ ގޮތުން ހުށަހެޅޭ މައްސަލަތައް ބެލުމެވެ. އަދި އަޅަންޖެހޭ ފިޔަވަޅުތައް އެޅުމާއި، މަޤާމުން ވަކިކުރަންޖެހޭ ފަރާތްތައް ވަކިކުރުމަށް ހުށަހެޅުމެވެ. ތިންވަނަ މަސްއޫލިއްޔަތަކީ ފަނޑިޔާރުންގެ ސުލޫކީ މިންގަނޑު އެކުލަވައިލުމާއި، ފަނޑިޔާރުން ޢައްޔަންކުރުމާއި ހޯދުމާ ގުޅުންހުރި އަދި ކޮމިޝަނުގެ މަސްއޫލިއްޔަތުތައް އަދާކުރުމަށް ހަނދާންޖެހޭ ޤަވާޢިދުތައް ހެދުމެވެ.\nމިހިސާބުން އެހެން ސުވާލެއް އެބަ އުފެދެއެވެ. ފަނޑިޔާރުންނާ ގުޅޭ ގޮތުން ކޮންމެ ކަހަލަ މައްސަލައެއް ހުށަހެޅުނަސް، ކޮންމެ ކަހަލަ ޝަކުވާއެއްވެސް ޖުޑީޝަލް ސަރވިސް ކޮމިޝަނަށް ބެލޭނެތޯ ކުރެވޭ ސުވާލެވެ. އެސުވާލުގެ ޖަވާބުދިނުމަށް ބަލައިލާން ޖެހެނީ ދިވެހިރާއްޖޭގެ ފަނޑިޔާރުންގެ ޤާނޫނު 2010/13 ވަނަ ޤާނޫނަށެވެ. އެޤާނޫނުގެ 9ވަނަ މާއްދާގައި ބުނެފައިވަނީ ފަނޑިޔާރަކު ކުރާ ހުކުމަކާ ގުޅިގެން ނުވަތަ ފަނޑިޔާރަކު ނިންމާ ނިންމުމަކާ ގުޅިގެން، ޤާނޫނު އަސާސީއާއި ޤާނޫނުގައި ބަޔާންކޮށްފައިވާ އިސްތިއުނާފުގެ އުޞޫލުގެ ބޭރުން އެއްވެސް މައްސަލައެއް، ޤާނޫނު އަސާސީ އަދި ޤާނޫނުގައި ބުނެފައިވާ ސުލޫކާ ގުޅޭ ގޮތުން ފިޔަވަޅު އެޅުމުގެ އުޞޫލުތަކުގެ ބޭރުން ނުބެލޭނެ ކަމުގައެވެ. ނުވަތަ އެފަނޑިޔާރަކު ޖަވާބުދާރީ ނުކުރެވޭނެ ކަމުގައެވެ.\nނަމަވެސް މިހާރު ޖޭއެސްސީއިން ބަލާ މައްސަލަތަކުގެ ތެރޭގައި ސުޕްރީމު ކޯޓުން ހުކުމެއް ކޮށްފައިވާ ގޮތް ހިމެނެއެވެ. އެކޯޓުން ނެރުނު އަމުރެއް އެކޯޓުން މުރާޖަޢާކުރި ކުރުމަކީ ސުލޫކީ މައްސަލައެއްކަމުގައި ޖޭއެސްސީގައި ތިއްބެވި ބޭފުޅުން ނިންމެވީ ކިހިނެއް ހެއްޔެވެ؟ އަދި އެވަރުން ފުއްދަވައިލެއްވީއެއް ނޫނެވެ. ދިވެހިރާއްޖޭގެ ޤާނޫނު އަސާސީގެ 144ވަނަ މާއްދާއިން ދުސްތޫރީ މައްސަލަތައް ނިންމުގެ އިޚުތިޞާޞު ލިބިފައިވާ ދެކޯޓުގެ ތެރެއިން އެންމެ ފަހު ބަސްބުނުމުގެ އިޚުތިޞާޞު ލިބިފައިވާ ސުޕްރީމު ކޯޓުން ނިންމާފައިވާ ނިންމުންތައް ޤާނޫނު އަސާސީއާ ޚިލާފު ކަމުގައިވެސް ޖޭއެސްސީއިން ނިންމައި ލިސްޓު އެކުލަވައިލާ މަޖިލިހަށް ފޮނުވައިފިއެވެ. މިހުރިހައި ކަމެއް މިހިންގަނީ ޝަރުޢީ ދާއިރާ އިޞްލާހުކުރުމުގެ ނަމުގައެވެ. ފަހަރުގައި ޖޭއެސްސީގައި ތިއްބެވި "ފުންނާބު އުސް" ވަކީލުންނަށް ކައްޗަށް އެޅި ބިންގަލެއް ކެއްޗާ ހަމައަށް އުފުލިއަސް އެއޮންނާނީ ކައްޗަށް ކަން އެނގިވަޑައިނުގަންނަވަނީއެވެ. ނުވަތަ ކެއްޗެއް، ކައްޗެއް ނެތި ބާރުގެ ބޭނުންކުރައްވައިގެން ސިޔާސީ ހަސަދަވެރިކަމެއް ފިލުވައިލާ ޝަރުޢީ ދާއިރާގެ ބާރުތައް އަތްމައްޗަށް ނަންގަވަނީއެވެ. މިވަނީ މިއިން ކޮންމެވެސް އެއް ގޮތެކެވެ.\nރައީސް ޔާމީނުގެ ޝަރީޢަތާއި ޖޭއެސްސީ:\nމިދުވަސްވަރަކީ ދިވެހިންގެ ލޯތަށް ވަކި ކޯޓަކަށް ތަންކޮޅެއް ބޮޑަށް އަމާޒުކުރެވި، ސަމާލުކަން އެދިމާލަށް ހުސްކުރެވޭ ދުވަސްވަރެކެވެ. ރާއްޖޭގެ ރައީސްގެ މަޤާމު އަދާކުރެއްވި ބޭފުޅެއްގެ ޝަރީޢަތް ކުރިއަށްދާތީއެވެ. ޓީވީ މެދުވެރިކޮށް އެންމެނަށް ފެންނާނެހެން މިޝަރީޢަތް ދުރަށް ދައްކަމުން އަންނާތީއެވެ. އެންމެންވެސް އިންތިޒާރުކުރަނީ ޝަރީޢަތް ނިމޭނެ ގޮތަކަށެވެ. ނޭވާ ހިފަހައްޓާލައިގެން އެއްބައަކު އެތިބެނީ ރައީސް ޔާމީނު ތޭރިތަކުގެ ފުރަގަހަށް ލެވޭނެ ވަގުތެއްގެ އިންތިޒާރުގައެވެ. އަނެއް ބައަކު އިންތިޒާރުކުރަނީ އެމީހުންގެ ލީޑަރު ސަލާމަތްވެ، އަނެއްކާވެސް ސިޔާސީ ހަރަކާތުގެ އެންމެ އިސް ސަފުގައި ކުރީގައި ހުންނެވުމަށެވެ.\nނަމަވެސް މިއެންމެނަށްވުރެ ބޮޑަށް މިމައްސަލަ އަވަހަށް ނިންމައިލައްވަން ބޭނުންވާ ބޭފުޅަކު އެބަ ހުންނެވިއެވެ. އެއީ މައްސަލަ ބައްލަވާ ފަނޑިޔާރެވެ. އެހެންވާނެ ނޫންތޯއެވެ؟ މިއަހަރުގެ ޖުލައި މަހު ޖޭއެސްސީއިން ފަނޑިޔާރުގެ މައްސަލައެއް ތާވަލުކޮށްފިއެވެ. މައްސަލަ ބަލަން ނިންމައިފިއެވެ. މައްސަލަ އޮތީ އޮތްތަނުގައެވެ. އެހެން ފަނޑިޔާރުންގެ މައްސަލަތައް ބަލަމުން ގެންދަނީއެވެ. އެމައްސަލަ ބަލަން ނިންމި ފަހުން އެހެން ބައެއް މައްސަލަ އުފަންކޮށް މައްސަލަ ބަލައިފިއެވެ. މިވެނި ނިންމުމެއް ނިންމައިފިނަމަ، އެނިންމުމަކީވެސް ސުލޫކީ މައްސަލައެއްގެ ގޮތުގައި ބަލާނެ ކަމުގައި ބުނެ ފަނޑިޔާރުންނަށް އިންޒާރުދީފިވެސްމެއެވެ. އެކަމަކު މިމައްސަލަ ހަމަ އޮތީއެވެ.\nމިހިސާބުން ހަމަ ބުއްދި ހުރި ކޮންމެ އިންސާނަކު ސުވާލު އުފައްދާނެއެވެ. ޖޭއެސްސީގައި ސިޔާސީ އެކްޓިވިސްޓުންގެ ބާރު ގަދައެވެ. ކުރީގެ ރައީސް އަދި ރައްޔިތުން މަޖިލިހުގެ ރައީސް ރައީސް ނަޝީދާއި އެމަނިކުފާނުގެ ޤާނޫނީ ވަކީލުންގެ ގޮތުގައި އުޅުއްވި މަޖިލިހުން އެކޮމިޝަނުގައި އިންނަވާ މެންބަރު ހިސާން ހުސައިނާއި، ބަންޑާރަ ނައިބު ރިފްޢަތެވެ. މިއިން ކޮންމެ ބޭފުޅަކީވެސް ސިޔާސީ ގޮތުންނާއި ފިކުރީ ގޮތުންވެސް ރައީސް ޔާމީނުގެ ދުޝްމިނުންނެވެ. އެބޭފުޅުންގެ ބާރު އޮތް ކޮމިޝަނަކުން، ރައީސް ޔާމީނުގެ މައްސަލަ ބައްލަވާ ފަނޑިޔާރުގެ މައްސަލައެއް ބަލަން ނިންމައި، އެމައްސަލަ ނުބަލައި ބޭއްވުމަކީ، އެމައްސަލައިގައި އެކޮމިޝަނުގެ ނިންމުމާއި ރައީސް ޔާމީނުގެ ޝަރީޢަތް ނިމޭ ގޮތަކާ ގުޅިދާނެ ކަމުގެ ހެއްކެއް ނޫންތޯއެވެ؟ އަމިއްލަ ޒަމީރާ ސުވާލުކުރައްވާށެވެ. މިބޭފުޅުން ރައީސް ޔާމީނުގެ ޝަރީޢަތް ވަކި ގޮތަކަށް ގެންދިއުމަށް ބޭނުންނުވާނަމަ، ފަނޑިޔާރުގެ ސުލޫކީ މައްސަލައެއް ތާވަލުކުރައްވައި، އެމައްސަލަ ބޮޑު އައްޓަށް ލައްވައި، ފޮރުއްވައިގެން މިތިއްބަވަނީ ކޮންކަމަކާ ހެއްޔެވެ؟\nފަނޑިޔާރުން ކުޑަކަކޫ ޖައްސުވައި ނިކަމެތި ކުރުމަށް ޖޭއެސްސީ:\nޖޭއެސްސީއަކީ ކޮމިޝަނެއް ކަމެއް ކޯޓެއް ކަމެއް މިއަދަކު ނޭނގެއެވެ. ނަމަވެސް އެނގޭ މިންވަރަކީ ފަނޑިޔާރުންނާމެދު ކުރިއްސުރެ ވަކި ގޮތަކަށް ނިންމައިގެން ތިބި ބައަކު ފަނޑިޔާރުންގެ މައްސަލަ ބަލަން ތިބުމުގެ ނުރައްކައުތެރިކަމެވެ. ސުޕްރީމު ކޯޓުގައި ދާދި ފަހަކާ ހަމައަށް ތިއްބެވީ ޢަރަބި ތަޢުލީމުގެ ފަނޑިޔާރުންނެވެ. މިސަބަބާހުރެ ޖޭއެސްސީގެ މެންބަރު މަސްތޫރު ހުސްނީ ޓުވީޓެއްގައި ވިދާޅުވަނީ އިންސާފު ހޯދައިދެވޭނީ އިނގެރޭސި ތަޢުލީމުގެ ފަނޑިޔާރުންނަށް ކަމުގައެވެ. ޢަރަބި ތަޢުލީމުގެ ބޭފުޅުންނަށް އެކަން ނުވާނެ ކަމުގައެވެ. މިއަށް އިނގެރޭސި ބަހުން ކިޔައި އުޅެނީ ޕްރި-ޖަޖްމެންޓް ބައަސްއެވެ. އެއީ ޙުކުމް ކުރުމުގެ މާކުރިން ވަކި ގޮތަކަށް ކަމެއް ނިންމައިގެން ހުރުމެވެ. މަސްތޫރު ބައްލަވަނީ ގިނައިން ޢަރަބި ތަޢުލީމަށް ނިސްބަތްވާ ފަނޑިޔާރުންގެ މައްސަލައެވެ. އިންޞާފަށް ކަންކަން ގެންދަވާނެ މިންވަރު ހިތްޕުޅަށް ގެންނަވާށެވެ.\nކޮމިޝަނުގެ ވަކިވަކި މެންބަރުންނަށް ބައްލަވާށެވެ. އެއިން ކޮންމެ ބޭފުޅަކީވެސް ފަނޑިޔާރުންގެ ސުލޫކީ މައްސަލައަށްވުރެ ބޮޑަށް، ފަނޑިޔާރުން ނިންމަވާފައިވާ ނިންމެވުންތަކަށް ފާޑު ވިދާޅުވާ ބޭފުޅުންނެވެ. އެހެންވީމާ މިހާރު ކޮމިޝަނުގެ މަސައްކަތް އޮތީވެސް އެހެންނެވެ. ފަނޑިޔާރުން ހުކުމްކުރައްވާފައިވާ ގޮތްތައް އެއްކޮށްގެން ކޮމިޝަނުގެ މެންބަރުންނަށް ޤަބޫލުނުކުރެއްވޭ ކޮންމެ ޙުކުމެއް އަދި އަމުރަކީ ސުލޫކީ މައްސަލައެއްގެ ގޮތުގައި ބައްލަވަނީއެވެ. އަދި މުސްތަޤުބަލުގައި ފަނޑިޔާރުން ވަކި ގޮތަކަށް ކަމެއް ނިންމަފާނެ ކަމުގައި ހީވީމަ އެކަމެއްވެސް ސުލޫކީ މައްސަލައެއްގެ ގޮތުގައި ކަނޑައަޅުއްވައި މައްސަލަ ބައްލަވާނެ ކަމުގެ އިންޒާރުދެއްވަނީއެވެ. ކޯޓުތަކުގެ އިޚުތިޞާޞު ނަންގަވައި ޤާނޫނު އަސާސީ މާނަކުރުމުގައި ފަހުބަސްވެސް ކޮމިޝަނުން ބުނަނީއެވެ.\nމިދެންނެވުނު ކަންކަމަށް އަޅުގަނޑުމެން ކިޔައި އުޅެނީ ސައިޒުކުރުމެވެ. ކުޑަކަކޫ ޖެއްސުވުމެވެ. ގިތްގަޅުވައިލުމެވެ. ނިކަމެތިކޮށްލުމެވެ. ފަނޑިޔާރުންނާމެދު އެކަންކުރައްވާ ގޮތަކީ ލިބިފައިވާ މެޖޯރިޓީ ބޭނުންކޮށްގެން ފަނޑިޔާރުން ވަޒީފާއިން ވަކިކޮށް ފިޔަވަޅުއަޅާނެ ކަމުގެ ޔަޤީންކަން ދިނުމުގެ މަސައްކަތެވެ. ފަނޑިޔާރަކު ވަކި ގޮތަކަށް ހުކުމްކުރީ މިބޭފުޅުން ހިތްޕުޅާ ނުވަންޏާ އެއީ ސުލޫކީ މައްސަލައަކަށް ހައްދަވައި އެފަނޑިޔާރަކު ބޭރުކޮށްލާނެ ކަމުގެ ބިރުދައްކަނީއެވެ. މިއީ ފަނޑިޔާރުގެ އިޞްލާހުކުރުމެއް ނޫނެވެ. މިއީ ފަނޑިޔާރުންނާއި ޝަރުޢީ ދާއިރާ ޤާނޫނީ އިޚުތިޞާޞާއި މަސްއޫލިއްޔަތުގެ ދާއިރާގެ އިމުން ބޭރުން ހިސާރުކޮށް، ކަސްތޮޅު އަޅުވައި އަޅުވެތިކުރުމެވެ. މިނިވަން ޖުޑީޝަރީއަކަށް ބޭނުންވަނީ، ސިޔާސީ މަޞްލަޙަތާއި ހިސާބުތައް އެކަހެރިކޮށް، ޢިލްމީ މިންގަނޑަކުން ޖުޑީޝަރީގެ ކަންކަމާ ވިސްނާނެ، ބާރުތަކާއި ޒިންމާގެ އިމުން ބޭރަށް ނުނުކުމެ މަސައްކަތްކުރާނެ ޖޭއެސްސީއެކެވެ. މިއަދު މިއޮތީ އެފަދަ ޖޭއެސްސީއެއް ނޫނެވެ.\nރައީސް ޔާމިން ހައިލަމް ޖޭއެސްސީ ރައީސް ޔާމީންގެ ޝަރީއަށް ރައީސް ޔާމީންގެ ޝަރީއަތް މަސްތޫރު\nNovember 07, 2019 19:22:36\nރައީސް ޔާމީން ޖަލަށް ލާން ހުކުމް ކުރުވަން ސަރުކާރުން ނުފޫޒު ފޯރުވި: ހައިލަމް\nNovember 12, 2019 11:50:10\nރައީސް ޔާމީނުގެ ޝަރީޢަތް ކުރިއަށްގެންދާނީ ބެންޗަކުން ކަމުގައި ހަމަޖައްސައިފި\nޖޭއެސްސީ އަކީ ސިޔާސީޕާޓީއެއްގެ ސިޔާސީ ޝޯރޫމެއް ސިޔާސީ ހަރުގެޔެއް!


PG ge yageenkan: Adeeb ge ebbasvumun, gellumeh neiy, gellunu faisaa hoadheyne | Mihaaru\nޕީޖީގެ ޔަގީންކަން: އަދީބުގެ އެއްބަސްވުމުން ގެއްލުމެއް ނެތް، ފައިސާ ހޯދޭނެ\nޕްރޮސިކިއުޓަ ޖެނެރަލް ހުސެއިން ޝަމީމް: އޭނާ ވިދާޅުވަނީ ގެއްލުނު ފައިސާ ހޯދޭނެ ކަމަށް. --ފޮޓޯ/މިހާރު\n08 އޮކްޓޯބަރ 2020 - 13:25\nޚިޔާނާތުގެ މައްސަލައިގައި އަދީބަށް ދައުލަތުން، އުފުލި ހަތް ދައުވާ ސާބިތުވެ 20 އަހަރުގެ ޖަލު ހުކުމެއް މިދިޔަ ހޯމަދުވަހު ވަނީ އިއްވައިފަ އެވެ. މި ދައުވާތައް އުފުލީ، އަދީބާއި ދައުލަތާ ދެމެދު ހެދި ޕްލީ ބާގެއިން [ކުށަށް އިއުތިރާފު ވުމުގެ އެއްބަސްވުމު]ގެ ދަށުން، އަދަބު ލުއިވާ ގޮތަށެވެ. އެއްބަސްވުމުގައިވާ ގޮތުން، އަދީބު ދައްކަވަން ޖެހުނީ ދެ މިލިއަން ރުފިޔާގެ ޖޫރިމަނާއެކެވެ.\nއެމްއެމްޕީއާރުސީ މެދުވެރިކޮށް، 54 ރަށް ދޫކޮށްގެން އަދީބުގެ މައްޗަށް 150 އަށް ވުރެ ގިނަ ދައުވާ ކުރެވެން އޮއްވައި ދައުލަތުން އަދީބާ އެކު ހެދި އެއްބަސްވުމުން ރައްޔިތުންނަށް އޮތް ފައިދާއަކީ ކޮބައިތޯ ގާނޫނީ ބޭފުޅުން ދަނީ ސުވާލު އުފައްދަވަމުންނެވެ. މަނީ ލޯންޑްރިންގެ ގާނޫނުން، މަނީ ލޯންޑާކުރި އަދަދު ދައްކަން އަންގައި އޭގެ ފަސް ގުނައާ ހަމައަށް (އަދީބަށް ކުރި ދައުވާތަކުގައި، ފަސް ބިލިއަން ރުފިޔާ އިން) އަދީބު ޖޫރިމަނާ ކުރެވެން އޮއްވައި ދެ މިލިއަނުން ޖޫރިމަނާ ކުރި ސަބަބާ މެދު ވެސް ކަންބޮޑުވުން ދަނީ ފާޅުކުރަމުންނެވެ.\nޕީޖީ ޝަމީމް، "މިހާރު" އަށް ދެއްވި އިންޓަވިއުގައި ވިދާޅުވީ އަދީބަށް އިއްވި ހުކުމަކީ "ކުށް ސާބިތުކުރުން ކަމަށާއި ގެއްލުނު ފައިސާ ހޯދުން ވަކިން ކުރިއަށްދާނެ" ކަމަށެވެ. ފައިސާ ވަކިން ހޯދުމުގެ މަރުހަލާ ދާއިރު އަދީބުގެ އަތުން އެއްޗެއް ފެނުނަސް ދައުލަތަށް ނެގޭނެ ކަމަށް އެއްބަސްވުމުގައި އެބަ އޮތް ކަމަށް ޕީޖީ ވިދާޅުވި އެވެ.\nމި ސަރުކާރުގެ އެންމެ ބޮޑު ވައުދަކީ ގެއްލުނު ފައިސާ އަނބުރާ ދައުލަތަށް ހޯދައި ދިނުމެވެ.\nޚިޔާނާތުން ދައުލަތަށް ގެއްލުނު ފައިސާ ހޯދުން ކުރިއަށް ގެންދަނީ ޕީޖީ އޮފީހާއި އެޓާނީ ޖެނެރަލްގެ އޮފީހުންކަން ޝަމީމް، ފާހަގަކުރެއްވި އެވެ. އޭޖީ އޮފީހުން ގެންދަނީ، ހިޔާނާތުގައި އެކި ފަރާތްތަކަށް ނުއަގުގައި ދޫކޮށްފައިވާ ރަށްތަކުން ގެއްލުނު ފައިސާ ހޯދުމެވެ.\nކުރީގެ ނައިބު ރައީސް އަހްމަދު އަދީބު: ޚިޔާނާތުން މަންފާވި ގިނަ މީހުންގެ މައުލޫމާތު ތަހުގީގަށް އޭނާ ވަނީ ކިޔައިދެއްވާފައި. --ފޮޓޯ/މިހާރު\nއެއްބަސްވުން ހެދީ ކުރީގެ ޕީޖީ ބިޝާމް، އެއަށް ބަދަލެއް ނުގެނޭ\nޝަމީމް ވިދާޅުވީ ދެ މިލިއަން ރުފިޔާގެ ޖޫރިމަނާ އަކީ ކުރީގެ ޕްރޮސިކިއުޓަ ޖެނެރަލް އައިޝަތު ބިޝާމް ހުންނެވިއިރު އަދީބާ އެކު ދައުލަތުން އެއްބަސްވެފައިވާ ވަރު ކަމަށެވެ. އަދަދަށް ބަދަލު ނުގެނައި ސަބަބަކީ، ވަރަށް އާދަޔާ ޚިލާފު ބޮޑު ބޭއިންސާފެއް ހިނގާފައި އޮތިއްޔާ ނޫނީ، ކުރީގެ ޕީޖީގެ ނިންމެވުން ބަދަލުނުކުރާ އުސޫލް އޭނާ ގެންގުޅުއްވާތީ ކަމަށް ޝަމީމް ވިދާޅުވި އެވެ.\nދައުލަތުގެ އިދާރާތަކުގައި ލިޔެކިއުމުން ފެންނަން ހުންނަ ނިންމުންތައް ބަދަލުކުރުމުގެ އާދަ އަށަގެންނެވުމަށް ތާއީދު ނުކުރައްވާ ކަމަށް ޝަމީމް ވިދާޅުވެ އެވެ.\nއޭނާ ބަދަލުކުރައްވަފާނެ މައްސަލައަކުން މިސާލެއް ނަންގަވަމުން ވިދާޅުވީ މުޅިން ގޯސްކޮށް ހިންގާފައި އޮތް އިޖުރާއަތެއްގެ ތެރެއިން 17 އަހަރުގެ ކުއްޖަކު ޖަލަށް ލާފައި ހުއްޓައި އެ ހުކުމް އިސްތިއުނާފް ނުކުރަން ކުރިން ނިންމާފައި އޮތް އާދަޔާޚިލާފު ނިންމުމެއް ބަދަލުކުރައްވަން މަސައްކަތް ކުރައްވާނެ ކަމަށެވެ. އެއީ އޭނާ ވިދާޅުވި ގޮތުގައި، ހުކުމާއި އިޖުރާއަތު ގޯސްކޮށް އޮވެ ވަރަށް ބޮޑު ބޭއިންސާފަކަށް ވާނެތީ އެވެ.\n"ބަންދުގެ މުއްދަތަށް ވެސް، 20 އަހަރުގެ އަދަބަށް ވެސް، ޖޫރިމަނާއަށް ވެސް ގޮތްތަކެއް ޕީޖީ [ބިޝާމް] ނިންމާވާފައި އޮތީ. ޕީޖީ އަށް އެނގިވަޑައިގަންނަވާ ގާނޫނުގައި ހުރި އަދަބުތައް ވެސް ރޭންޖް ވެސް. މަގާމާ ހަވާލުވެވަޑައިގެން ބޭއްވި ޕްރެސް ކޮންފަރެންސްގައި ވެސް އަޅުގަނޑު ދެންނެވިން 800 އަހަރަށް ޖަލަށް ލެވެން އެބައޮތޭ. އަޅުގަނޑު އުއްމީދުކުރީ އަދީބު އެއްބަސްވުމާ އެއްގޮތަށް ނުދާނެ ކަމަށް،" ޝަމީމް ވިދާޅުވި އެވެ.\nއެއްބަސްވުމަށް ބަދަލު ގެނެސް މިހާރަށް ވުރެން ވެސް ލުއި ގޮތެއް ހައިދޭން އަދީބު ހުށަހެޅުއްވި އެވެ. ތަހުގީގަށް އަދި ދައުލަތަށް ގެއްލުނު ފައިސާ ހޯދައިދޭން އެއްބާރުލުން ދެއްވާ ގޮތެއްގެ މައްޗަށް ބަލައި އެއްބަސްވުމަށް ބަދަލު ގެނެވިދާނެ ކަމަށް އަދީބަށް ދެންނެވިޔަސް ޕީޖީ އޮފީހުން އެ ބަދަލެއް ނުގެނެ އެވެ.\n"އެކަމަކު މިހިސާބަށް އައިއިރު އެގޮތަށް ދެވޭނެ ސަބަބެއް ނެތީ، އެެހެންވީމަ އެއްބަސްވުމާ އެއްގޮތަށް ކުރިއަށް ގެންދިޔައީ،" ޕީޖީ ވިދާޅުވި އެވެ.\nއެއްބާރުލުން ދެއްވަން ޝަރުތުކޮށް، ދެ މިލިއަނަކީ އެއްބަސްވުމުގައި ހިމަނަން އަދީބު އެދިވަޑައިގަތް އަދަދު ކަމަށް ކުރާ ތުހުމަތަށް ބާރުދޭނެ، ލިއުމެއް ފެނިވަޑައިނުގަންނަވާ ކަމަށް ޕީޖީ ވިދާޅުވި އެވެ. އިއުތިރާފްގެ އެއްބަސްވުން ހެދިއިރު ދައުލަތުން ހުށަހެޅީ ބޮޑު އަދަދެއްގެ ޖޫރިމަނާއެއް ކަަމަށްވެ އެވެ.\nޝަމީމް ވިދާޅުވި ގޮތުގައި، އަދީބާ އެކު އެއްބަސްވުން ހެދުމާ ގުޅޭ ލިއުމެއް އަދި އެކަމާ ގުޅޭ މައުލޫމާތެއް އެ އޮފީހުގެ މުވަޒަފަކަށް ވެސް ނޭނގެ އެވެ. މުވައްޒަފުންގެ މާބޮޑު ބައިވެރިވުމެއް ނެތި ގިނިކަންޏާ ނިންމުންތައް ނިންމަވާ ގޮތަށް ކުރީގެ ޕީޖީ އޮފީސް ހިންގަވަމުން އަޔަސް މަގާމާ ހަވާލުވެވަޑައިގެން އެ ސަގާފަތަށް ބަދަލެއް ގެންނަވާފައިވާ ކަމުގެ ޔަގީންކަން ޝަމީމް ދެއްވި އެވެ.\n"ދައުލަތުގެ ބޮޑު ސިއްރަކާ ބެހޭ ކަމެއްގައި ނޫނީ، ރަސްމީ ބައްދަލުވުންތައް، މި އޮފީހުގެ އެހެން މީހަކާ ނުލައި ބައްދަލު ނުކުރާ ގޮތަށް އަޅުގަނޑު ނިންމީ،" އޭނާ ވިދާޅުވި އެވެ.\nދެ މިލިއަނަށް ވުރެން ބޮޑުކޮށް އެއްބަސް ނުވީތޯ ނުވަތަ އެކަން ދިޔަ ގޮތެއް ލިޔެކިޔުމަކުން ފެންނަން ނެތުމުން، އެކަން އެނގިވަޑައިގަންނަވާނީ، ޝަމީމް ވިދާޅުވި ގޮތުގައި، ކުރީގެ ޕީޖީ ބިޝާމަށެވެ.\n"އެއްބަސްވި ގޮތަށް ގިނަ ބައެއްގެ މައުލޫމާތު ދީފި"\nއަދީބު ދައްކަންޖެހޭ ދެ މިލިއަން ރުފިޔާ އަކީ އެމްއެމްޕީއާރުސީގެ ޚިޔާނާތުގައި ގެއްލިގެން ރިކަވާކުރާ ފައިސާއެއް ނޫން ކަމާއި އެއީ އަދަބުގެ ބައެއްކަން ޝަމީމް ފާހަގަކުރެއްވި އެވެ.\n"އެއްބަސްވުމުގައި އެބަ އޮވޭ، ފައިސާ ރިކަވާކުރާނެ ގޮތުގެ ވާހަކަ. އެއްބަސްވުމުގައި މީގެ ފަހުން ވެސް އަދީބުގެ އަތުން އެއްޗެއް ފެނުނަސް ދައުލަތަށް ނެގޭނެއޭ. މާނަ އަކީ އަދި ކުރިއަށް ތަހުގީގުދާއިރު އިތުރު އެސެޓެއް (މިސާލަކަށް އެޕާޓްމެންޓެއް)، މީހަކަށް ދީފައި ހުރި އެއްޗެއް ފެނުނީ. އެހެންވެއްޖިއްޔާ އެ ވެސް ދައުލަތަށް ނެގޭނެއޭ އެއްބަސްވުމުގައި އޮވޭ،" ޝަމީމް ވިދާޅުވި އެވެ.\n"އަޅުގަނޑުމެން ދެން އެ ޕްރޮސެސް ފަށާނީ. އެކަމަކު ހުކުމެއް ނެތީހެއް އެކަން ނުފެށޭނެ، ވަގުތު ބޭނުންވާނެ އެކަން ކުރަން."\nތަފްސީލްކޮށްދެއްވަމުން ޝަމީމް ޔަގީންކަން ދެއްވި ގޮތުގައި، ކުރިއަށް އޮތް ތަނުގައި، ތަހުގީގަށް ފެންނަ ހުރިހާ އެސެޓެއް ވެސް ދައުލަތަށް ނެގޭނެ އެވެ. ދެން ފަށަން އޮތީ އެ މަރުހަލާ ކަމަށް ވިދާޅުވި އެވެ.\n"އެއްބަސްވުމާ އެއްގޮތަށް، އަދީބު މިހާރު ވެސް އެބަހުރި ބައިވަރު މީހުންގެ މައުލޫމާތު ދީފައި. ދެން އިތުރަށް ތަހުގީގު ކުރިއަށް ގެންގޮސް، އިތުރު މައުލޫމާތު ހޯދައިގެން ދައުވާ ކުރުމާ ހަމައަށް ގެންދާނެ،" ޝަމީމް ވިދާޅުވި އެވެ.\nއަދީބާ އެކު ހެދި އިއުތިރާފްގެ އެއްބަސްވުމުން ދައުލަތަށް ގެއްލުމެއް ނެތް ކަމަށް ޕީޖީ އޮތް އިތުބާރަށް ބާރު ދެއްވަމުން ވިދާޅުވީ ޖިނާއީ މައްސަލައެއްގައި އެކަމެއް ހިނގި ދުވަހާއި ސުޕްރީމް ކޯޓުން ނިމުމާ ހަމައަށް ރާއްޖޭގައި އެވްރެޖްކޮށް 10 އަހަރު ހޭދަވިކަން ތަފާސްހިސާބުތަކުން އޮތީ ފެންނަން ކަމަށެވެ.\n"އަދީބު އިއުތިރާފްވި ދުވަހުން ފެށިގެން ގޮސް މައްސަލަ ނިމުނު ދުވަހާ ހަމައަށް ވީ ފަސް ދުވަސް. މިސާލަކަށް މި ޕްރޮސެސް މިގޮތަށް ނުގެންދިޔަ ނަމަ އަދީބު އިންކާރު ކުރެއްވީ. އޭރަށް 70 ދައުވާކޮށް 800 އަހަރަށް ޖަލަށް ލާނެ. ކްރިމިނަލް ކޯޓުން އެކަން ނިންމަން މުއްދަތު ނަގާނެ،" ޝަމީމް ވިދާޅުވި އެވެ.\nއިއުތިރާފްވި ހަތް ދައުވާ ނިންމަން ވެސް ތިން ގަޑިއިރު ހޭދަވިކަން ފާހަގަކުރެއްވި އެވެ.\nޕްލީ ބާގެއިނުން ނޫން ގޮތަށް ގެންދިޔަ ނަމަ ކޮންމެ ދައުވާއެއްގައި އިބްތިދާއީ އަޑުއެހުން ބާއްވައި ޝަރީއަތް ނިންމަން، ތިން، ހަތަރު އަހަރު ނަގާނެ ކަމަށް ޕީޖީ ލަފާކުރައްވަ އެވެ. އޭނާ ލަފާކުރައްވާ ގޮތުގައި، ހައި ކޯޓާއި ސުޕްރީމް ކޯޓުގައި ވެސް 10 އަހަރު ހޭދަވާނެ އެވެ.\n"އެހެންވީމަ އެ 10 އަހަރު އެސެޓްސްތަކުގައި ވެސް އަތް ނުލައި ތިބެން ޖެހޭނީ. އެއީ ޕްރޮސެސް ކޯޓުގައި ހިނގަމުން ދަންޏާ އެސެޓްސްގައި އަތެއް ނުލެވޭނެ. [ހިޔާތުގެ ފައިސާ އިން ގަތް] އެޕާޓްމެންޓްތަކާ އެއްޗެހި ޑީވެލިއުވާނެ. އެހެންވީމާ ކޮބާހޭ ދައުލަތަށް އޮތް ފައިދާ،" ޝަމީމް ސުވާލު އުފެއްދެވި އެވެ.\nއެމްއެމްޕީއާރުސީ ޚިޔާނާތުގައި، ނުއަގުގައި ރަށްތައް ނަގައިގެން ރިސޯޓް ހަދަން އުޅުނު ކުންފުނިތަކުގެ ތެރޭގައި، ވިޔަފާރީގައި ރާއްޖޭގެ ނުފޫޒު ގަދަ ކުންފުނިތައް ހިމެނެ އެވެ. އެކަމަކު ނުފޫޒެއް ނުފޯރުވޭ ގޮތަށް، މައްސަލަތައް ކުރިއަށް ގެންދަވާނެ ކަމުގެ ޔަގީންކަން ޝަމީމް ދެއްވި އެވެ.\nކުށްކުރުން ދިވެހި ސަރުކާރު ޕްރޮސެކިއުޓާ ޖެނެރަލް ކްރިމިނަލް ކޯޓް ނައިބު ރައީސް ހައްޔަރުކުރުން\nދިވެިހި ދައުލަތަށް ގެއްލޭ އެއްޗެއް މިހިސާބަށް ރިކަވަރ ކޮށް ހޯދިފަނެތް ވެދިިޔަތަނުގަ އޭރުވެސް މިހާރުވެސް ތިބީ ހަމަ އެއްބައެއް އޭރު މައުމޫނު މިއަދު އެމީހުންގެ ދަރިވަރުން ކޮބާ އެފްޑީއައި މައްސަލަ ކޮބާ އެއާމޯލްދިވްސް ކޮބާ ނެޝަނަލް ޝިޕިންލައިން މިހެން ގޮސް ކިތައްމެކަމެއް....... ވާނީ ހަމައެކައްޗެއް\nއަދީބު ތިޔަ ހުރިހާ ގަޑެއްގަތް އިރު ކޮބާހޭ އެމްއެމްއޭ ގެ ގަވަރުނަރ ޢާޒިމާ ހަމަ ހުދު ކާފޫރަށް ވީހޭ.\nއެމް.އެމް.އޭގެ ގަވަރުނަރަކަށް ޢާޒިމާ ކިޔާ މީހަކު ނުހުރޭ. ޢަޒީމާ ކިޔާ މީހަކު ހުރީ.\nހޯދޭތޯ އަދު ހޯދިމޭ ނުވާނެ ތިކަމެއް\nހުސްފޮނި.ވާކަމެއްނެއް. ފައިބާ ގެއައްދޭ\nއަދީބުގެ އެއްބަސްވުމުން ފައިސާ ލިބޭނެކަން ޔަގީން، އަދި ކޮންމެވެސް ބަޔަކަށް މިހާރުވެސް ވާނީ ފައިސާ ލިބިފައި، މައްސަލައަކީ ދައުލަތުން ގެއްލުނު ފައިސާ ދައުލަތައް ލިބެންޖެހޭއިރު އެފައިސާ އަނެއްކާވެސް އެހެން ބައެއްގެ ޖީބައް ލިބުމަށް ޑީލް ހެދީމާ\nބޭރުގެ ކޮންމެވެސް ތަނެއްގައި ފުދޭވަރަކަށް ބަހައްޓާފަ ހުރީމަތަ ހޯދަދެވޭނެކަމުގެ ޔަގީންކަން ތިޔަ ދެނީ؟\nތި ކަޑާފޮނީގެ ހުރިވަރެއް އެގިދާނެތާ\nކީކޭ ދެން ބުނާނީ. މަގޭ ފޯނު ވަގަށް ގެންދިޔަތާ 30 މިނިޓުވެސް ނުވަނީސް ވަގުކަލޭ ހައްޔަރު ކުރި. އެކަމަކު ފޯނު ވިއްކާލައިފި އެއިރު 500 ރުފިޔާއަށް. ފޯނަކީ 6000 ރުފިޔާގެ ފޯނެއް. އަދި ވެސް ފޯނެއް ނުފެނޭ.\nދުވެގެން ނޫނީ ފަތައިގެން ތިކަން ކުރެވެންޏާ ޤަބޫލު ކުރާނަށް.\nއެންމެ ފައިސާ ފޮއްޗެއްވެސް ދައުލަތަށް ލިބިއްޖެއްޔާ ރަގަޅު.. ތިޔަބުނާ ވަގުފައިސާއިން މަންފާ ނަގައިގެން ޑީލުހަދައިގެން ނުވަތަ ފިތިގެން ނުވަތަ މަޖުބޫރުވެގެންވިއަސް ތިފައިސާ ބޭނުން ނުކުރާ ސިޔާސީ މީހަކު، އިދިކޮޅުގަވެސް އަދި ސަރުކާރުވެސް ވަރަށް މަދުކަން ދިވެހިން ދަންނާނެ.. އެހެންވީމަ ތިކަހަލަ ބޭކާރު ވާހަކަ ޕީޖީވެސް ނުދައްކާ، ދިވެހި ފައިސާގެ އަގު ހިފަހައްޓަން ގާނޫނީ ގޮތުން ކޮށްދެވޭނެ ކަމެއް މިވަގުތަށް އޮތްތޯބަލާ އެކަމެއް ކޮށްދެއްވާ..\nއެންމެ ފައިސާ ފޮއްޗެއްހޯދަންތޯ ރައްޔިތުންނަށް ވައުދުވީ. އިސްތިއުފާދީފާ އަވަހަށް ގެއަށް ވަޑައިގަންނަވާ. ފޭލިވެފަ ތިޔަތިބީ. މުޅި ގައުމު އިނދަޖެހިއްޖެ. ހިންގަން ނޭނގިގެން މިހެންމިވީ. އިންޑިޔާ ސިފައިންގެ ބާރުގައެއްނޫން ގައުމު ހިންގަންޖެހޭނީކީ.


މަރުމޯލުން "ސިޔާސީ"ވުން — Ihavandhoo.com\n8 ޖުލައި 20160މުޙައްމަދު ފިރާޟް\nއިންސާނާ ވަގުތާއި ޙާލަތާއި ނުބައްދަލު މުއްސަނދިކަމަށް ލޯބިކުރެއެވެ. އާރާއި ބާރު އެއީ "މޮޅު" ގޮތް ހޯދޭ ވަޞީލަތުގެ ގޮތުގައި ބަލައެވެ. އިއްޒަތާއި ޤަދަރަކީ މަތީ މަޤާމު ގެ ގޮތުގައި ދެކި، އެ ފަދަ މަޤާމު ތަކަށް ދަހިވެތިވެ ދެއެވެ. ކޮރަޕްޝަނާއި ފަސާދަގައިޖެހި، ކުށްކުރުމުގެ ވެއްޓަށް މީހާ އަމިއްލަ އަށް ހުށަހެޅި ކުރިން އުޅުނު ތާހިރު ދިރިއުޅުމުގެ މަތީން ހަނދާން ނެތިގެން ދަނީއެވެ. ފިތުރަތުގެ ގޮތްތައް ދޫކޮށްލައި، މަސްނޫއީ ގޮތްތަކުގައި ހިފައި، ޖަހާހާ ބެރަކަށް ފައި ހަމަކުރަން ބޭނުން ވެއެވެ. ދުނިޔެވީ އުފާތައް ތާއަބަދަށް ހާޞިލްކުރެވޭނެ ކަމުގެ އުއްމީދު އާލާކޮށް، ކަންކަމުގައި ނާޖާއީޖު ފައިދާތައްވެސް ބިރަކާ ނުލައި ނަގަނީއެވެ. މިކަންކަން އެންމެ ފަސޭހައިން ޙާޞިލްކުރެވެނީ ބަޔަކު ބުނާ ގޮތުންނަމަ "ސިޔާސީ" ވެގެން ނެވެ.\nސިޔާސީ ވުމަކީ މިއީ ކަމަށްވާނަމަ، އެންމެން އެކީ ހައްދެއްނެތް މިންވަރަށް ސިޔާސީ ހަމަ ވާންވީއެވެ.\nސިޔާސީ މަޤާމަކަށް ނޭގުމެއްގެ ތެރެއިން، ކޮރަޕްސަނާއި ފަސާދައިން މީހަކު ހޮވުމީ، އެއީ ސިޔާސީ މީހެއްގެ ގޮތުގައި ބެލޭނެ ދަރަޖައެއް ނޫނެވެ. މިގޮތުން ބަލާއިރު، ޤައުމުގެ ވެރިކަން ކުރާ ފަރާތުން ފެށިގެން، އާދައިގެ ސިޔާސީ މަޤާމު ތަކުގައި ސިޔާސީ މަރުމޯލުން* ތިބިކަމާމެދު އެއްވެސް މީހަކު ދެބަސްނުވާއިރު، އިހަވަންދޫގައި ވެސް މި ފަދަ ސިޔާސީ މަރުމޯލުން ތިބި ކަމީ ޤަބޫލުކުރަން ޖެހޭ ހަޤީޤަތެކެވެ. ނަމުގައި "ސިޔާސީ" ވެގެން "ސިޔާސީ" މަޤާމުގައި ތިބިގެން ކުރެވުނީ ކޮންކަމެއްހެއްޔެވެ؟ ހިނިތުންވުމެއް ގެނެވުނީ ކޮން ރައްޔިތަކައްތޯއެވެ؟ މުޖުތަމަޢު ކަންބޮޑުވާ ނާޒުކުހާލަތުތައް ހަމަ މަޤަށް އަޅުވަނީ، މޫސުމީ ގޮތުން ނެރޭ ޞަފުހާގެ ބަޔާންތަކުން ވާނަމަ، އެއީ އަރަތެކެވެ؟ އެ ފަދަ އަރަތްތަކަށް ފަރިތަވެލުމަށް، އިތުރަށް ޔުނިވަސިޓީ އަށް ކިޔެވުމަށް ދާން އަޅުގަނޑުވެސް ނުހަނު ބޭނުން ވެއެވެ.\nހަމަ ފިލަނީއެވެ. ރައްޔިތުން ދެކެ ގަންނަ ބިރަކުން ނޫނެވެ. އަޑުނޭހުމުގެ އިތުރުން މަންޒަރު ބަލާލާނެ ހިތްވަރުވެސް ނެތީއެވެ. ތަޞައްވަރެއް ކުރެވޭނެ ބަރުދަނެއް ސިކުޑީގައިވެސް ނެތީއެވެ. ނޭގޭތީއެވެ. ނިދި ހަމަ ނުވަނީއެވެ. "ސިޔާސީ" ވެވޭނީ ނިދި ހަމަވެގެން ނެވެ. އިނގިގެންނެވެ. ކުރެވިގެންނެވެ. ލަފުޒީ ގޮތުން ބަލާއިރުވެސް "ސިޔާސީ" މި ބަހުގައި ވަނީ އުޖާލާކަމާއި ކުރިއެރުމާއި އައު ދުވަހެއްގެ އުއްމީދެއްގެ ވާހަކައެވެ. ހަލުއިކަމާއިއެކު، ރާއްޖެކަހަލަ ކުޑަ އިޤްތިޞާދެއް އެކުލެވިފައިވާ ޤައުމުތައްވެސް ކުރިއަރުވައި ރައްޔިތުންނަށް އުފާވެރިކަމާއި މާރަގަޅު ގޮތް ކިޔާދީ ގެނެސްދެނީ ހަމަ ސިޔާސީ ވެގެން ސިޔާސީ މީހުންނެވެ. ސިޔާސީ ވެގެން ސިޔާސީ މީހުން ނަތީޖާދައްކަން ޖެހެއެވެ. ދުވަހުން ރުކުރުވާލެވޭ ދޮންފަސްފޫނި އިސާހިތަކު ރާޅު ބާންޏަށް ގިރުވާލެވޭ ބީދައިން، ސިޔާސީ ކަންތައްބަށްޓަން ކުރަން ވަގުތު ދެވޭކަށް ނެތެވެ.\nސިޔާސީ ވާންވީ، ސިޔާސަތަށް ފާޑު ކިޔައި، މުޅި މުޖުތަމަޢުގެ މަސްލަހަތު ރަގަޅުކުރެވޭނެ ކަންކަމަށް ތާޢީދު ކުރުމަށެވެ. ވެރިކަންކުރާ ފަރާތްތައް ހަދާ ގޯސްތަކުގެ ނިވާފަތްގަޑަކަށްވާން އެފަރާތްތަކުން އަޅުގަނޑުމެންނަށް ދަސްކޮށްދިނީ ގޯސްކޮށެވެ. އޭގެ ސިޔާސީ ފައިސާ އެފަރާތްތަކުން ކިތަންމެ ވަރަކަށްވެސް ނަގަމުން ގެންދެއެވެ. ފުރަތަމަ، ޤައުމު އިސްކުރުން ބުއްދިވެރިއެވެ.\nމިދެންނެވުމުގެ "ސިޔާސީ" ފަރާތްތައް މިއަދު ވަނީ އޮފު ކެޑިފައެވެ. އެފަދަ ފަރާތްތައް "ގިރިޓީ" ކޮންދިނުމަށް އާބަސް ބުނާއިރު ރައްޔިތު މީހާ ވިސްނާނެކަން ކަށަވަރެވެ. ގިރިޓީ ކޮށްގެންވެސް ބޭނުން ނުކުރެވޭ ވަރުވާ ގަހަނާ، ތިލޭރުމީހާގެ ގެ އިރުޝާދާއެކު އަޅުގަނޑުމެން ދިވެހިންވެސް ހަމައެއްލާލަނީ މައި ކުނި ގޮޑަށެވެ. އެންމެންނަން ހޮވާގެން ބޭނުންކުރެވޭ ގޮތަށެވެ.\n*މަރުމޯ: ދެކޮޅުނުޖެހޭ ކަންތައްކުރާ، ތަންދޮރު ނުދަންނަމީހާ\nކައުންސިލް އިންތިޚާބު އޭޕްރީލް3ގައި -6ޖެނުއަރީ 2021


vnews - Irumathee Ghouta ge jalehgga thibi hanguraamaverin dhookohllumah ehbas vehjje\nއިރުމަތީ ޣޫތާގެ ޖަލެއްގައި ތިބި ހަނގުރާމަވެރިން ދޫކޮށްލުމަށް އެއްބަސްވެއްޖެ\nސިފައިންގެ ހަމަލާތަކުގައި އިރުމަތީ ޣޫތާގެ އިމާރާތެއް ބިމާ ހަމަވެފައި - ފޮޓޯ: އޭއެފްޕީ\nސީރިއާގައި ހަރަކާތްތެރިވާ ހަނގުރާމަވެރި ގުރޫޕު ޖައިޝް އަލް-އިސްލާމް އިން ހައްޔަރުކޮށްފައިވާ އެހެން ހަނގުރާމަވެރިން ޖަލުން މިނިވަން ކުރުމަށް އެއްބަސްވެއްޖެއެވެ.\nޖައިޝް އަލް އިސްލާމުން ހައްޔަރުކޮށްފައިވާ ހަނގުރާމަވެރިން ތިބީ އެމީހުންގެ ބާރުގެ ދަށުގައިވާ އިރުމަތީ ޣޫތާގެ ޖަލެއްގައެވެ. އިއްޔެ އެ ގުރޫޕުން ނެރެފައިވާ ބަޔާނެއްގައި ބުނެފައިވަނީ ސީރިއާގެ އެކި ފަރާތްތަކާއި އަދި އދ އާއިއެކު އެއްބަސްވުމަކަށް އައުމުގެ ގޮތުން ހައްޔަރުކޮށްފައި ތިބި ހަޔާތު ތަހްރީރް އަލް-އިސްލާމް ގެ ހަނގުރާމަވެރިން މިނިވަން ކުރާނެ ކަމަށެވެ. ހަޔާތު ތަހްރީރް އަލް-އިސްލާމް ޖަމާއަތަކީ އިރުމަތީ ޣޫތާގައި ހަނގުރާމަ ކުރާ އެއް ޖަމާއަތް ކަމަށްވާ ނުސްރާ ފްރަންޓްގެ ކޯލިޝަންގައި ހިމެނޭ ޖަމާއަތަކެވެ.\nޖައިޝް އަލް-އިސްލާމް ގުރޫފުން ބުނީ ޖަލުގައި ތިބި ހަނގުރާމަވެރިން ދޫކޮށްލަން ނިންމީ އދ އާއި އެކު ބޭއްވި މަޝްވަރާތަކަަށް ފަހުގައި ކަމަށެވެ. ހަނގުރާމަވެރިންގެ އަތްދަށުން އިރުމަތީ ޣޫތާ ހިފުމަށް ރައީސް ބައްޝާރުލް އަސަދުގެ ސިފައިން ވަނީ އިރުމަތީ ޣޫތާއަށް ވައިގެ މަގުން ބޮން އަޅާ އެއްގަމު މަގުންވެސް ހަމަލާތައް ބަދަލު ކުރުމަށްފަހު މިހާރު ބައެއް ސަރަހައްދުތައް ސިފައިންގެ ކޮންޓްރޯލްގެ ދަށަށް ގެނެސްފައެވެ.\nސީރިއާ ސިފައިން އިރުމަތީ ޣޫތާއަށް ބޮން އަޅަން ފެށިފަހުން 900 އަށްވުރެ ގިނަ އާންމުން ވަނީ މަރުވެފައެވެ. ހަމަލާ ބަދަލުކުރުމުފަހު އިރުމަތީ ޣޫތާގެ ދެ ބައި ކުޅަ އެއްބައި ސިފައިންގެ ބާރުގެ ދަށަށް ގެނެވިފައިވާ ކަމަށް ރިޕޯޓުތައް ބުނެއެވެ. ހަމަލާބަދަލު ކުރުންތަކާއި ގުޅިގެން އިރުމަތީ ޣޫތާގެ ހަތަރު ލައްކައެއްހާ ރައްޔިތުން ވަނީ އެއްވެސް ބޭނުމަަކަށް ބޭރަށް ނުނިކުމެވި ތާށިވެފައިވެފައެވެ.\nއިރުމަތީ ޣޫތާގެ މީހުންނަށް ކާނާއާއި ބޭސްފަރުވާ އާއި އެހެނިހެން އިންސާނީ އެހީ ފޯރުކޯށްދިނުމަށް މަގުފަހި ކުރުމުގެ ގޮތުން ހަމަލާ ބަދަލުކުރުންތައް ހުއްޓާލުމަށް ގޮވާލައި އދ އިން ވަނީ ގަރާރެއްވެސް ފާސްކޮށްފައެވެ. އަދި މިކަމާއި ގުޅޭ މަޝްވަރާތައް ކުރިޔަށް ގެންދާތާ މިހާރު ހަފްތާތަކެއް ވެފައިވާއިރު އަދި އެއްވެސް ކުރިއެރުމެއް ނުލިބެއެވެ.


November 06, 2018 26\nނެށުމުގެ ހުނަރުން މަޝްހޫރުކަން ހޯދި ސުނީތާ (ސުނީ) އަލީ އޭނާގެ މަސައްކަތާ މާ ދުރުން، އެހެން ވިޔަފާރިއެއްގެ ތެރެއަށް ވަނީ އެވެ. ކާށިތެޔޮ ވިއްކަނީ އެވެ.\nDecember 26, 2017 19\nޕްރިޔަންކާ އާއި ސުނީތާ އަނެއްކާ ވެސް އެކުގައި\nޕްރިޔަންކާގެ އެންމެ ބޮޑު ފޭނަކީ ސުނީތާ އަލީކަން މިހާރު އެންމެންނަށް ވެސް އެނގޭނެ އެވެ. އިންޑިއާގެ އިތުރުން ދުނިޔޭގެ އެހެން ގައުމުތަކުގައި ވެސް މިހާރު ރަނިކަން ކުރަމުން އަންނަ، ބައިނަލްއަގްވާމީ ތަރިއާ ބައްދަލުކޮށްލުމުގެ ފުރުސަތު ލިބުނު މަދު ދިވެހިންގެ ތެރޭގައި ސުނީތާ ހިމެނެ އެވެ. އެހެންވީމާ، ޕްރިޔަންކާގެ ޝަރަފުގައި ބާއްވާ ކުޑަ...\nމިހާރު އެނގިއްޖެ: ސުނީތާގެ އާމްދަނީ އާއި ހެދުންތައް\nމަޝްހޫރު ނެށުންތެރިޔާ، ސުނީތާ އަލީ ބުނާ ގޮތުން މުނިފޫހިފިލުވައިދިނުމަށް އޭނާއަށް ވުރެ މަަޝްހޫރު ފަންނާނެއް ރާއްޖެއަކު މިހާރު ނުހުންނާނެ އެވެ. އޭނާގެ ސަޕޯޓަރުން ވެސް އެހާ ގިނަ އެވެ. ގިނަ ބައެއްގެ މުނިފޫހިފިލުވައިދީގެން އޭނާއަށް ލިބޭ އާމްދަނީ ވެސް ވަރަށް ރަނގަޅެވެ.\n"ހިތް ދީވާނާ 7" ހާއްސަކުރަނީ ޕްރިޔަންކާއަށް\nސުނީތާ އަލީ އަށް ތަފާތު ފާޑު ކިޔައި، ބައެއް ފަރާތްތަކުން މަލާމާތް ކުރަމުން ދަނިކޮށް އޭނާގެ އިންޓަވިއުއެއް ބަައިނަލްއަގުވާމީ ބޮޑު މަޖައްލާއެއްގައި ޝާއިއުކޮށްފި އެވެ. ދުނިޔޭގެ މަޝްހޫރު ޖީކިޔުގެ އިންޑިޔާގެ މަޖައްލާގެ ހުކުރު ދުވަހުގެ އަދަދުގައި ސުނީތާގެ ވަރަށް ހާއްސަ އިންޓަވިއުއެއް ވަނީ ޝާއިއުކޮށްފަ އެވެ.


Membarunge phone hulhuvan Trump sarukaarun edhunu: Apple\nމެމްބަރުންގެ ފޯނު ހުޅުވަން ޓްރަމްޕް ސަރުކާރު އެދުނު: އެޕަލް\nއެމެރިކާގެ ކުރީ ރައީސް ޑޮނަލްޑް ޓްރަމްޕް (ކ) އަދި އެޕަލްގެ ސީއީއޯ ޓިމް ކުކް: ފަރުދީ މައުލޫމާތު ހޯދަން ސަރުކާރުތަކުން އެދޭ\nއެމެރިކާ ގާނޫނު ހަދާ މަޖިލީހުގެ ބައެއް މެމްބަރުންގެ ފޯނުގައި ހުރި މައުލޫމަތު ހޯދައި ދޭން ޑިޕާޓްމަންޓް އޮފް ޖަސްޓިހުން އެދުނު ކަމަށް އެޕަލްއިން ބުނެފި އެވެ.\nއެޕަލްއިން ބުނީ 73 ފޯނަކުން މައުލޫމާތު ނަގައި ދިނުމަށާއި 36 އީމެއިލް އެޑްރެހެއް ހޯދައި ދޭން ޖަސްޓިސް ޑިޕާޓްމަންޓުން 2018 ގައި އެދުނު ކަމަށެވެ.\nފަރުދީ މައުލޫމާތު ހޯދަން ޖުޑިޝަރީ މެދުވެރިކޮށް ރައީސް ޓްރަމްޕް ސަރުކާރުން މަސައްކަތްކުރި ކަމަށާއި ގާނޫނު ހަދާ މަޖިލީހުގައި ހިމެނޭ ޑިމޮކްރެޓިކް ޕާޓީ މެންބަރުންގެ ފޯނުން މައުލޫމާތު ނެގުމަށް އެދުނުއިރު އެއީ ކޮން ބަޔަކު ބޭނުން ކުރާ ފޯނެއް ނުވަތަ އީމެއިލެއްކަން ނޭނގޭ ކަމަށެވެ.\nސަރުކާރުން އެދުނު އެދުމުގެ މަތިން ޝައުރީ ހުކުމާ އެއްގޮތަށް އެޕަލްއިން ފޯރުކޮށް ދިނީ ކިހާ މައުލޫމާތެއް ކަމެއް އެޕަލްއަކުން ނުބުނެ އެވެ. މިއީ ހިނގައިގެން އުޅޭ ކަމެއް ކަމަށް ވެސް އެޕަލްއިން ކުރިން ނުބުނެ އެވެ. މި ވާހަކަތައް މިހާރު ދެކެވެން ފެށީ ނިއުޔޯކް ޓައިމްސްގައި މި ހަބުރު ލިޔުމާ ގުޅިގެންނެވެ. ނިއުޔޯކް ޓައިމްސްއިން ބުނަނީ ޓްރަމްޕް ސަރުކާރުން ޑިމޮކްރެޓުންގެ މައުލޫމާތު ހޯދަން އެޕަލްއަށް އަމުރުކުރި ކަމަށެވެ.\nއެކަމާ ގުޅުވައި އެޕަލްއިން ބުނީ ފަރުދުންނާ ގުޅުން ހުރި މައުލޫމާތު ހޯދައި ދިނުމަކީ ދަތި އުނދަގޫ ކަމެއް ކަމަށާއި އެޕަލް ހިންގަނީ ޑިވައިސްތައް ބޭނުންކުރާ މީހުން ކުންފުންޏަށް ކުރާ އިތުބާރުން ކަމަށެވެ.\nއައިފޯނުތައް ހުޅުވައި ވަކިވަކި ފަރުދުންގެ އައިކްލައުޑުން މައުލޫމާތު ނަގައި ދިނުމަށް އެޕަލްއަށް އޮންން ޕްރެޝަރު ވަރަށް ބޮޑެވެ. އެފްބީއައި އަދި ސީއައިއޭ ފަދަ ތަހުގީގީ އިދާރާތަކުން ވެސް ފަރުދުން އަދި ޚާއްސަކޮށް ކުށްވެރިންގެ މައުލޫމާތު ހޯދަން އެޕަލްއަށް ބާރުފޯރުވަ އެވެ.\nއެޕަލް އެމެރިކާ ޑޮނަލްޑް ޓްރަމްޕް


Beyrugai ulhumun Disha aai Tiger kuhveri vejje\nބޭރުގައި އުޅެގެން ދިޝާއާ ޓައިގާ ކުށްވެރި ވެއްޖެ\nދިޝާ އާއި ޓައިގާ\nކޮވިޑް-19 އިން ރައްކާތެރި ވާން މަހަރަޝްތުރާގައި އަޅާފައިވާ ހަރުކަށި ފިޔަވަޅުތަކާ ހިލާފުވެގެން ޓައިގާ ޝްރޮފް އާއި ލޯބިވެރިޔާ ދިޝާ ޕަޓްނީގެ މައްސަލައެއް ބަލަން ފަށާފައިވާ ކަމަށް މުމްބާއީގެ ފުލުހުން ބުނެފި އެވެ.\nމި ދެ ތަރިން ކުށްވެރިވީ ގަބޫލު ކުރެވޭ ކަހަލަ އެއްވެސް އުޒުރެއް ނެތި މަނާ ގަޑީގައި ކާރު ދުއްވާލަން ނުކުމެ އުޅެގެނެވެ.\nމުމްބައިގެ ބޭންޑްސްޓޭންޑް އޭރިއާގައި ކާރުގައި ދެވަނަ ބުރަށް މި މީހުން ދަނިކޮށް ފުލުހުން ވަނީ އެމީހުން ހުއްޓުވާފަ އެވެ. އިންޑިއާގެ ނޫހަކަށް މައުލޫމާތު ދިން މީހަކު ބުނެފައިވަނީ ޖިމްގައި ކަސްރަތުކޮށް ނިންމާފައި ނުކުމެ އެމީހުން މަގުމަތީގައި ކާރު ބުރެއް ޖަހާލީ ކަމަށެވެ.\nމި ދެ ތަރިންނާ ދެކޮޅަށް ފުލުހުން ހުށަހެޅި މައްސަލައިގައި ބުނެފައި ވަނީ މި މީހުން ކުށްވެރިވަނީ ޕީނަލް ކޯޑު 188 ގެ ދަށުން ނެރެފައިވާ ގަވާއިދުތަކަށް އަމަލު ނުކޮށްގެން ކަމަށެވެ. މިއީ ބެއިލް ލިބޭ ކުށަކަށް ވާތީ މި ދެ އެކްޓަރުން ހައްޔަރު ނުކުރާ ކަމަށް ވެސް ފުލުހުން ބުނެފައި ވެއެވެ.\nމަހަރަޝްތުރާ ސްޓޭޓް އޮތީ ޖޫން 15 އާ ހަމައަށް ލޮކްޑައުން ކޮށްފަ އެވެ. ލޮކްޑައުން ގަވާއިދު ބުނާ ގޮތުން ޒަރޫރީ ބޭނުންތަކަށް ބޭނުންވާ ތަކެތި ވިއްކާ ފިހާރަތައް ހެނދުނު 7.00 އިން މެންދުރު ފަހު 2.00 އަށް ހުޅުވާފައި ބެހެއްޓެ އެވެ. ޓައިގާ އާއި ދިޝާ ކުށްވެރިވީ މެންދުފަހު 2.00ގެ ފަހުން ބޭރުގައި އުޅުމުންނެވެ.\nޓައިގާ ޝްރޮފް ދިޝާ ޕަޓްނީ\nދިޝާ ޕަޓްނީގެ ބުޅާ ލޯބި!


Evves sharuthakaa nulaa Iran ge raeesaa badhdhalu kuran thayyaaru: Trump - vNews.mv\nއެއްވެސް ޝަރުތަކާނުލާ އީރާނުގެ ރައީސާ ބައްދަލުކުރަން ތައްޔާރު: ޓްރަމްޕް\nސައިފް އަޒްހަރު 11 September 2019, 19:05\nއެއްވެސް ޝަރުތަކާ ނުލައި އީރާނުގެ ރައީސް ހަސަން ރޫހާނީއާ ބައްދަލު ކުރައްވަން އެމެރިކާގެ ރައީސް ޑޮނަލްޑް ޓްރަމްޕް ތައްޔާރަށް ހުންނެވި ކަމަށް، ޓްރަމްޕްގެ ކެބިނެޓްގެ ދެ ވަޒީރަކު ވިދާޅުވެއްޖެއެވެ.\nއެއްވެސް ޝަރުތަކާ ނުލައި އީރާނުގެ ރައީސާ ބައްދަލު ކުރައްވަން ޓްރަމްޕް ތައްޔާރަށް ހުންނެވިކަން، ޓްރަމްޕްގެ ދެ ވަޒީރުން މި ހާމަކުރެއްވީ، އީރާނާ ވަރަށް ބޮޑަށް ޖައްސާލައްވައިގެން އުޅުއްވި، އެމެރިކާގެ ގައުމީ ސަލާމަތާބެހޭ މުޝީރު ޖޯން ބޯލްޓަން އިއްޔެ މަގާމުން ވަކިކޮށްފައި ވަނިކޮށެވެ.\nބޯލްޓަން މަގާމުން ވަކިކުރުމާ ގުޅިގެން، އީރާނާމެދު އެމެރިކާގެ ރައީސް ގެންގުޅުއްވާ ހަރުކަށި ސިޔާސަތުތަކަށް ކޮންމެވެސް ވަރެއްގެ ލުއިކަމެއް އަންނާނޭ ކަމަށް ވާހަކަތައް ދެކެވެން ފަށާފައި ވެއެވެ.\nއެމެރިކާ ސަރުކާރުގެ ޓްރެޜަރީ ސެކްރެޓަރީ ސްޓީވަން ވިދާޅުވީ، އެއްވެސް ޝަރުތަކާ ނުލައި އީރާނުގެ ރައީސާ ބައްދަލު ކުރައްވަން ރައީސް ޓްރަމްޕް ހުންނެވީ ތައްޔާރަށް ކަމަށެވެ. އުފަލާއެކު ޓްރަމްޕް އެކަން ކުރައްވާނޭ ކަމަށެވެ.\nއެހެން ނަމަވެސް، އީރާނަށް ކުރިމަތިކުރަމުން އައި ފިއްތުންތައް އެގޮތުގައި ދެމި އޮންނާނޭ ކަމަށްވެސް އޭނާ ވިދާޅުވިއެވެ.\nއެމެރިކާގެ ޚާރިޖީ ވަޒީރު މައިކް ޕޮމްޕޭއިވެސްވަނީ މީޑިއާއަށް އެކަން ކަށަވަރު ކޮށްދެއްވާފައެވެ.\nމިމަހު ފަހުކޮޅު ނިއުޔޯކްގައި ބާއްވާ އދގެ އާންމު މަޖިލީހުގެ ޖަލްސާގެ ތެރޭގައި އެމެރިކާގެ ރައީސް ޓްރަމްޕް، އީރާނުގެ ރައީސާ ބައްދަލު ކުރައްވަފާނެތޯ ނޫސްވެރިޔަކު ސުވާލު ކުރުމުން ޚާރިޖީ ވަޒީރު ވިދާޅުވީ، އެއީ "ކަށަވަރު" ކަމެއް ކަމަށެވެ.\nއެމެރިކާގެ ރައީސާއި، އީރާނުގެ ރައީސާ ދެމެދު ބައްދަލުވުމެއް ބޭއްވުމަށް އެންމެބޮޑަށް މަސައްކަތް ކުރައްވަމުން ގެންދަވަނީ ފަރަންސޭސި ރައީސް އިމެނުއެލް މެކޯންއެވެ.\nމެކޯން މަސައްކަތް ކުރައްވަމުން ގެންދަވަނީ، ނިއުކްލިއަރ ޕްރޮގްރާމްގެ މައްސަލާގައި އީރާއި، ހުޅަނގުގެ ބޮޑެތި ގައުމުތަކާ ދެމެދު 2015 ވަނަ އަހަރު ވެފައިވާ އެއްބަސްވުން ސަލާމަތް ކުރެވޭތޯއެވެ.\nޓްރަމްޕް ތައްޔާރަށް ހުންނެވި ނަމަވެސް، އީރާނުގެ ރައީސް ރޫހާނީ ޓްރަމްޕާ ބައްދަލު ކުރައްވާނެ ކަމެއް އަދި ސާފެއް ނުވެއެވެ. އީރާނުން މިހާތަނަށްވެސް ބުނަމުންދިޔައީ، އެމެރިކާއިން އަޅާފައިވާ ދަތިކުރުމުގެ ހުރިހާ ފިޔަވަޅުތައް އުވާނުލަނީވެސް ޓްރަމްޕާ ބައްދަލު ކުރަން ބޭނުން ނުވާކަމަށެވެ.\nއީރާނުގެ ރައީސް ހަސަން ރޫހާނީ ދާދިފަހުން ވިދާޅުވެފައިވަނީ، ހަމައެކަނި ދުނިޔެއަށް ދައްކާލަން ފޮޓޯނަގަން، ޓްރަމްޕާ ބައްދަލުކުރައްވަން ބޭނުންފުޅު ނުވާކަމަށެވެ.


China in aharaku 1 million tourist un gennan amaazu hifaifi\nރާއްޖެއަށް އައި ޗައިނާ ޓޫރިސްޓުންތަކެއް ވީއައިއޭގައި. ފޮޓޯ: އަހުމަދު ޝުރާއު| އަވަސް\nކުރިއަށް އޮތް ފަސް އަހަރު ދުވަހުގެ ތެރޭގައި ރާއްޖޭގައި ޗުއްޓީ ހޭދަކުރާ ޗައިނާ ފަތުރުވެރިންގެ އަދަދު އަހަރަކު އެއް މިލިއަނަށް އިތުރުކުރުމަށް ސަރުކާރުން އަމާޒުހިފައިފި އެވެ.\nޗައިނާއަށް ކުރެއްވި ރަސްމީ ދަތުރުފުޅުގެ ތެރެއިން ދައުލަތުގެ މީޑިއާ ޕީއެސްއެމް އަށް ދެއްވި އިންޓަވިއު އެއްގައި ފޮރިން މިނިސްޓަރު އަބްދުﷲ ޝާހިދު ވިދާޅުވީ ދެގައުމުގެ ދެމެދުގައި އޮތް ގާތް ގުޅުން އިތުރަށް ހަރުދަނާ ކުރުމާބެހޭ ގޮތުން ޗައިނާއާއެކު ވަރަށް ފުޅާ ދާއިރާއެއްގައި މަޝްވަރާ ކުރެވުނު ކަމަށެވެ.\nއެގޮތުން، ރާއްޖެއަށް އެންމެ ގިނަ ފަތުރުވެރިން ޒިޔާރަތްކުރާ އެއް ގައުމުގެ ގޮތުގައި ޗައިނާ ހެދުމާބެހޭ ގޮތުން މަޝްވަރާ ކުރެއްވި ކަމަށެވެ.\n"އަމާޒަކީ 2023 ވަނަ އަހަރު އަންނަންވާއިރަށް ޗައިނާއިން އަހަރަކު އެއް މިލިއަން ފަތުރުވެރިން ރާއްޖެއަށް އައުން،" ޝާހިދު ވިދާޅުވި އެވެ.\nއެގޮތުން، ޗައިނާއިން ރާއްޖެއަށް ދަތުރުކުރާ ފްލައިޓްތައް އިތުރުކުރުމާބެހޭ މަޝްވަރާތައް ކުރިއަށް ގެންދެވުނު ކަމަށް މިނިސްޓަރު ހާމަކުރެއްވި އެވެ. ރާއްޖެއަށް މިހާރު ވެސް އެންމެ ގިނަ ޓޫރިސްޓުން އަންނަނީ ޗައިނާ އިންނެވެ. އެގޮތުން އަހަރަކު ގާތްގަނޑަކަށް ބައި މިލިއަނެއްހާ ޗައިނާ ފަތުރުވެރިން ރާއްޖޭގައި ޗުއްޓީ ހޭދަކުރެ އެވެ.\nފޮރިން މިނިސްޓަރު ކަމާ ހަވާލުވެވަޑައިގެންނެވި ފަހުން ޗަައިނާއަށް ކުރެއްވި ފުރަތަމަ ދަތުރުފުޅުގައި، އެ ގަައުމުގެ ނައިބު ރައީސް ވަންގް ގިޝަންއާއި ފޮރިން މިނިސްޓަރު ވާންގް ޔީއާ އާ ޝާހިދު ވަނީ ބައްދަލު ކުރައްވައިފަ އެވެ.\nފޮރިން މިނިސްޓަރު އަބުދުﷲ ޝާހިދު، ޗައިނާގެ ނައިބް ރައީސް ވަންގް ގިޝާންއާއެކު ބޭއްވި ބައްދަލުވުމުގެ ތެރެއިން -- ފޮޓޯ: ފޮރިން މިނިސްޓްރީ\nއެ ބައްދަލުކުރެއްވުންތަކުގައި ރާއްޖޭގެ ތަރައްގީއަށް ޗައިނާއިން ދެމުންދާ އެހީތެރިކަން މުސްތަގުބަލުގައިވެސް ލިބޭނެކަމުގެ ޔަގީންކަން ޗައިނާއިން ދީފައިވާކަމަށް ޝާހިދު ވިދާޅުވި އެވެ.\nއަދި ޗައިނާއަށް ދަތުރުކުރާ ދިވެހިންނަށް ވިސާގެ ލުއިތަކެއް ލިބިގެންދާނެކަމުގެ އުއްމީދު ބޮޑުކަމަށްވެސް ޗައިނާ ދަތުރުފުޅަށްފަހު އދ. އާއްމު މަޖިލީހުގައި ބައިވެރިވެވަޑައިގެންނެވުމަށް ނިއު ޔޯކަށް ފުރާވަޑައިގެންނެވުމުގެ ކުރިން ޝާހިދު އިތުރަށް ވިދާޅުވި އެވެ.\nޝާހިދުގެ ދަތުރުފުޅުގައި ޗައިނާ ސަރުކާރާއެކު މުހިންމު ތިން އެއްބަސްވުމެއްގައި ވަނީ ސޮއިކުރައްވައިފަ އެވެ. އެ އެއްބަސްވުންތަކުގެ ތެރޭގައި ދެގައުމުގެ މެދުގައި ގުޅުން ބަދަހިކުރުމާއި، ކުޅިވަރުގެ އިތުރުން ޓެކްނިކަލް އެހީ އިތުރުކުރުން ހިމެނެ އެވެ.\nއޭގެ އިތުރުން، ހުޅުމާލޭގައި ބައިނަލްއަގުވާމީ ފެންވަރުގެ ސްޓޭޑިއަމެއް ތަރައްގީ ކުރުމުގެ މަޝްރޫއުއެއްގެ އެއްބަސްވުމުގައި ވެސް ވަނީ ސޮއިކޮށްފަ އެވެ.\nޗައިނާއިން ރައީސް ޔާމީންގެ ސަރުކާރުގައި ގިނަ ލޯނުތަކެއް ނަގާފައިވާއިރު އެ ގައުމަށް އޮތް ދަރަނީގެ އަދަދު 1.5 ބިލިއަން ޑޮލަރަށް ވަނީ އަރާފަ އެވެ. އެ ލޯނުތަކަކީ އިންޓްރެސްޓް ރޭޓް ބޮޑުކޮށް، ރާއްޖެއަށް ގެއްލުންވާ ގޮތަށް ނަގާފައިވާ ލޯނުތަކެއްކަމަށް ރައީސް އިބްރާހިމް މުހައްމަދު ސޯލިހު ވެސް މީގެ ކުރިން ވަނީ ވިދާޅުވެފަ އެވެ.\nއަދި އެކަމާ ގުޅިގެން ރައްޔިތުންގެ މަޖިލީހުގެ ރައީސް އަދި ކުރީގެ ރައިސް މުހައްމަދު ނަޝީދު އިސްވެ ގެންދަވަނީ ޗައިނާއަށް ވަރަށް ބޮޑަށް ފާޑުކިޔުންތައް އަމާޒުކުރައްވަމުންނެވެ.\nޗައިނާ ޓޫރިޒަމް ފޮރިން މިނިސްޓްރީ + އަބްދުﷲ ޝާހިދު ޓޫރިސްޓް އެރައިވަލް ދިވެހި ރާއްޖެއާ ޗައިނާގެ ގުޅުން\nލޯންތައް ފަސް ކޮށްދޭން ޗައިނާއިން ނިންމައިފި


BML in kiyavaa loan aai home loan ge rate thah dhakkoffi | ThePress\n05 December 2021, 11:48\nމީހަކު ކެފޭއެއްގައި ލެޕްޓޮޕް ހިފައިގެން / ފޮޓޯ: ބީއެމްއެލް\nބީއެމްއެލް އިން ހޯމް ލޯނާއި ކިޔަވާ ލޯނުގެ ރޭޓުތައް9ޕަސެންޓަށް ދަށްކޮށްފިއެވެ.\nބީއެމްއެލް އިން ބުނީ، އަލަށް ގެނެވުނު ބަދަލުގެ ސަބަބުން ކަސްޓަމަރުން އަލަށް އެދި ހުށަހަޅާ ލޯނާއި، މާލީ އެހެނިހެން އިދާރާތަކުން ރީފައިނޭންސް ކުރުމަށް ހުށަހަޅާ ލޯނުތައް އެންމެ ކުޑަ ރޭޓުގައި ލޯނު ދޫކުރުމަށް މިހާރު ވަނީ ހަމަޖެހިފައި ކަމަށެވެ.\n"މިސާލަކަށް ދަންނަވާނަމަ، ތިން މިލިއަން ރުފިޔާގެ ލޯނަކުން ގާތްގަނޑަކަށް ބައި މިލިއަން ރުފިޔާ ރައްކާކުރެވޭނެ. މީގެ އިތުރުން އަޅުގަނޑުމެން މިވަނީ ކިޔަވާ ލޯނުގެ ރޭޓް ދަށްކޮށް ލައިފްސްޓައިލް ލޯނުގެ ޝަރުތުތަކަށްވެސް މިވަނީ ހެޔޮ ބަދަލުތަކެއް ގެނެސްފައި." ސޯޔާ ވިދާޅުވިއެވެ.\nއަލަށް ކަނޑައެޅުނު ރޭޓުތަކަށް މިމަހުގެ ފުރަތަމަ ދުވަހުން ފެށިގެން އަމަލުކުރަމުން ގެންދާނެ ކަމަށް ބީއެމްއެލުން މައުލޫމާތުދެއެވެ. އަދި ބީއެމްއެލް އިސްލާމިކް އިން ޝަރީއާ ހަމަތަކުގެ މަތިން ދޫކުރާ ފައިނޭންސިން ޕްރޮޑަކްޓަތަކަށްވެސް މިބަދަލު ގެނެސްފައިވާ ކަމަށް ބޭންކުން ވަނީ ބުނެފައެވެ.\nމީގެ އިތުރުން، ލޯނަށް އެދި ހުށަހަޅާ ފަރާތްތަކަށް ލުއިފަސޭހަކޮށްދިނުމުގެ ގޮތުން އިންޓަނެޓް އަދި މޯބައިލް ބޭންކިން މެދުވެރިކޮށް، ރަހުނަކާ ނުލާ ދޫކުރާ ހުރިހާ ލޯނަކަށް އެދި މިހާރު ހުށަހެޅޭގޮތް ހަމަޖައްސާފައިވާނެ ކަމަށްވެސް ބީއެމްއެލުން ބުންޏެވެ.\nހަބަރު ބީއެމްއެލް ވިޔަފާރި ލޯން


Dharifulhu maraalikamuge kuh mammage machah saabithu vehje | Jazeera\tދަރިފުޅު މަރާލިކަމުގެ ކުށް މަންމަގެ މައްޗަށް ސާބިތުވެއްޖެ - Jazeera\nޝުރުފާ މުޙައްމަދު May 22, 2022 122 views0\nދަރިފުޅު މަރާލިކަމުގެ ކުށް ޝާހިދާގެ މައްޗަށް ސާބިތުވޭ--- ފޮޓޯ: ސަން\nމީގެ ހަ އަހަރު ކުރިން ށ. ނޫމަރާގައި ވަޅިން ހަމަލާދީ އަމިއްލަ ދަރިފުޅު މަރާލިކަމުގެ ދައުވާ ކޮށްފައިވާ ށ.ފުނަދޫ، ދިނަށަ، އާމިނަތު ޝާހިދާ ގެ މައްޗަށް ކުށް ސާބިތުވެއްޖެއެވެ.\n2016 ވަނަ އަހަރުގެ ފެބްރުއަރީ މަހު އޭނާ ދިރިއުޅޭ ގޭ ކޮޓަރީގައި އޭނާގެ ދަރިފުޅަށް ތޫނު އެއްޗަކުން ހަމަލާދީ މަރާލި މައްސަލަ ފުލުހުންނަށް ރިޕޯޓުކުރީ އެ ކުއްޖާގެ ކާފައެވެ. އޭގެ ކުޑަ ވަގުތުކޮޅެއް ފަހުން އޭނާ ވަނީ ހައްޔަރުކޮށްފައެވެ.\nޝާހިދާ މަރާލާފައި ވަނީ އޭނާގެ އެންމެ ހަގު ދަރިފުޅު އާމިނަތު ޝައިހާއެވެ. ދޮއްޓަށް އަދި ދެ ކުދިން ތިބޭ އިރު، އޭނާ ޝައިހާ މަރާލީ އެމީހުން ފުނަދޫ އިން ނޫމަރާއަށް ދިރިއުޅުން ބަދަލުކުރިތާ މާ ގިނަ ދުވަހެއް ނުވަނީހެވެ. މައްސަލައަށް ގާތްގަނޑަކަށް6އަހަރުވެފައިވާއިރު، ޝާހިދާ އެ ކުއްޖާ މަރާލީ ކީއްވެގެން ކަމެއް ހާމައެއް ނުކުރެއެވެ. އަދި ކުޑަކުއްޖެއްގެ މައްސަލައަކަށް ވާތީ މައްސަލަ ކުރިއަށްގެންދަނީ ވެސް ސިއްރުކޮށްގެންނެވެ.\nމި މައްސަލާގައި ޝާހިދާގެ މައްޗަށް ކުށް ސާބިތުވާ ކަމަށް ކްރިމިނަލް ކޯޓުން މިއަދު ކަނޑައެޅި އިރު ދެން ކުރިއަށް އޮތީ ވާރިސުންގެ ބަސް ހޯދުމެވެ.\nމިއީ ރާއްޖޭގައި މި ފަހުން ހިނގި މިފަދަ ދެވަނަ ހާދިސާއެވެ. ފުރަތަމަ ކަމަކީ 2015 ވަނަ އަހަރު ވ. ރަކީދޫގައި އުމުރުން ތިން އަހަރުގެ މުހައްމަދު އިބްތިހާލަށް އަނިޔާކޮށް އޭނާގެ މަންމަ އާފިޔާ އޭނާ މަރާލި ހާދިސާއެވެ.


FAM ge ahsaasee gavaaeidhu faaskurumah bahvaa congress faskohfi - vNews.mv\nއެފްއޭއެމްގެ އަސާސީ ގަވާއިދު ފާސްކުރުމަށް ބާއްވާ ކޮންގްރެސް ފަސްކޮށްފި\nމުހައްމަދު ޝާން އަބްދުﷲ 25 February 2016, 12:33\nފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް)ގެ އަސާސީ ގަވާއިދު ފާސްކުރަން ބާއްވާ ކޮންގްރެސް ފަސްކޮށްފި އެވެ.\nއެފްއެއެމްގެ ރަސްމީ ވެބްސައިޓުގައި ބުނެފައި ވަނީ، ކުރިން އަންނަ މަހުގެ ދެ ވަނަ ދުވަހު ބާއްވަން ނިންމާފައިވާ ކޮންގެރެސް ފަސްކޮށްފައިވާ ކަމަށާއި އެގޮތުން މިހާރު ކޮންގްރެސް ބާއްވަން ނިންމާފައިވާ ތާރީހަކީ އަންނަ މަހުގެ ހަ ވަނަ ދުވަހު ކަމަށެވެ. އަދި ކޮންގްރެސް ބާއްވަން ނިންމާފައި ވަނީ ދަރުބާރުގޭ ފާސަނާ މާލަމުގައި ކަމަށް ވެސް އެފްއޭއެމްގެ ވެބްސައިޓުގައި ބުނެފައި ވެއެވެ.\nއެފްއޭއެމްއިން އިން އަލުން އާ އަސާސި ގަވާއިދެއް ފާސްކުރަން ނިންމާފައި މިވަނީ މިދިޔަ އަހަރުގެ ސެޕްޓެމްބަރު މަހު ފާސްކުރި އަސާސީ ގަވައިދުގައި ރާއްޖޭގެ ގާނޫނާއި ގަވާއިދުތަކާ ފުށުއެރުންތަކެއް ހުރި ކަމަށް ކުޅިވަރާ ބެހޭ މިނިސްޓްރީ އަދި ހޯމްމިނިސްޓްރީން ވެސް ބުނެފައި ވާތީވެ ކަމަށެވެ.\nމިދިޔަ އަހަރު ބާއްވަން ނިންމި އެއިދާރާގެ އިންތިހާބުވެސް ނުބޭއްވުނީ އަސާސީގަވާއިދު ރަނގަޅު ނޫންކަމަށް ސަރުކާރުން ނިންމާފައި ވުމުންނެވެ.\nސަރުކާރުން ބުނެފައި ވަނީ، ރާއްޖޭގެ ގާނޫނާއި ގަވައިދާ އެއްގޮތަށް އެފްއޭއެމްގެ އަސާސީ ގަވައިދު އިސްލާހުކުރުމަށް ފަހު ނޫނީ އިންތިހާބު ނުބެއްވުމަށެވެ. އަދި އެކަން ވީހާވެސް އަވަހަކަށް ރަނގަޅު ކުރުމަށް ވެސް ސަރުކާރުން ވަނީ ބުނެފައެވެ.\nވީނިއުސްއާ ވާހަކަ ދައްކަމުން އެފްއޭއެމްގެ ޖެނެރަލް ސެކްރެޓަރީ ބައްސާމް އާދިލް ޖަލީލް ވިދާޅުވީ، އަސާސީ ގަވާއިދު އިސްލާހް ކުރާތާ ދެ ދުވަހެއްގެ ތެރޭގައި އެއިދާރާގެ އިންތިހާބު ބާއްވާނެ ދުވަހެއް އިއުލާން ކުރެވިގެން ދާނެ ކަމަށެވެ. އަދި އިންތިހާބު ބާއްވާނީ ސަރުކާރުން އެބުނާ ކަންކަން ރަނގަޅު ކުރުމަށްފަހު ކަމަށް ވެސް ބައްސާމް ވިދާޅުވި އެވެ.\nފީފާއިން ބުނެފައި ވަނީ އެފްއޭއެމްގެ އިންތިހާބު އަންނަ މަހުގެ 31 ވަނަ ދުވަހުގެ ކުރިން ބާއްވަން ޖެހޭނެ ކަމަށެވެ .


Mashhooru Ritz- Carlton ge resort eh furathama faharah raajjeygai hulhuvaifi | MBS NEWS\nމާލެ އަތޮޅުގައި ހިއްކައިގެން ތަރައްގީކުރި ރިޒްކާލްޓަން ރިސޯޓު.\nދަ ރިޒް-ކާލްޓަން މޯލްޑިވްސް\nމަޝްހޫރު ރިޒް ކާލްޓަންގެ ރިސޯޓެއް ފުރަތަމަ ފަހަރަށް ރާއްޖޭގައި ހުޅުވައިފި\n02 June 2021, 12:49\nކޮޓަރިއެއްގެ އަގު އުޅެނީ 7،000 ޑޮލަރާއި 28،000 ޑޮލަރާ ދެމެދު\nމާލެ ކައިރީގައި އޮތް ފަޅެއް ހިއްކައިގެން ތަރައްގީކުރި ފަރި އައިލެންޑްސްގައި މަޝްހޫރު ރިޒް ކާލްޓަން ފުރަތަމަ ރިސޯޓު އިއްޔެ ހުޅުވައިފި އެވެ.\nމިއީ ދުނިޔޭގެ އެންމެ ބޮޑު ހޮޓާ ޗެއިން، މެރިއޮޓް އިންޓަނޭޝަނަލްގެ ރިޒް ކާލްޓަން ބްރޭންޑުން ރާއްޖޭގައި ހުޅުވި ފުރަތަމަ ރިސޯޓެވެ. މެރިއޮޓްގެ އެހެން ބްރޭންޑްތަކުގެ ރިސޯޓުތައް ވެސް ރާއްޖޭގައި އެބަ ހިންގަ އެވެ.\nކ. ރަށްފަޅު ހުރާގަ ހެދި އެންމެ މަތީ ފެންވަރުގެ 100 ކޮޓަރި ހިމެނޭ ރިޓް ކާލްޓަން މޯލްޑިވްސްގައި އެއް ކޮޓަރީގެ ވިލާތަކާއި ތިން ކޮޓަރީގެ ވިލާތަށް ހުރެ އެވެ. އަދި ތަފާތު އެކި ކަހަލަ ކެއުންތައް ލިބޭ ރެސްޓޯރެންޓުތަކާއި، ރިޒް ކާލްޓަންގެ ސްޕާއެއްގެ ހިދުމަތް ލިބެން ހުރެ އެވެ.\nވެލާނާ އިންޓަނޭޝަނަލް އެއާޕޯޓުން ލޯންޗެއްގައި 50 މިނެޓުން ދެވޭ ހިސާބުގައި އޮންނަ ރިސޯޓަށް ސީޕްލޭންގައި ދިހަ މިނެޓުން ދެވެ އެވެ.\nރިޒް-ކާލްޓަން އަށް އަންނަ ޓޫރިސްޓުންނަށް މަރުހަބާ ކިޔާނީ ދިވެހިންގެ ސަގާފަތާ އެއްގޮތަށް ސަންގު ފުމެގެންނެވެ. މި ރިސޯޓުގައި 11 ވަނަ ގަރުނުގައި ދިވެހިން ދިރިއުޅުނު ގޮތް ދައްކުވައިދޭ ހަރަކާތްތަކެއް ހިންގަން ހަމަޖެހިފައިވެ އެވެ. މީގެ އިތުރުން ތާޒާ ކަނޑުމަހާއި ފަރުމަހުގެ އިތުރުން ހެނދުނު ނާސްތާއަށް ދިވެހިން އާއްމުކޮށް ކެއުމަށް ބޭނުންކުރާ ބާވަތްތައް ވެސް ހުންނާނެ އެވެ. އަދި ހަވީރު ސަޔަށް ދިވެހިން ތައްޔާރުކުރާ ހެދިކާ ވެސް ހުންނާނެ އެވެ.\nއެންމެ މަތީ ފަންތީގެ މި ރިސޯޓުގެ ޕްރައިވެޓް ޕޫލަކާއެކު ހެދި އެއްކޮޓަރީގެ އޯޝަން ވިއު ވިލާއަކަށް ޗުއްޓީ ހޭދަކޮށްލުމަށް ރެއަކަށް ގާތްގަނޑަކަށް 28،000 ރުފިޔާ ނުވަތަ 1،800 ޑޮލަރު ހޭދަވާނެ އެވެ. އަދި ޕްރައިވެޓް ޕޫލަކާއި އެކު ހުންނަ ދެ ކޮޓަރީގެ ބީޗުވިއު ވިލާއެއްގައި ޗުއްޓީ ހޭދަކޮށްލުމަށް ރެއަކަށް ގާތްގަނޑަކަށް 7،399 ޑޮލަރު ނުވަތަ 114،096 ރުފިޔާ އަރަ އެވެ.\nރިސޯޓަށް އަންނަ ޓޫރިސްޓުންނަށް އަމާޒްކޮށްގެން މުނިފޫހިފިލުވުމުގެ ތަފާތު އެކި ހަރަކާތްތައް ރާވާފައިވާފައިވެ އެވެ. އެގޮތުން ބޮޑުބެރު ޖެހުމަށް ޝައުގުވެރިވާ މީހުންނަށް އަމާޒްކޮށް ބެރުޖަހަން ދަސްކޮށްދޭ ކްލާސްތަކެއް ވެސް ހިންގަން ރާވާފައިވެ އެވެ.\nރިޓްޒް ކާލްޓަން މޯލްޑިވްސް، ފަރި އައިލެންސް ރިސޯޓަކީ ސިންގަޕޫރުގެޕޮންޓިއަކް ލޭންޑުން އިންޓަގްރޭޓަޑް ރިސޯޓު ކޮންސެޕްޓަށް ތަރައްގީކޮށްފައިވާ ފަރި އައިލެންޑްސްގެ އެއް ރިސޯޓެވެ. މިތަނުގައި ރިސޯޓުގެ އިތުރުން މަތީ ފެންވަރު ޔޮޓްމެރީނާއެއް އޮވެ އެވެ. އޭގެ އިތުރުން މަތީ ފެންވަރުގެ ބުޓީކްތަކާއި ރެސްޓޯރަންޓްތައް ވެސް ހުންނާނެ އެވެ.\nމި ތަނުގައި ޖުމްލަ ތިން ރިސޯޓެއް ހިމެނެ އެވެ. އެގޮތުން ރިޒް ކާލްޓަންގެ ރިސޯޓުގެ އިތުރުން، ކަޕެއްލާ ހޮޓެލްސްގެ ރިސޯޓަކާއި ޕަޓީނާ ހޮޓެލްސްގެ ރިސޯޓެއް ފަރި އައިލެންޑްސްގައި ހިމެނެ އެވެ.\nރިޒް ކާލްޓަންއިން 30 ގައުމެއްގައި 108 ލަގްޒަރީ ހޮޓާ ހިންގަ އެވެ.\nމީގެ ތެރެއިން "ޕަޓީނާ މޯލްޑިވްސް ފަރި އައިލެންޑް" ރިސޯޓް ވެސް މިދިޔަ މަހުގެ ތެރޭގައި ވަނީ ހުޅުވާފަ އެވެ. އެ ރިސޯޓްގައި 90 ވިލާއާއި 20 ސްޓޫޑިއޯ ރޫމްއާއިއެކު މުޅި ޖުމްލަ 120 ކޮޓަރި ހުރެ އެވެ. އަދި ރިސޯޓްގައި ތިން ކޮޓަރީގެ ބީޗް ހައުސްއެއް ވެސް ހުރެ އެވެ. ކަޕެއްލާ ރިސޯޓު ހުޅުވާނެ ދުވަހެއް އަދި އިއުލާނެއް ނުކުރެ އެވެ.\nރިސޯޓު ވިޔަފާރި ދަ ރިޒް-ކާލްޓަން މޯލްޑިވްސް ޓޫރިޒަމް


Aqua vita residence gai entertainment centereh | Mihaaru\nއަކުއަވިޓާ ރެޒިޑެންސްގެ މައި ދޮރާށީގެ 3ޑީ ކުރެހުމެއް--\n04 ނޮވެމްބަރ 2020 - 11:20\nއަކުއާ ވިޓާ ރެޒިޑެންސް ހެދުމުގެ މަސައްކަތް ބާރަށް ކުރިއަށްދާއިރު، ރެޒިޑެންސްގެ އެތެރޭގައި ކުޅިވަރު ކުޅުމަށާއި މުނިފޫހިފިލުވުމަށް ހާއްސަ ސަރަހައްދެއް ވެސް މިހާރު ވަނީ ކަނޑައަޅައިފަ އެވެ. މި ސަރަހައްދު ހެދުމުގެ މަސައްކަތް މިހާރު ވަނީ ފަށައިފި އެވެ. މި މަސައްކަތް ވެސް ރެޒިޑެންސްގެ މަސައްކަތާ އެއްވަރަށް ބާރު ސްޕީޑުގައި ކުރިއަށްދާނެ ކަމުގެ ޔަގީން ކަން އަކުއާ ވިޓާއިން ދެ އެވެ. އެ ކުންފުނިން ވަނީ ކޮވިޑް-19ގެ މި ހާލަތުގައި ވެސް އަޅަން ޖެހޭ ރައްކާތެރިކަމުގެ ފިޔަވަޅުތައް އަޅައިގެން އިމާރާތް ކުރުމުގެ މަސައްކަތް ކުރިއަށް ގެންގޮސްފަ އެވެ.\nމުނިފޫހިފިލުވުމަށް ހާއްސަ ކޮށްފައިވާ ސަރަހައްދު އަކުއާ ވިޓާއިން ހަދަން ނިންމާފައިވަނީ "އެންޓަޓެއިންމަންޓް ސެންޓަރެއް"ގެ ގޮތުގަ އެވެ. އެގޮތުން، އެ ސެންޓަރުގެ ގްރައުންޑް ފްލޯގައި ފަހަރަކު އަށް އުޅަނދު ޕާކު ކުރެވޭގޮތަށް ޕާކިން ޒޯނެއް އެޅުމަށް ވަނީ ހަމަޖެހިފަ އެވެ. އަދި މަސައްކަތުގައި ބުރަކޮށް އުޅުމަށްފަހު ގެއަށް ގޮސް ހިތްހަމަ ޖައްސާލުމުގެ ގޮތުން ފެތުމަށް ހާއްސަކޮށްގެން ޕޫލެއް ވެސް އޮންނާނެ އެވެ. ޕޫލަށް އެރެން އަންނަ މީހުންނަށް ދެ ޖިންސް ވަކިން ޗޭންޖިން އޭރިއާތައް ވެސް ހުންނާނެ އެވެ.\nއަކުއާ ވިޓާގެ ޖިމުގެ 3ޑީ ކުރެހުމެއް-\nމި ސެންޓަރުގެ ޓެރަސް ވެސް ތައްޔާރުކުރުމަށް ހަމަޖެހިފައިވަނީ އަކުއަވިޓާ ރެޒިޑެންސްގައި ދިރިއުޅޭ އާއިލާތަކަށް އެކުގައި ވަގުތު ހޭދަކޮށްލެވޭ ގޮތަށެވެ. އެގޮތުން، ބާބަކިއު ހެދުމަށް ޓެރަހުގެ ސަރަހައްްދެއް ހާއްސަ ކޮށްފައިވާއިރު ޓެރަހުން ފެންނާނެ މަންޒަރުތަކަކީ ވެސް ހިތްފަސޭހަ މަންޒަރުތަކެކެވެ. އެގޮތުން، ޓެރަހުގެ އެއް ފަރާތުން މޫދު ފެންނަން އޮންނައިރު އަނެއް ފަރާތުން ފެންނާނީ ތަރައްގީ ވަމުން އަންނަ ހުޅުމާލޭގެ ބިޔަ ބިލްޑިންތަކެވެ.\nއަކުއަވިޓާ ރެޒިޑެންސްގައި ދިރިއުޅޭ މީހުން އާއިލީ އެއްވުންތައް ބާއްވަން ބޭނުންވާނަމަ އެ އެއްވުންތައް ވެސް މި ސެންޓަރުގައި ބޭއްވޭނެ އެވެ. އެގޮތުން މި ސެންޓަރުގައި ހަދާ ކްލަބް ހައުސްއަކީ މިފަދަ ކުދި އެއްވުންތަކަށް ހާއްސަކޮށްގެން ހަދާ ތަނެކެވެ. ކުދި އެއްވުމުގެ އިތުރުން ޕާޓީ ފަދަ ބޮޑެތި އެއްވުންތައް ބާއްވަން 100 މީހުންގެ ޖާގައިގެ ބެންކުއެޓް ހޯލެއް ވެސް މި ސެންޓަރުގައި ހެދުމަށް ވަނީ ނިންމާފަ އެވެ.\nބޮޑެތި އެއްވުންތައް ބާއްވަން ހަދާ ބެންކުއެޓް ހޯލުގެ ކުރެހުމެއް--\nޒަމާނީ ގެއަކަށް ގެ ވަނީ އެ ތަނަކުން ޖިމުގެ ހިދުމަތް ވެސް ލިބިގެންނެވެ. އެހެންކަމުން އަކުއާ ވިޓާއިން ހަދަމުން އަންނަ ސެންޓަރުގައި ރެޒިޑެންސްގައި ދިރިއުޅޭ މީހުންނަށް ހާއްސަ ޖިމެއް ވެސް ހުޅުވާނެ އެވެ. އަދި އަރާމު ކޮށްލަން ބޭނުންވާނަމަ އަރާމު ކުރުމަށް ހާއްސަ ސަރަހައްދެއް ވެސް ސެންޓަރުގެ ޓެރަހުގައި ވަނީ ކަނޑައަޅައިފަ އެވެ. "ރެސްޓްރޫމް" ހުންނާނީ އަންހެނުންނާއި ފިރިހެނުން ވަކިންނެވެ.\nމި އެންޓަޓެއިންމަންޓް ސެންޓަރު، ޒަމާނީ ގެދޮރުވެރިކަން މުޅިން ބަދަލުކޮށްލަދޭނެ ފަދަ ތަނަކަށް ވާނެ ކަމުގެ ޔަގީންކަން އަކުއަވިޓާއިން ދެ އެވެ.\nރެޒިޑެންސްގައި ދިރިއުޅޭ މީހުން ކުދި އެއްވުންތައް ބާައްވަން ހަދާ ކްލަބް ހައުސްގެ 3ޑީ ކުރެހުމެއް--\nއަކުއާ ވީޓާއިން ވަނީ އެޕާޓްމަންޓުގެ 3ޑީ މޮޑެލް ބަލަން ބޭނުންވާ މީހުންނަށް https://players.cupix.com/p/pki6sYi0 މެދުވެރިކޮށް ވާޗުއަލްކޮށް ބަލާލުމުގެ ފުރުސަތު ވެސް ހުޅުވާލައިފަ އެވެ. އެޕާޓްމަންޓުތަކާ ގުޅޭ އިތުރު މައުލޫމާތު ހަފްތާ ބަންދު ނޫން ކޮންމެ ދުވަހެއްގެ ހެނދުނު9އިން ހަވީރު5އާ ދެމެދު 7708866، 7388866 ނުވަތަ 3338866 އަށް ގުޅައިގެން ނުވަތަ www.aquavita.mv އަށް ޒިޔާރަތް ކުރުމުން ލިބެން ހުންނާނެ އެވެ.\nއެޕާޓުމަންޓުތަކުގެ ފެށޭ އަގުތައް:\n• 1+3 ރޫމުގެ އެޕާޓްމަންޓު: 4.7 މިލިއަން ރުފިޔާއިން ފެށިގެން.\n• 1+2 ރޫމުގެ އެޕާޓްމަންޓު: 3.6 މިލިއަން ރުފިޔާއިން ފެށިގެން.\nއެޑްވަޓޯރިއަލް ވިޔަފާރި ޕްރޮމޯޝަން އަކުއާ ވިޓާ\n7 ކޮމެންޓް, 32 ރިއެކްޝަންސް\nފޯނު ނަގައިގެން ގުޅަން އުޅެނިކޮށް އެޕާޓްމަންޓްގެ އަގު ފެނުނުކަން ހަދާންވޭ. އޭގެ ފަހުން ވީ ގޮތެއް ނޭގުނު. ހޭވެރިކަން ވީއިރު އަންހެނުން ހުރި ކައިރީގަ، ރުމާލެއް ތެއްމައިގެން ނިއްކުރީގަ އަޅަން. ވީގޮތެއް އަހާލީމަ ބުނީ ނޭގެޔޯ އަނބުރައިގަނެގެން ވެއްޓިފަ އޮއްވަޔޯ ފެނުނީ. މިހާރު ނޫހުންވެސް އެބަޖެހޭ ދޯ މިކަހަލަ ހަބަރުތަކުގަ ވިއުވާރ ޑިސްކްރީޝަން ޖަހާފަ ބައިންދަން.\nވަރަށް ސަޅި ކޮމެންޓެއް، ހިތް ބަލި މީހުން ބަލަން އެކަށީގެނެއް ނުވޭ ދޯ\nމީ ހަމަ މަށަށް ވެސް ވީވަރު. ތަފާތަކީ ކާރީގަ މީހަކު ނެތްކަން\nކިހިނެތް ތި ފެންވަރުގަ ގަންނާނީ..ތި ފެންވަރުގެ ތަންތަނަކީ ދިވެހިން އަސްލު އުޅެންޖެހޭ ފެންވަރުގެ ތަންތަން....ސަރުކާރުތަކުގެ އިހުމާލުން ދިވެހިންގެ އަސްލު ފެންވަރުގަ އުޅުމުގެ ފުރުސަތެއްނުލިބޭ...ގައުމުގެ ހުރިހާ މުއްސަނދިކަމެއް6ކަ މަހުޖަނުންނަށް\nސަރުކާރު މަތީ މަޤާމުގަ އާއި މަޖިލީހުގަ މެމްބަރުންގެ ގޮތުގަ ތިބެގެން ރިޝްވަތު ފައިސާގަ ދިރިއުޅޭ މީހުންނަށް ފެންފޮދެއް ބޯލުން ހާފަސޭހަކަމެއް. ބަލަން ތިބޭ ތިތަނުން ތަންތަން ގަންނަ މީހުންނާ އެމީހުންގެ އާމްދަނީ އަށް ލިބޭ ވަރު. އޭރުން އަންދާޒާ ކޮށްލެވޭނެ މީ ކޮން ބައެއްކަމާ ކިހިނެއް ހޯދާ ލާރި ކަން\nތިވަރުވެސް ވީކަން ނަސީބު، މިބުނީ ހިންދިރުނުކަން ނަސީބޭ، ކަރުގަ އަޅައި ނުގަނެ...............


Online viyafaari ah haahsakoh BML Payment Gateway aanmukoh hulhuvaalaifi\nއޮންލައިން ވިޔަފާރިއަށް ހާއްސަކޮށް ބީއެމްއެލް ޕޭމަންޓް ގޭޓްވޭ އާންމުކޮށް ހުޅުވާލައިފި\nބޭންކް އޮފް މޯލްޑިވްސް، ބީއެމްއެލް އިން މާފުށީގައި އެ ބޭންކްގެ ބްރާންޗެއް ހުޅުވައި، އޮންލައިން ވިޔަފާރިތަކަށް ހާއްސަކޮށް ޕޭމަންޓް ގޭޓްވޭގެ ހިދުމަތް މިއަދު އިފްތިތާހުކޮށްފި އެވެ.\nގިނަ ގެސްޓްހައުސްތަކެއް ހުންނަ މާފުށީގައި ބޭންކް ބްރާންޗް ހުޅުވައި ބީއެމްއެލް ޕޭމަންޓް ގޭޓްވޭގެ ހިދުމަތް އާންމު ވިޔަފާރިތަކަށް ދިނުން ފައްޓަވައި ދެއްވީ އިކޮނޮމިކް މިނިސްޓަރު މުހައްމަދު ސައީދެވެ. ބީއެމްއެލް ޕޭމަންޓް ގޭޓް ވޭއަކީ އޮންލައިން ކޮށް ތަކެތި ގަތުމަށާއި ހިދުމަތްތަކަށް ފައިސާ ދެއްކުމަށް ބީއެމްއެލް އިން ދޫކުރާ އޮންލައިން ޕްލެޓްފޯމެކެވެ. މީގެ ކުރިން އެ ހިދުމަތް ދެމުން ގެންދަނީ ވަރަށް ބޮޑެތި ވިޔަފާރިތަކަށާއި ސަރުކާރުގެ އެކި ބޭނުންތަކަށް ހާއްސަ ހުއްދައެއްގެ ދަށުންނެވެ.\nބީއެމްއެލްގެ ސީއީއޯ އެންޑްރޫ ހީލީ ވިދާޅުވީ ބޭންކުން ބޭނުން ވަނީ ރާއްޖޭގައި އީކޮމާސްގެ ދާއިރާ ތަރައްގީ ކުރުމަށް ކަމަށެވެ. އަދި މިކަމުގެ ސަބަބުން އޮންލައިންކޮށް ތަކެތި ވިއްކާ ފަރާތްތަކަށާއި ހިދުމަތް ހޯދާ ފަރާތްތަކަށް ބޮޑު ފަސޭހައެއް ލިބިގެން އަންނާނެ ކަމަށް އެންޑްރޫ ވިދާޅުވި އެވެ.\n"މިއީ އޮންލައިން ވިޔަފާރިތަކަށް އަޅުގަނޑުމެން ހުޅުވާލައި ފުރުސަތެއް،" އެންޑްރޫ ވިދާޅުވި އެވެ.\nބީއެމްއެލް އިން މާފުށީގައި މިއަދު ހުޅުވި ބްރާންޗުން ސެލްފް ސާވިސް ބޭންކިން އާއި ބޭންކްގެ އެހެން ބްރާންޗްތަކުން ދޭ ހިދުމަތްތައް މެދުނުކެޑި ލިބޭނެ ކަމަށް ބޭންކުން ބުންޏެވެ. އެގޮތުން ކާޑު ހެދުމަށް ފޯމު ހެދުމާއި ޕެންޝަން ފައިސާ ދުވަސްވީ މީހުންނަށް ހަވާލު ކުރުމުގެ މަސައްކަތް ވެސް ކުރާނެ އެވެ.\nމިއީ ބީއެމްއެލް އިން މިއަހަރު ހުޅުވަން ނިންމި ހަތް ބްރާންޗްގެ ތެރެއިން ފުރަތަމަ ބްރާންޗެވެ.


Russia Ah Covid Delta Variant Dhiyaee Raajje In Kamah Bunefi - Vaguthu\nރަޝިއާއަށް ކޮވިޑްގެ ޑެލްޓާ ވޭރިއަންޓް ދިޔައީ ރާއްޖެ އިން ކަމަށް ބުނެފި\nރަޝިއާގައި ކޮވިޑް-19 ޑެލްޓާ ވޭރިއަންޓްގެ ނުރައްކާ ބޮޑުވެ ބަލި ޖެހޭ މީހުންނާއި، ބަލީގައި މަރުވާ މީހުން އަންނަނީ އިތުރުވަމުންނެވެ. ރަޝިއާގެ ހާލަތު ގޯސްވަމުން ދާއިރު އެގައުމަށް ޑެލްޓާ ވޭރިއަންޓް ދިޔައީ ދިވެހިރާއްޖެ އިންނާއި އެމެރިކާ އަދި ޔޫރަޕްގެ ގައުމުތަކުން ކަމަށް އެގައުމުގެ ސީނިއާ ޑޮކްޓަރަކު ވިދާޅުވެއްޖެއެވެ.\nރަޝިއާއަށް ޑެލްޓާ ވޭރިއަންޓް ދިޔަ އެއްމަގަކީ ދިވެހިރާއްޖެ ކަމަށް ވިދާޅުވެފައި ވަނީ ރަޝިއާގެ ފެޑްރަލް ސާވިސް ފޯ ކޮންސިއުމާ ރައިޓް ޕްރޮޓެކްޝަން އެންޑް ހިއުމަން ވެލްބީންގެ ވެރިޔާ އެނާ ޕޮޕޯވާއެވެ.\n"ޑެލްޓާ ވޭރިއަންޓް ރަޝިއާއަށް ފެތުރުނު އެއްގޮތަކީ ޗުއްޓީއަށް ދިވެހިރާއްޖެ އަށް ދަތުރު ކޮށްފައި އެެނބުރި ރަޝިއާ އަށް އައި މީހުންގެ ފަރާތުން. އޭގެ އިތުރުން ޔޫރަޕްގެ ގައުމުތަކަށް ދަތުރު ކުރި މީހުންގެ ފަރާތުން. ޑެލްޓާ ވޭރިއަންޓް ފެނުނު %70 އާއި %90 އާއި ދެމެދު އަދަދެއްގެ މީހުން ވަނީ ރާއްޖެ އަށާއި ޔޫރަޕަށް އަދި އެމެރިކާ އަށް ދަތުރުކޮށްފައި." އެނާ ވިދާޅުވިއެވެ.\nރަޝިއާ އަކީ މިހާރު ރާއްޖެ އަށް އެންމެ ގިނަ ފަތުރުވެރިން އަންނަ އެއް ގައުމެވެ. ރާއްޖެ އިން ވެސް ކޮވިޑް ޑެލްޓާ ވޭރިއަންޓް ފެނިފައިވާ ކަމަށް މިދިޔަ މަހު އެޗްޕީއޭ އިން ވިދާޅުވެފައި ވެއެވެ.\nރަޝިއާ އިން މިހާރު ކޮވިޑަށް ފައްސިވާ މީހުންގެ ތެރެއިން %66 މީހުން ދަނީ ޑެލްޓާ ވޭރިއަންޓަށް ފައްސިވަމުންނެވެ. އަދި މިހާރު އިންޑިއާ އިން ފެނިފައިވާ ޑެލްޓާ ޕްލަސް ވޭރިއަންޓް ވެސް މިހާރު ވަނީ ރަޝިއާ އިން ފެނިފައެވެ.\nރަޝިއާ އިނން ކޮވިޑަށް ފައްސިވާ މީހުންނާއި ކޮވިޑް ޖެހިގެން މަރުވާ މީހުންގެ އަދަދު އިތުރުވާން ފެށުމުން މިހާރު ބައެއް ސަރަހައްދުތަކުގައި ވަނީ ހަރުކަށި ފިޔަވަޅުތައް ވެސް އަޅާފައެވެ. އިއްޔެ ރަޝިއާ އިން 25,082 މީހުން ކޮވިޑަށް ފައްސިވެ، 752 މީހުން ކޮވިޑް ޖެހިގެން މަރުވިއެވެ. އިއްޔެ އަކީ މިހާތަނަށް ކޮވިޑް ޖެހިގެން ރަޝިއާ އިން އެއްދުވަސް ތެރޭގައި އެންމެ ގިނަ މީހުން މަރުވި ދުވަހެވެ.\nޖުލައި 11, 2021 11:00\nޙަބަރު ފުރިހަމަވީސް ރަޝިޔާއިން އުފައްދާފައިވާ ކޮމްޕިއުޓަރ ވައިރަސްގެ ސަބަބުން ރާއްޖެ ކޮމްޕިއުޓަރ އިންފެކްޓްވެފައި ހުރިވާހަކަ ބުނިނަމަ.\nޖުލައި 11, 2021 11:23\nއަނެއްކާވެސް ރާއްޖެ އިޝްތިހާރުވީ ދޯ @ޑރ.މައުސޫމް.\nއިނޑިއާ ވޭރިއަންޓް އިންޑިއާއިން އަންނަ މީހުންގެ ފަރާތުން ރިސޯޓްތަކުގައި ފެތުރޭނަމަ އެއީ ޓްވަރިޒަމަށް ކުރާނެ ނޭދެވޭ އަސަރެއް.\nޖުލައި 11, 2021 11:54\nމިތަނަ އް އިންޑިޔާ އިން ސޯލިހު އަ އް ހަދިޔާކޮ އްފަ މޯދީ ފޮނުވި އެއ އްޗެ އް ތިޔަ އީ\nޖުލައި 11, 2021 12:20\nމީހުން ގެނެސް ރާއްޖޭގެ އަގުވައްޓާލާ. އޭރުން އޮންނާނީ ޓުވަރިޒަމް އަތައް ގޮވާފަ\nޖުލައި 11, 2021 12:52\nއެކަމަކު ރާއްޖޭގައި އިންޑިޔާ ވޭރިއަންޓެއް ނޫޅެޔޯ. އިންޑިޔާ މީހުން މިތަނުގައި ކަރަންޓީނަކަށަވެސް ނުގެނެޔޯ. ނާހަމަ ތެދެއް<؟\nޖުލައި 11, 2021 13:11\nއެހެންވީމާ އިންޑިއާގެއުފެއްދުން ދިވެހިރާއްޖެއިން ޕުރޮމޯޓުކުރުމުގާ އަވަދިނެތިއުޅުމުގެ ނަތީޖާތިޔައީ . އިންޑިއާއިން ރާއްޖެއެތެރެކޮށް ރަޝިޔާއަށްވެސް އެކްސްޕޯޓުކުރީ ..\nޖުލައި 11, 2021 13:52\nކޮބާ ވަރަށް ތާހިރެއްނު! އިންޑިއާ މޯޑީ އަތުން ބިލިއަނުން ޑޮލަރު ނަގައިގެން ތިބެ އެޭގެ ބަދަލު ދޭން މިޖެހުނީ ދިވެހި ރައްޔިތުން ގެ އިކޮނިމިކަލް އިންޑަސްޓްރީ ތައް ފޫ ދުއްވާލައިގެން،\nރައްޔިތުން ދަންނަން ވެއްޖެ، ނުބައި ސިޔާސީ މީހުން ވަނީ އެމީހުން ނަށް ވާވަރަށް ޑޮލަރު ޖަމާކޮށް ފޮރުވާފަކަން، މާދަން ހާލުގަ ޖެހޭނީ މިއަދު ޕަޕެޓް ވެގެން ބާރަށް އަތް ޖަހަން ތިބޭނަމަ!